BREAKING: Villa Ge Muvazzafunnah Libeyne Mahaku 1000 Rufiya - Vaguthu\nވިލާގެ މުވައްޒަފުންނަށް ލިބޭނީ މަހަކު 1000 ރުފިޔާ\nރާއްޖެއިންވެސް ކޮވިޑް-19 ފެނިފައިވާ މި ދަނޑިވަޅުގައި ވިލާ ޝިޕިންގ އެންޑް ޓްރޭޑިންގ ކުންފުނީގައި މަސައްކަތް ކުރާ މުވައްޒަފުންނަށް އޭޕްރިލް، މެއި އަދި ޖޫން މަހު މުސާރައިގެ ގޮތުގައި ލިބޭނީ 1000 ރުފިޔާ ކަމަށް އެ ކުންފުނިން ބުނެފިއެވެ.\nއެ ކުންފުނިން ރިސޯޓްތަކާއި ޑިޕާޓްމެންޓްތަކުގައި މަސައްކަތް ކުރާ މުވައްޒަފުންނަށް ފޮނުވި ސާކިއުލާއެއްގައި ބުނެފައި ވަނީ މިދިޔަ މާރޗް މަހުގެ ބޮޑުބައެއްގައި ރިޒޯޓުތަކުގެ އޮކިއުޕެންސީ ދަށްވެ ލިބުނު އާމްދަނީ ވަރަށް ބޮޑު ތަނުން ދަށް ނަމަވެސް، މާރޗް މަހުގެ މުސާރައާއި އިނާޔަތްތަކުން އެއްވެސް އަދަދެއް އުނިކޮށްފައެއް ނުވާނެ ކަމަށެވެ.\nއެހެން ނަމަވެސް ރިޒޯޓު ތަކުން އެއްވެސް އާމްދަނީއެއް ލިބޭނެ ގޮތެއްނެތް މި ހާލަތުގައި ކުރީން ކަނޑައަޅާފައިވާ ގޮތަށް މިހިގާ އެޕްރީލް އިން ފެށިގެން މުސާރަ ވަކިވަރަކަށް އުނިކޮށްގެންވެސް ދެވޭނެ އެއްވެސް ގޮތެއް ނެތުމާއި އެކު އެޕްރީލް، މޭ އަދި ޖޫން 2020 ގެ މުސާރައިގެ ގޮތުގައި ދެވޭނެ ކަމަށް މިބެލެވެނީ ކޮންމެ މުވައްޒަފަކަށްވެސް 1000 (އެއްހާސް) ރުފިޔާ ކަމަށް އެ ކުންފުނިން ބުނެފައި ވެއެވެ.\nއަދި މުވައްޒަފުން ރިޒޯޓުގައި ނެތި އެމީހެއްގެ ރަށުގައި ތިއްބަސް މުސާރައާއި ސަރވިސްޗާޖާއި ރޯދަމަހުގެ އިނާޔަތުގެ ފައިސާ އެ މުވައްޒަފެއްގެ ބޭންކް އެކައުންޓަށް ޖަމާކޮށް، އެކަން ހިއްސާ ކުރެވޭނެ ކަަމަށް ވިލާ ކުންފުނިން ވަނީ ބުނެފައެވެ.\nމި ނިންމުމަކީ މިހާތަނަށް މި ކުންފުނިން ނިންމަންޖެހުނު އެންމެ އުދަގޫ ނިންމުންކަން ފާހަަކުރަމުން އެ ކުންފުނިން ބުނީ، މިގޮތަށް ނިންމީ މިހާލަތުގައިވެސް އެއްވެސް މުވައްޒަފަކު ވަޒީފާއިން ދޫކޮށްލަން ބޭނުން ނުވާތީއާއި ކުންފުންޏަށް އެއްވެސް ފައިސާއެއް ހޯދުނަސް އެ ފައިސާއެއް ހަމަހަމަޔަށް ހުރިހާ މުވައްޒަފުންގެ މެދުގައި ހިއްސާ ކުރުމުގެ މަގްސަދުގައި ކަަމަށެވެ.\n"ޖޫން 2020 ގެ ނިޔަލަށް ރިޒޯޓު ތައް އޮފަރޭޝަނަށް ނުގެނެވި، އާމްދަނީ ލިބޭނެ ގޮތެއް ނުފެނިއްޖެނަމަ، މުވައްޒަފުންގެ ވަޒީފާއާ މެދު ގޮތެއް ނިންމާ އެކަން ކޮންމެ މުވައްޒަފަކަށްވެސް އަންގަމުން ގެންދެވޭނެ". ވިލާ ކުންފުނިން ބުނެފައި ވެއެވެ.\nމިގޮތަށް ނިންމި ކަމުގައި ވިޔަސް، އެއްވެސް ގޮތަކުން ފައިސާ ލިބޭނެގޮތް ހަމަޖެހި މިހާރު ކަނޑައަޅާފައިވާ އަދަދު އިތުރު ކުރެވޭނެ ގޮތެއް ފެނިއްޖެނަމަ މުސާރަ ދޭނީ އެގޮތަށް އިތުރުކޮށްފައި ކަމަށް އެ ކުންފުނިން ބުނެފައި ވެއެވެ.\nވިލާ ކުންފުނިން އިތުރަށް ބުނެފައި ވަނީ، ކޮވިޑް-19 ގެ ހާލަތު މިދަނީ ކޮންމެ ދުވަހަކުވެސް ބަލައި ވަޒަންކުރަމުން އަންނަ ކަމަށާއި، ހާލަތު ރަގަޅުވެ، ރިޒޯޓު\nތައް އޮޕަރޭޝަނަށް ގެނެވޭ ވަރަކުން ދިވެހި މުވައްޒަފުންނަށް އިސްކަން ދީގެން މަސައްކަތަށް އަނބުރާ ރުޖޫޢަ ކުރަމުން ގެންދެވޭނެ ކަމަށެވެ.\nވިލާއިން މިގޮތަށް ނިންމިރު، މީގެ ކުރިން ވިލާއިން ނިންމާފައި ވަނީ އެ ކުންފުނިން ހިންގަމުންދާ ހުރިހާ ތަނެއްގެ މުވައްޒަފުންގެ މުސާރަ 10-50 ޕަސެންޓާއި ހަމައަށް ކުޑަ ކުރާށެވެ.\nއެ ސާކިއުލާގައި އިތުރަށް ބުނެފައި ވަނީ، ކޮވިޑް-19 އާ ހެދި ޓޫރިސްޓުން އައުން މަނާ ކުރެއްވުމުން ރިޒޯޓްތައް ބަންދުކުރަންޖެހި ރިޒޯޓުތަކުން އާމްދަނީ ލިބުން އެއްކޮށް ހުއްޓިފައިވާ ކަމަށެވެ.\nއަދި ކުންފުނީގެ ވިޔަފާރިން ލިބުނު ނަފާ ހޭދަކުރި، އިންސާނީ ވަސީލަތް ތަރައްގީ ކުރުމަށާއި، ސިއްހީ ދުޅަހެޔޮ ކަމަށާއި، ތައުލީމީ ރަގަޅު ޖީލެއް ބިނާކުރުމަށާއި، ވިޔަފާރި އިތުރަށް ފުޅާކޮށް ތަރައްގީކޮށް ތަފާތު އިންފްރާސްޓްރަކްޗަރ ގާއިމު ކުރުމަށް ކަމަށްވެސް ބުނެފައި ވެއެވެ.\nއެ އުސޫލުގައި ބުނެފައި ވަނީ، މިއަދު އެއްވެސް ރިޒޯޓަކުން އެއްވެސް އާމްދަނީ އެއް ނުލިބޭ ކަމަށާއި، މި ކުންފުނިން ހިންގަމުން އައި5ރިޒޯޓުގެ ތެރެއިން3ރިޒޯޓު މިވަނީ ރާއްޖެއިން ބޭރުން އަންނަ ދިވެހި ރައްޔިތުން ކަރަންޓީނު ކުރުމަށް ދޫކުރެވިފައި ކަަމަށެވެ.\n"މީގެ ކުރިންވެސް މިފަދަ ގައުމީ ކަންކަމުގައި މި ކުންފުނިން އަމަލު ކޮށްފައިވާގޮތަށް މި ރަށްތައްވެސް ދޫކޮށްލީ، ދިވެހި ރައްޔިތުންގެ ހައްގުގައި ކަރަންޓީނު ފެސިލިޓީއެއްގެ ގޮތުގައި ބޭނުންކުރަން ފެށިއިރު އެރަށެއްގައި ހުރި ހުރިހާ ތަކެއްޗެއް ހުސްވަންދެން ހިލޭ ޚިދުމަތްދޭ މި ބަލިމަޑުކަމާ ގުޅިގެން ސަރުކާރުން އަޅުއްވާފައިވާ ފިޔަވަޅު ތަކުގެ ތެރެއިން ރިޒޯޓުން ފޭބުމާ، ދަތުރުފަތުރު ކުރުމުގެ ހުއްދަ ލިބި އެކަންކަން ހަމަޖެހޭ ވަރަކުން ހުރިހާ މުވައްޒަފުންނަށްވެސް ރިޒޯޓުން ފުރައިގެން ދެވޭގޮތަށް މިހާރު ވާނީ ހަމަޖައްސައި ދެވިފައި". ވިލާ ކުންފުނިން ބުނެފައި ވެއެވެ.\nއަދި ބައެއް ދިވެހި މުވައްޒަފުންނަށް ވަނީ ފުރައިގެން ދިޔުމުގެ ފުރުސަތު ލިބިފައިވާކަމަށާއި، ބޭރުގެ މުވައްޒަފުން އެގައުމެއްގެ ބޯޑަރު ހުޅުވި ޓިކެޓް ހަމަޖެހުމުން އެމީހެއްގެ ގައުމަށް ފޮނުވައި ދެވޭނެ ކަަމަށް ވިލާ ކުންފުނިން ބުންޏެވެ،\nމީގެ ކުރިން ވެސް ގާސިމަށް ބައެއް ދަތިތައް ދިމާވުމުން ވިލާ ކުންފުނީގެ މުވައްޒަފުންގެ މުސާރަ ލަސްވެ، އަދި ބައެއް މުވައްޒަފުން ވަޒީފާ އިން ވަކިކޮށްފައި ވެއެވެ..\nއޭޕްރީލް 23, 2020 15:50\nއޭޕްރީލް 23, 2020 17:51\nހުރިހާ ރިސޯޓުން ލިބެމުން ދިޔައީ އެދުވަހެއްގެ ފުރާގު ހަމަޖައްސާލެވޭ ވަރަށްތޯ؟ ކުލި ދައްކަން ނުޖެހޭ ގޮތަށް މީނަގެ ތައްޕާހުގަ ރަށްތައް ނުބަހައްޓާ ރައްޔިތުންގެ ބިން ރައްޔިތުންނަށް ފައިދާވާ ގޮތަކަށް ބޭނުން ކުރުމަށް އަވަހަށް ނަގާ.\nއޭޕްރީލް 23, 2020 15:56\nރައްޔިތުންވެގެއް ފަގީރުކޮއެ (ސޭޓޮ)ބަލަހައްޓަންވީ އަބިދަރިން\nއޭޕްރީލް 23, 2020 16:01\nسبحان الله އިބްރަތެއް\nއޭޕްރީލް 23, 2020 16:02\nޥިލާގެ ރޯދަ އިނަޔަތްވެސް ނުލިބޭއަދި ސަރުކާރުންވެސް ނޫޅެ ހޯދަދޭކައްވެސް\nއޭޕްރީލް 23, 2020 16:03\nޥިލާ ރޯދަ އިނާޔަތްވެސް ނުލިބޭ އަދި ސަރުކާރުން ނޫޅޭ ހޯދަ ދޭކައްވެސް\nއޭޕްރީލް 23, 2020 16:18\nޢަދިވެސް 2023 ގަ ވެރިކަމަށް ކުރިމަތިލާ ގޮތައްތޯ ތިހުންނެވީ؟ ހަމަ ?????\nއޭޕްރީލް 23, 2020 16:26\nހުސްދޮގު މާރޗް މަހު މުސާރަ ޖަމާކުރ\nއޭޕްރީލް 23, 2020 18:52\n6000ރ. ބާކީ ބައި ވީތަނެއް ދެނެވޮޑިގެންވާނީ ﷲ\nއޭޕްރީލް 23, 2020 16:29\nޤާސިމް ސަންއައިލެންޑުގަ ހުރެގެން މަސް ކައްކާ ރިހާކުރު ބާޒާރަށް ނެރެން ވެގެން އަވަދި ނެތި އުޅުއްވަނީ އެހެން ވީމާ ކިހިނެއް އެހެން މީހުންގެ ކަންތަކާ އުޅެވޭނި! އަދިވެސް ހޮވާ އައިސް ފޮނިވާހަކަ ދައްކާލީމަ. ނުދަންން މީހާ ވެސް މާރަގަޅެއް ނޫން ޤާސިމަށްވުރެން. ޤަުމެއްގެ އާބާދީ އަށް ވުރެ މަބަޔަކާށް އަޅާ ނުލެވޭ މީހަކަށް ކިހިނެއްތަ މިޤަުމުގެ ވެރިކަން ދޭނީ!\nއޭޕްރީލް 23, 2020 16:33\nގާސިމަކީ ހިތުގަ އެއްވެސް ރަހުމެއް ނެތް މީހެއް. ދިވެހިރާއްޖޭގެ ހުރިހާ ރައްޔިތުން މިއަދު ހާލުގަ ޖެހިފަ ތިބި އިރު، އަދި އެ ގާސިމަށް މިއަދު މުއްސަނދި ކަމުގަ އަރާމުގަ ހުރުމުގެ އަސްލު ކަމަށް ވާ އޭނަގެ މުވައްޒަފުންނަށް އެހެރީ ހަދާލި ގޮތް. ﷲ ގާސިމަށް ހެޔޮ ވިސްނުން ދެއްވައި، ހިތުގައި އަނެކާ އާ މެދު ރަހުމް ލައްވާށި. އާމީން.\nއޮކިޕަސްސީ ރަނގަޅުވެ ރިސޯޓު ބަންޑުން ދިޔަސް އިތުރެއްނުކޮއްލާ ހަމަދަށައްދާއިރައް ބުޑުން ކަނޑާ ވައްޓާލުން އެހެންވެ މިކިޔަނީ ޕެންޝަން ފަންޑުގަހުރި އެމީހުންގެ ފައިސާގެ ތެރެއިން %50 ދޭށޭ މިހާރުން މިހާރައް ދުރުމުސްތަގުބަލުގަ ހަދަންވީ ގޮތަކީ6މަހައްވާވަރައް ކޮންމެ މަހަކައް މުވައްޒަފަކައް 10.000 ރައްކާކުރެވޭނެ ނިޒާމެއް ގާއިމު ކޮއްދެއްވާށޭ ޓެކްސްގެތެރެއިން ލުޔެއްދީގެން އެފައިސާ އެއީ ދައުލަތުގެ ބެލުމުގެ ދަށުގަރައްކާ ކުރެވިފަ ހުންނަ ބޮޑުރިޒާވަކައް ވާންވާނެ އެފައިސާ ހުންނަންވާނީ ޑޮލަރުން\nއޭޕްރީލް 23, 2020 16:39\nރިސޯޓުތައް އަތުލާފަ ގާސިމް ފަގީރުންގެ ލިސްޓުގައި ޖައްސާ އަވަހަށް ??♂??♂\nއޭޕްރީލް 23, 2020 16:40\nއޭޕްރީލް 23, 2020 16:46\nޤާސިމު ލަދެއްނުގަނޭތަ ވެރިކަމަށް އަރަން އުޅޭކަށް. 35 އަހަރު މެދުނުކެނޑި ރިސޯޓްތަކުން ފައިސާހޯދިމީހަކަށް މިފަދަ ދަނޑިވަޅެއްގައި ތިމާގެ މުވައްޒަފުންތައް މަގުމަތިކޮށްލުމުން އެނގެނީ ވެރިކަން ލިބިއްޖެނަމަ ރައްޔިތުން މާކަނޑަށް އަޅާލާކަށްވެސް ފަހަކަށް ނުދާނެކަން. މަގޭވޯޓެއް ދެންދުވަހެއްގަވެސް ތިޤާސިމަކަށް ނުދޭނަން\nއޭޕްރީލް 23, 2020 16:55\nމިފަހަރު ޖެހޭނި ފިސުރު ޒަކާތް މިނިސްޓަރުންނަށާ މުއްސަނދިންނައް ދީފަ ބާކީ ހުރިއްޔާ ފަގީރަކު ހުރިއްޔާ ދޭން މިއޮތީ ވާކަމެއް ޖައުޒާ ޖައުފަރު ފަގީރުންގެ ލިސްޓްގެ އެންމެކުރީގައިނީ\nއޭޕްރީލް 23, 2020 17:06\nތިޔަ ޤާސިމަކީ އަބަދުވެސް ވަރަށް ބޮޑު އަނިޔާވެރިއެއް ! މާރަގަޅު މީހެއްކަމަށް ދެއްކިގެން އުޅެނީ ! ޤައުމު ހަލާކު ކޮށްލަން ބަޔަކޫ ރާވަނީނަމަ އެތަނުގައި ތިޔަމީހާ ހުންނާނެ ! ޤައުމަށް ދަތިކަމެއް މެދުވެރިވާ ކޮންމެ ވަގުތެއްގައި ރައްޔިތުންގެ ކަރަށް ފައިން އަރަން ނުކުންނާނެ ! މިވަރު މީހަކު ވެރިކަމަށް ގެންނަން ހެޔޮވެދާނެތަ ؟\nދިވެހި ރިސޯޓު މެނޭޖުމަންޓުތަކުގަ މަސައްކަތްކުރަން ހެޔޮ ނުވާނެ.\nއޭޕްރީލް 23, 2020 17:08\nމާލޭގަ މި އުޅެނީ އަނބި ދަރިން ގޮވައިގެން ކުއްޔައް... 1000ރފ ނުލިބޭ ދަރީގެ ކިރު ދަޅާ ނެޕީ ބޮނޑިވެސް... ދެން ކިހިނެއް ކައެބޮއެ އުޅެނީ... ސަރުކާރައް ގޮވާލަން ޕެންޝަންގެ ހުރި އެމީހެއްގެ ހައްގު އެމީހަކަށް ދޫކޮށްލަން.. މުސްކުޅިވެގެން ދޭންޖެހޭ އެއްޗެއް ގޮތައް އެ ނުބާއްވާ މިހާރު ބޭނުން ޖެހިފަ ތިބި މީހުންނަން އެ ދޫކޮށްލަން... ގާސިމް ނުދިނީ ވިޔަފާރި ނުވާތީ އޭ ކިޔާފަ... ސަރުކާރަށް އެމީހުން ހާލުގަ ޖެހުނު ދުވަހު އެމީހުންގެ މުސާރައިން ނެގި ލާރި އެމީހުންނަން ދޭން މިއައްވުރެ މުނާސަބު ވަގުތެއް ނޯންނާނެ... އެލާރިން ކޮންމެ މަހަކު އުޅެލެވޭވަރު ކޮށްދީ...\nއިނގޭ ބައެއްމީހުން ބުނާނެކަން ރަށުގަ އޮތްނަމަ އެއްނޫންހޭ.. އަޅުގަނޑުގެ ނޯޥެ އެއްވެސް ރަަށަކު ގޯއްޗެއް. ސަލާމް ހުރިހާބޭފުޅުންނަން ވެސް.!!!\nއޭޕްރީލް 23, 2020 23:05\nޕެންޝަންގެ ހައްޤުވާބައިވެސް ޤާސިމް ދޭން ޖެހޭނީ، ޕެންޝަން ޤާނޫނަށް މަކަރު ހަދައިގެން ފެށުނީއްސުރެ މުވައްޒަފުންގެ ޕެންޝަން ފަންޑަށް ފައިސާ ޖަމާކުރަމުން އައީ އޮޅުވާލައިގެން. ޖަމާކޮށްދެމުން އައީ ޖަމާކުރަންޖެހޭ އަދަދުގެ ދެބައިކުޅައެއްބައި. މުވައްޒަފުންގެ ޕެންޝަނާއި ސާވިސްޗާޖުވެސް ދުވަހަކު ހަމަޔަކަށް ނުދޭ.\nއޮންގު ވެސް ރާއްޖޭގައި ހިންގަނީ5ރިސޯޓު ކޮވިޑު ހާލަތުގައި ދިވެހި ގައުމަށް ބޮޑު އެހީތެރިކަމެއް ފޯރުކޮށްދީފި ގާސިމް ސޭޓު ފަކީރު ކޮއި ....\nއޭޕްރީލް 23, 2020 17:25\nޢެންބޮޑޮމަހުޖަނު މިފަހަރު ހުށް ސަރިބާނުވީ ރަނގަޅު\nއޭޕްރީލް 23, 2020 17:29\nބޮޑު ފިހާރާއިގެ ސޭޓެކޭ އެންމެ ނިކަމެތި ފަގީރެކޭ ކޮބާތަފާތެއް3މަސްތެރޭ ނާށިގަޑު ހިފާއި ގެން ސަލާން ޖަހަންތާ މިޖެނުނީ އެކަހަލަ ގޮތެއްތާ ވާނީ އަކުން ބަކުން ކުޅެންޏާ މީ ވަރަށް ވާހަކަ\nއޭޕްރީލް 23, 2020 17:37\nރައްތައް ސަރުކާރައް ނަގާ މިހާނާގާބިލް މީހަކައް އެންމެދުހަކައްވެސް ދީފައި ބާއްވާނެކަމެއް ނެތް އަދި އެބައުޅޭނުން ވެރިކަންކުރަން ތިހިޔާލު މިހާރުންމިހާރައް ބޮލުތެރެއިނޭރޭ އަނެއްކާނުދަރަނީސް\nރަނގަޅު ނިންމުމެއް.މިވަގުތު ދުނިޔެ އޮތީ މިހާލުގަ ކޮޅެއް ނުފެނޭ. ތިވަރުވެސް ލިބޭނެ ކަމުގެ ގެރެންޓި ދިނީމަސުކުރު ކުރަން. ދުނިޔޭގެ އެހެން ގައުމުތަކުގެ ކުން ފުނިތަށް ވެސް ސަރުކާރު ތަކަށޤ ބަރޯސާވެ ފަވަނީ. މިގައުމުގަ ވެސް ސަރުކާރު މިވަގުތު ރައްޔަތުން ނާ އަދި ކުންފުނިތަކަށް ލުޔެއް ލިބޭނެ ގޮތް ހަދަން އޮތީ. ވިލާ އެކުރާކަންކަން ދެން ހުރިތަންތަނުން ވެސް ކުރަން މަޖުބޫރުވާނެ. މީގެ ދުވަސް ކޮޅެއް ކުރިން ވެސް ވިލާއިން މިކަމާ ގޮތެއް ނިންމީމަ ގިނަބަޔަކު ފާޑު ކިޔަމުން ދަނިކޮށް އެހެން ތަންތަނުން ވެސް ގޮތެއް ނިންމީ.މިވަގުތު ސުކުރު ކުރޭ. ބޮޑެތި ކުން ފުނިތަށް އިތުރު ވިޔަފާރިއެއްނެތި ކުރަން ޖެހޭ ހަރަދު ބޮޑުވާނެ ވީމަ ކުން ފުނިސަލާމަތް ވެއްޖެއްޔާ އަދިވެސް މުސާރަ ލިބޭނެ.\nތިހުރިހާ ހާސަރުތަކެއްނުދަމާ ފާޅުގައި "މީ ސަރުކާރުން ދޭން ކަނޑައަޅާފައިވާ ލާރިގަނޑު" ދަމައިގަންނަން ޖައްސާ ސްޓަންޓެކޭބުނިއްޔާ މާތާހިރުވާނެ.\nއޭޕްރީލް 23, 2020 17:57\nސަރުކާރުން ލޯނުހޯދަންވެގެން ސްޓަންޓް ޖައްސަނީ. ލޯނުލިބުނީމަ ކޮންމެސް އެހެން އެއްޗެކޭކިޔާފަ "ބަކަރި އައިނެއްހެން" ސްޓާފުންކޮޅު ފޮނުވާލީމަ ނިމުނީ. ޕިސް ޕިސް ޕިސް ތިހުރީވާލީޑަރެއް. ޝުކުރިއްޔާ ހޫންންންން.\nއޭޕްރީލް 23, 2020 18:00\nވަގުތުމީހުން ބިރުގަންނަނީތޯ ގާސިމް ލޯނުހޯދަން ސްޓާފުން ޤުރުބާން ކުރަނީއޭ ލިޔަން.\nއޭޕްރީލް 23, 2020 18:29\nގާސިމައް ވޯއްޓުދެވުނީތީ ހިތާމަކުރަން.\nއަހޭ. ތީ ކާކުތެ؟\nއޭޕްރީލް 23, 2020 18:38\nޙުސްވި މާރޗު މަހު ލިބުނީ 20000 ރުފިޔާ ލިބޭމީހަކަށް 5000 ރުފިޔާ ލިބުނީ..ވަރަށް ސަލާމް..ހުސްދޮގު ހަދަނީ ސަރުކާރުން އަޅައެއް ނުލާ...\nއޭޕްރީލް 23, 2020 19:21\nރަން ކޮޅާ އެޖެންޑާ 19 ގެ ދަށުން ހައްގު މިންވަރު\nއޭޕްރީލް 23, 2020 20:23\nއޭޕްރީލް 23, 2020 20:41\nމުއައްޒަފުންގެ މުސާރަ އެންމެ ބޭނުންވި ދުވަހު ތިއަހެންހަދަން ތިއަ މުއްސަދި ކަމުގެ އެއްވެސް ބޭނުމެތް ނެއް. ކައްވަޅަށް ދާއިރު ގެންދަން އެންމެ ރފ ފޮއްޗެއްވެސް ނުލިބޭނެ ހެޔޮނުއާނެ!\nއޭޕްރީލް 23, 2020 21:25\nގާސިމްގެ ހާލު ފެނޭތަ؟ ހުސްދޮގު ހުސްދޮގު!\nއޭޕްރީލް 23, 2020 22:20\nމީތަ ރަށްޔިތުންނައްޓަކައި މާލުން ގުރުބާންވި ކަމަށް އެތަށް ފަހަރަކު ދައުވާކޮށް ވަކާލާތު ކުރިމީހާގެ ހާލަކީ. މީނަޔަށް ނޭނގުނުދޯ މީނަ މިހިސާބަށް އަންނަން އެންމެ ބުރަ މަސައްކަތެއް ނުއަގުގައި ކުރީ މުވައްޒަފުން ކަން. ކަލޯ 23 ވަނަ އިންތިހާބު އަންނަންވާއިރަށް ފައިސާބޮނޑި ބަންނަނީ ރިޝްވަތުދޭންތަ؟ ކަލޭ އެމީހުންގެ ކަރަށް ފައިންއެރި ނިކަމެތި ކޮއްލި ރަށްޔިތުން ކަލެޔަށް މާފެއް ނުދޭނެ. މިރަމަޟާން މަސް ކުރިއަށް އޮއްވަ ތިދިން ދަހިވެތި ކަމުގެ އަނިޔާ ﷲ ކަލެޔަށް ދެއްވާނެ. ކަލޭގެ އަތުގައި ހުރީ ސައްހަ ފައިސާކަމަށް މަ ޝައްކު ކުރަން. އެހެންވެ ދަހިވެތިތިޔަވަނީ. ގެއްލުމުގެ ބަދަލޭ ކިޔާފައި ދައުލަތުން އަތުލި ރަށްޔިތުންގެ ފައިސާއަކީ ބުއްދީގެ ނަޒަރުން ކަލެޔަށް ހަލާލު ފައިސާއެއްކަމަށް މަށެއް ނުދެކެން. އެއީ ގެއްލުން ލިބިގަތީ ބަގާވާތްކުރަން ހަދައިގެން އަމިއްލަޔަށް. އޭގެ ބަދަލު ކަލެޔަށް ދޭންޖެހޭކަން ގަބޫލު ކުރާނީ ކާކު؟ ސާވިސް ޗާޖު ނުދީ، ޓެކްސް ނުދައްކާ، އަދިވެސް ރަށްޔިތުންގެ ފައިސާ ފޭރިގަންނަން؟! ކަލޯ އަމިއްލަޔަށް އޮރިޔާން ނިވާކޮށްލާނެ ބާރެއް ނެތްވަގުތު އައިސް ބައްދަލް ކޮށްފާނެ ކޮންމެފަދަ ވަގުތަކުވެސް.!\nއޭޕްރީލް 23, 2020 23:00\nއަނެއްކާ ދައުލަތުން ލާރިގަނޑެއް ދަވާލަން ވެގެން މީޑިއާގައި ގޭސްގަނޑެއް އަނބުރަންވީ، ދެން ދެވޭނީ އެއްހާސް ރުފިޔާއޭ ކިޔާފައި މެމޯ ނެރުނީމާ ސަރުކާރަށްވެސް އެނގޭނެތާ މުވައްޒަފުންތައް އުޅޭނެ ހާލު. ދެން އެވީ ވިލާގެ މުވައްޒަފުންނަށް މުސާރަދޭނެ ފައިސާ ސަރުކާރުން އެކުންފުންޏަށްދޭ. ޤާސިމް މީ ހާދަ ގޮތްކުޑަ މީހެކޭ. ސަރުކާރުން ކުރަންވީ ކަމަކީ، ޤާސިމްގެ އެއްރިޒޯޓު ވިއްކާލާފައި ސަރުކާރުން ވިލާގެ ޕޭރޯލްގައި ތިބި ދަށްފަންތީގެ މުވައްޒަފުންނަށް މުސާރަދޭންވީ. ދައުލަތުގެ ތިޖޫރިއަށް އަތްބޭނުން ނޫންކަމެއް އަޅެ މިމީހުންނަށް ދަސްވެފައި އެބައޮތްތަ؟\nރިސޯޓު ހިންގާތާ ކިތައް އަހަރު؟\nކިތައް ރިސޯޓު އޮވެ؟\nކިތައް ވިޔަފާރި އޮވޭ؟\nމިވީ ހުރިހާ ދުވަހެއްގަ އެއްވެސް ކްރައިސިސްއެއް ނައިސް ހިންގި އިރު ލައްކަފައިދާ ވެފަ ހުންނާނީ، ވީމަ ހަމަޓަސްލާފަ އެއްހާސް ރުފިޔާއޭ ދެވޭނީ ބުންޔަސް އެެެއީ އިންސާފެއްނޫން. އެހެނެއްނޫން މިއަންނަ ޖޫން ނޫނީ ޖުލައިއާއި ހަމަޔައް މިކަން ދެމިއްޖެނަމަ ދެން އެމަހުން ފެށިގެން މުސާރަ ކުޑަކުރެވިދާނެ. މިއޮތްހާދުވަހު އެތައް ފައިދާއެއްގަ ހިންގި ތަންތަން ހަމަ ޓަސްލާފަ މުސާރަ ކުޑަކުރާ ވާހަކަބުނީމަ ދެކޮޅެއް ނުޖެހެ.\nތިމާގެ އަމިއްލަ ބޭނުމައް ކުރާ ހަރަދާ އަބިދަރިންނައް ކުރާ ހަރަދާ ހަމަ އިހުނެކޭ އެއްވަރު އެކަމު އެތައް އަހަރަކު ގިއްގެޅެންދެން މަސައްކަތް ކޮއްދިންމީހުން ޓަސްލާފާ މިހާ ކުޑައެއްޗެއްދިނީމަ މީ ހަމަޖެހޭ އުސޫލެއްނޫން. މީރާޔައް އެންގޭނެ ވިލާގެ ކުންފުނިތަކުގެ ވިޔަފާރި ވާވަރު، އޭގެ އޮޑިޓެއް ހަދާފަ މިގޮތައް ކަންކުރާ ވިޔަފާާާރިތަކައް ސަރުކާރުން ފިޔަވަޅު ނޭޅޭނަމަ މިއަތް ކިޔަނީ ގުޅިގެން ވައްކަންކުރުން. ނިކިމެތި މީހާޔައް ދެރަގޮތް ބާރުހުރި ބޮޑެތިމީހުނައް މޮޅުގޮތް، މިވެސް ހަމަ އިންސާފުބާ؟\nއޭޕްރީލް 24, 2020 01:24\nޢެކަމަކު ޥިލާކޮލެޖުގެ ސުޓާފުންނަށް ދެނީ މުސާރައިގެ ދެބާކުޅަ އެއްބައި ކަމަށް އަޑުއިވެއެވެ. ތަފާތު ކުރުމަކީ ބޮޑު މައްސަލައެކެވެ.\nއަ ތޮ ޅޭ\nޢަޅުގަނޑަކީ ސަންއައިލޭންޑު ގަ އުޅޭ މީހެއް ފާއިތުވި2މަހުގެ ސާރވިސްޗާޖު ވީތަނެއް އަދި ނޭންގޭ..ހުސްވި މަހުގެ މުސާރަ ދިނީ3ބައި ކޮއްފަ އެއްބައި..ވީގޮތެއް ހެދި ގޮތެއް ނޭންގޭ އެއްވެސް ހަމައެއް ލަމައެއް މިކަމުގަ ނޯވޭ އެކި މީހުނަށް ދެނީ އެކިވަރަށް..#ސަރުކާރުން މިކަމާވިސްނާބައްލަވާ# ކުލިނުދެއްކި ގޮތްހުސްވެފަ މިތިބީ..އަހަންނަކީ އަތޮޅުމީހެއް..އަތޮޅު ހުރިހާރަށަކުން ރުއްގެންދަނީ ނުގަވާއިދުން


Covid-19: Libya in virus jehunu furathama meehaa fenijje\nވައިރަސް ޖެހުނު މީހާގެ އެއްވެސް މައުލޫމާތެއް އެގައުމުން ހާމަކޮށްފައެއްނުވޭ\nދާދިފަހުން ލީބިޔާގައި ވަނީ ސްޓޭޓް އޮފް އެމަރޖެންސީ އިއުލާންކޮށް ވައިރަސް އާ ދެކޮޅަށް އަޅަންޖެހޭ ފިޔަވަޅުތައް އަޅާފައި\nކ. މާލެ 25 މާރޗް 2020 | ބުދަ 13:19 5,275\nލީބިޔާ - ގްލޯބަލް ސިޓިޒެން\nކޮވިޑް-19 ޖެހިފައިވާ ފުރަތަމަ މީހާ ލީބިޔާއިން ފެނިފައިވާކަމަށް އެގައުމުން ބުނެފި އެވެ.\nއެގައުމުގެ ހެލްތު މިނިސްޓަރ އަހްމިދް ބިން އޮމަރު އަންގާރަ ދުވަހު ވިދާޅުވީ ކޮވިޑް-19 ޖެހިފައިވާ ފުރަތަމަ މީހާ އެގައުމުން ފެނިއްޖެކަމަށާއި އެމީހާއަށް ވައިރަސް ޖެހިފައިވާކަން ޓެސްޓްތަކުން ކަށަވަރު ކުރެވިފައިވާ ކަމަށެވެ. ވައިރަސް ޖެހުނު މީހާގެ އެއްވެސް މައުލޫމާތެއް އެގައުމުން ހާމަކޮށްފައެއްނުވެ އެވެ.\nހެލްތު މިނިސްޓަރ އިތުރަށް ވިދާޅުވީ ވައިރަސް ޖެހުނު މީހާއަށް ދޭންޖެހޭ ފަރުވާ ދެމުންދާކަމަށެވެ. އަދި އެގައުމުގެ ހެލްތު މިނިސްޓްރީންނާއި ނޭޝަނަލް ސެންޓަރ ފޮރ ޑިޒީސް ކޮންޓްރޯލް އިން ވައިރަސް އިން ރައްކާތެރިވުމަށް އެޅުމަށް އަންގާފައިވާ ފިޔަވަޅުތައް ރައްޔިތުން އެޅުމަށް މިނިސްޓަރ ވަނީ ރައްޔިތުންގެ ކިބައިން އެދިވަޑައިގަންފަ އެވެ.\nދާދިފަހުން ލީބިޔާގައި ވަނީ ސްޓޭޓް އޮފް އެމަރޖެންސީ އިއުލާންކޮށް ވައިރަސް އާ ދެކޮޅަށް އަޅަންޖެހޭ ފިޔަވަޅުތައް އަޅާފަ އެވެ. އޭގެތެރޭގައި އެއަރޕޯޓްތަކާއި ބޯޑަރުތައް ބަންދުކުރުމާއި، ތައުލީމު ދޭ ތަންތަނާއި މިސްކިތްތައް ބަންދުކުރުން ހިމެނެއެވެ. އަދި ގިނަ މީހުން އެއްވެއެޅުން މަނާކޮށް ކާފިއުވެސް ވަނީ އިއުލާންކޮށްފަ އެވެ.


Ministryge Nan Dhiraasaakoh, Aslam ah Ruhun Dhinumuge Massala Dhiraasaakurumah Committee ah – Iru\nމިނިސްޓްރީގެ ނަން ދިރާސާކޮށް، އަސްލަމަށް ރުހުން ހޯދުމުގެ މައްސަލަ ދިރާސާކުރުމަށް ކޮމިޓީއަށް\nމިނިސްޓަރ އޮފް ނެޝަނަލް ޕްލޭނިންގް، ހައުސިންގް އެންޑް އިންފްރާންސްޓްރަކްޗަރގެ ނަމުގައި އުފައްދާފައިވާ މިނިސްޓްރީއަށް އައްޔަން ކުރައްވާފައިވާ މިނިސްޓަރު މުޙައްމަދު އަސްލަމަށް ރުހުން ހޯދުމުގެ މައްސަލަ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާކޮމިޓީއަށް ފޮނުވައިފިއެވެ.\nމިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ ކަމުގެ މަގާމަށް މުޙައްމަދު އަސްލަމް އިސްކުރައްވައި، އެމަނިކުފާނަށް މަޤާމުގެ ފަތްކޮޅު ދެއްވާފައިވަނީ އާދިއްތަ ދުވަހުގެ ހެނދުނު ރައީސް އޮފީހުގައި ބޭއްވި ރަސްމިއްޔާތެއްގައެވެ. އަސްލަމަށް މަޤާމުގެ ހުވާލައިދެއްވީ، ދިވެހިރާއްޖޭގެ ސުޕްރީމް ކޯޓުގެ ފަނޑިޔާރު އޮނަރަބަލް ޑޮކްޓަރ އަޒްމިރާލްދާ ޒާހިރެވެ.\nރައީސް އިބްރާހިމް މުހައްމަދު ޞާލިހު، ހައުސިންގ މިނިސްޓްރީ އުވާލެއްވީ މިނިސްޓަރުކަމުގެ މަޤާމުގައި ކުރިން ހުންނެވި އާތިފާ ޝަކޫރު މަޤާމުން އިސްތިއުފާ ދެއްވުމުންނެވެ. ރައީސް އޮފީހުން ބުނިގޮތުގައި އާމިނަތު އާތިފާ މިނިސްޓަރ އޮފް ހައުސިންގ އެންޑް އަރބަން ޑިވެލޮޕްމަންޓްގެ މަގާމުން އިސްތިއުފާ ދެއްވީ އެކަމަނާގެ ޞިއްޙީ ހާލުކޮޅު ހުރި ގޮތުން އެމަގާމުގެ ވާޖިބު އަދާކުރެއްވުމަށް ޢުޒުރުވެވަޑައިގަންނަވާތީއެވެ. އެކަމަނާގެ ޞިއްޙީ ހާލުކޮޅު ރަނގަޅުވަމުންނުދާތީ އެކަމުގެ މަޢުލޫމާތުވެސް އެކަމަނާ ރައީސް ޞާލިހާއި ހިއްސާ ކުރެއްވި ކަމަށް ރައީސް އޮފީހުން ބުނެއެވެ.


Real ah rangalhu feshumeh, City maayooskollaifi | Mihaaru\nރޭގެ މެޗުގައި ލަނޑު ޖެހުމަށް ފަހު ރެއާލުގެ ބޭލް (ކ) އާއި ކަސެމީރޯ އުފާފާޅުކުރަނީ.-- ފޮޓޯ: އޭއެފްޕީ\n20 ސެޕްޓެމްބަރ 2018 - 09:263comments\nމެޑްރިޑް (ސެޕްޓެމްބަރު 20) - ޗެމްޕިއަންސް ލީގުގެ އެންމެ ފަހުން ތިން އަހަރުގެ ޗެމްޕިއަން ރެއާލް މެޑްރިޑް އާ ސީޒަނުގެ މުބާރާތުގައި ކުޅުނު ފުރަތަމަ މެޗުން ރޯމާ އަތުން 3-0 އިން މޮޅުވިއިރު، މި ފަހަރުގެ މުބާރާތުގައި ރަނގަޅު ނަތީޖާތަކެއް ނެރޭނެ ކަމަށް ބެލެވޭ މެންޗެސްޓާ ސިޓީ އަމިއްލަ ދަނޑުގައި ލިޔޯން އަތުން 2-1 އިން ބަލިވެ މާޔޫސްކަމާ ކުރިމަތިލާން ޖެހިއްޖެ އެވެ.\nރެއާލުގެ ދަނޑުގައި ރޭ ކުޅުނު މެޗުގައި އެ ޓީމަށް ލީޑުނަގައިދިނީ ލިބުނު ހިލޭ ޖެހުމަކުން އިސްކޯ އެވެ. ދެ ވަނަ ހާފުގައި ރެއާލުގެ އަނެއް ދެ ލަނޑު ޖަހައިދިނީ މި ސީޒަނުގައި ރަނގަޅު ކުޅުމެއް ދައްކަމުން އަންނަ ގަރެތު ބޭލް އާއި އަލުން ރެއާލާ ގުޅުނު މަރިއާނޯ ޑިއާޒް އެވެ.\nމި މެޗުގައި ރޯމާ އިން ފޮނުވާލި ގިނަ ހަމަލާތަކެއް ރެއާލުގެ ގޯލުގައި ހުރި ކޮސްޓަ ރިކާގެ ކީޕަރު ކޭލޯ ނަވާސް ވަނީ ހުއްޓުވައިފަ އެވެ. މެޗަށް ފަހު ރެއާލުގެ ކޯޗު ހުލެން ލޮޕެޓީގް ވަނީ މެޗުން މޮޅުވުމުގައި ނަވާސް ވަރަށް މުހިއްމު ރޯލެއް އަދާކުރި ކަމަށް ބުނެފަ އެވެ.\nމިއީ މިދިޔަ ސީޒަނާ އެކު ޖެހިޖެހިގެން ސިޓީ މި މުބާރާތުގައި ބަލިވި ހަތަރު ވަނަ މެޗެވެ. މިދިޔަ ސީޒަނުގެ ޗެމްޕިއަންސް ލީގުގެ ދެ ވަނަ ބުރުގެ ދެ ވަނަ ލެގުން ބަސެލް އަތުން އަމިއްލަ ދަނޑުގައި ސިޓީ ބަލިވިއިރު، ކުއާޓާ ފައިނަލުގެ ދެ މެޗު ލިވަޕޫލް އަތުން ވެސް ވަނީ ބަލިވެފަ އެވެ. މިއީ އިނގިރޭސި ޓީމެއް މި މުބާރާތުގައި ޖެހިޖެހިގެން ހަތަރު މެޗުން ބަލިވި ފުރަތަމަ ފަހަރެވެ.\nމިިދިޔަ ސީޒަނުގެ ޗެމްޕިއަންސް ލީގުގައި ބެންޗުން ފޮނުވާލުމުގެ ސަބަބުން ސިޓީގެ ކޯޗު ޕެޕް ގާޑިއޯލާ ރޭގެ މެޗުގައި ހުރީ ބެންޗަށް ނާދެވޭ ގޮތަށް ސަސްޕެންޝަނުގަ އެވެ. އެހެންވެ ސިޓީ އަށް ބެންޗުން އިރުޝާދުދިނުމުގައި އެންމެ އިސްކޮށް އުޅުނީ އެސިސްޓަންޓް ކޯޗު މިކޭލް އާޓެޓާ އެވެ.\nލިޔޯނަށް މެޗުގެ 26 ވަނަ މިނިޓްގައި ލީޑުނަގައިދިނީ އެ ޓީމުގެ ކެޕްޓަން ނަބީލް ފެކީރް ނަގައިިދިން ހުރަހަކުން މެކްސްވަލް ކޯނެޓް އެވެ. ފުރަތަމަ ހާފު ނިމުމުގެ ކުރިން ލިޔޯނުގެ ލީޑުފުޅާކޮށްދިނީ މި ފަހަރުގެ ޓްރާންސްފާ މާކެޓްގައި ލިޔޯން ދޫކޮށްލާނެ ކަމަށް ބެލެވުނު ފެކީރް އެވެ. އޭރިއާ ބޭރުން ފެކީރް ފޮނުވާލި ބޯޅަ އަމާޒުވީ ގޯލުގެ ތިރީ ކަނަށެވެ.\nދެ ވަނަ ހާފް ފަށައިގެން ލިޔޯނަށް ތިން ވަނަ ލަނޑެއް ޖަހައިދޭން ކުރިން މެންޗެސްޓާ ޔުނައިޓެޑަށް ކުޅުނު މެމްފިސް ޑިޕާއި ފޮނުވާލި ބޯޅަ އަމާޒުވީ ގޯލުގެ ދަނޑިއަށެވެ. ސިޓީގެ ހަމައެކަނި ގޯލް ޖެހީ ލިރޯއީ ސާނޭ ދިން ބޯޅައަކުން ބެނާޑޯ ސިލްވާ އެވެ.\nޗެމްޕިއަންސް ލީގުގައި ރޭ ޖަރުމަނުގެ ޗެމްޕިއަން ބަޔާން މިއުނިކް ކުޅުނު މެޗުން ވަނީ ރަށުން ބޭރުގައި ބެންފީކާ އަތުން 2-0 އިން މޮޅުވެފަ އެވެ. މި މެޗުގައި ބަޔާންގެ ލަނޑުތައް ޖަހައިދިނީ ރޮބަޓް ލެވަންޑޯސްކީ އާއި ރެނާޓޯ ސަންޗޭސް އެވެ. މި ގްރޫޕުގެ އަނެއް މެޗުގައި އަޔެކްސް ވަނީ އަމިއްލަ ދަނޑުގައި 3-0 އިން އޭއީކޭ އެތަންސް ބަލިކޮށްފަ އެވެ.\nއިތުރު ލިޔުންތައް މެންޗެސްޓާ ސިޓީ ރިއަލް މެޑްރިޑް ޗެމްޕިއަންސް ލީގު ބަޔާން މިއުނިކް


Dheenah Furahsaarakuraathee Hayyaru Kuri Meehaa "Foruvaifi" - Vaguthu\nދީނަށް ފުރައްސާރަ ކުރާތީ ހައްޔަރުކުރި މީހާ "ފޮރުވައިފި"\nއިސްލާމްދީނަށް ފުރައްސާރަކުރާތީ ސެޕްޓެމްބަރ 10 ވަނަ ދުވަހު ގދ.ތިނަދޫ އިން ހައްޔަރުކުރި މީހާގެ އެއްވެސް މައުލޫމާތެއް ނުދީ، ފުލުހުން އޭނާ "ފޮރުވައިފި" އެވެ.\nއިސްލާމްދީނަށް ފުރައްސާރަ ކުރާތީ ހައްޔަރު ކުރި މީހާގެ ބަންދުގެ މުއްދަތު ފުރަތަމަ އިތުރު ކުރިއެވެ. އޭގެ ފަހުން އޭނާގެ އެއްވެސް މައުލޫމާތެއް ފުލުހުން ނުދިނުމުން ވަރަށް ގިނަ މަސައްކަތްތަކެއްކޮށް، އެތައް ފަހަރަކު ސުވާލު ކުރުމުން ފުލުހުން އޮކްޓޯބަރ 10 ވަނަ ދުވަހު ވިދާޅުވީ ނަފްސާނީ ޓެސްޓްތަކެއް ހެދުމަށް އޭނާ މާލެ ގެނެސްފައިވާ ކަމަށެވެ. ނަމަވެސް އޭގެ ފަހުން އިތުރު އެއްވެސް މައުލޫމާތެއް ނުދިނެވެ.\nމިހާރު އޭނާ ހުރީ ކޮންތަނެއްގައިތޯ އާއި އޭނާގެ މައްޗަށް ތުހުމަތު ކުރެވޭ މައްސަލައިގެ ތަޙްޤީޤު ކުރިއަށްދާ ގޮތް ސާފުކުރަން އިއްޔެ އިން ފެށިގެން ތަކުރާރުކޮށް "ވަގުތު" އިން ފުލުހުންނަށް ގުޅުމުން ވެސް އެއްވެސް މައުލޫމާތެއް ފުލުހުން ނުދެއްވިއެވެ. އިއްޔެ "ވަގުތު" އިން ފުރަތަމަ ފުލުހުންނަށް ގުޅުމުން ވިދާޅުވީ މައުލޫމާތު ސާފުކުރުމަށް ފަހު ގުޅުއްވާނެ ކަމަށެވެ. ނަމަވެސް އޭގެ ފަހުން ތިން ފަހަރެއްގެ މަތިން އިއްޔެ ފުލުހުންނަށް ގުޅިއިރު ވެސް މައުލޫމާތު ސާފުވި ކަމަކަށް ނުވިއެވެ.\nމިއަދު ހަވީރު ފުލުހުންނަށް ގުޅުމުން ވިދާޅުވީ ކުޑައިރުކޮޅެއްގެ ތެރޭގައި މައުލޫމާތު ސާފުކުރެއްވުމަށް ފަހު މައުލޫމާތު ދެއްވާނެ ކަމަށެވެ. ނަމަވެސް އަދިވެސް އެމައުލޫމާތު ފުލުހުން ނުދެއްވައެވެ. އަދި މިހާރު ފުލުހުންގެ މީޑިއާ އޮފިޝަލް ފޯނަށް ޖަވާބެއް ވެސް ނުދެއްވައެވެ.\nއިސްލާމްދީނަށް ފުރައްސާރަ ކުރާ މީހަކުގެ މައުލޫމާތު ސިއްރުކޮށް، ފުލުހުން އޭނާ ފޮރުވައިގެން ގެންގުޅެމުންދިޔަ ނަމަވެސް ލާދީނީ މީހުންނަށް އިންޒާރުދޭ ކަމަށް ބުނެ ހައްޔަރު ކުރާ މީހުންގެ މައުލޫމާތު ފުލުހުން ދުވަހުން ދުވަހަށް އާއްމު ކުރަމުން ގެންދެއެވެ. އެމީހުންގެ ބަންދުގެ މުއްދަތު އިތުރު ކުރުމަށްފަހު އެމައުލޫމާތު ފުލުހުން ޓްވީޓް ކުރެއެވެ.\nއިސްލާމްދީނަށް ފުރައްސާރަ ކުރާ މައްސަލައިގައި ހައްޔަރުކުރި މީހާގެ މައްސަލަ އާއި ބެހޭ ތަފްސީލް ފުލުހުން ހާމަނުކުރާތީ ގިނަ އާއްމުން ވެސް ގެންދަނީ މީސް މީޑިއާގައި ކަންބޮޑުވުން ފާޅުކުރަމުންނެވެ.\nއޮކްޓޯބަރ 27, 2019 22:54\nތިކަހަލަ މީހުން ފޮރުވާފަ ދީން ހިމާޔަތް ކުރަން ގޮވާަލާ މީހުން ހައްޔަރުކޮށް ނޫނީ ފުލުހަށް ގެންގޮސް... ތީ ތަ ވެރިމީހާ ކުރި ހުވަޔަކީ.؟....ޕިސް ޕިސް\nއޮކްޓޯބަރ 28, 2019 00:16\nއެމް ސީ ހަމީދު ބޭރު ކުރޭ\nއޮކްޓޯބަރ 28, 2019 00:46\nއެސޮރަކީ ހުވަދުއަތޮޅު ސޮރެއް. އެސޮރުވެސް މާލޭގެ ކަމުވޮށިގެންވާ ގަބީލާއަކަށް ނިސްބަތްވިނަމަ ހަދަންވީ ނަހަދަންވީ ނޭނގިގެން ދެފައިއޮޅި އަނގަވަތަށް ވެއްޓިފަ ގާނޫނު އޮންނާނީ.\nއޮކްޓޯބަރ 28, 2019 01:02\nމީމިހާރު މިގައުމުގެހާލަތު ދީނައްފުރައްސާރަކުރާ މީހެއްވިއްޔާ ސިކުނޑީގެއުނިކަންހުރޭ ނޫނީވިއްޔާ ޙިމާޔަަތްކުރަނީ އެކަމަކުލާދީނީބައިގަނޑާދެކޮޅައް އެއްޗެއްބުނާމީހަކުވިއްޔާ ހައްޔަރުކުރަނީ މީ މިނުލިބިގެންއުޅުނުއިންސާފަކީ #ބޭންއެމްޑީއެން\nއޮކްޓޯބަރ 28, 2019 05:59\nޕޮލިހުން ވެސް ހަނދާން ކުރާތި ރަސޫލާ އަށް ފުރަށްސާރަ ކުރުމަކީ އާދައިގެކަމެށް ނޫން. ލާދީނީ އެމް ސީ ހަމީދު ބުނާހާ ކަމެށް ސިޔާސީ ގޮތުން ކުރިޔަސް މީ އާދައިގެ ކަމެށް ނޫން ކަން.\nއޮކްޓޯބަރ 28, 2019 06:04\nއޮކްޓޯބަރ 28, 2019 06:19\nކޮންފަދަ ހިތްގައިމު ދުވެއްޔެއްގަ ދުވަމުން އައި ގައުމެއް މީ! އޭރުގަ ހުރީ ހާދަހާ ރަނގަޅު ހެޔޮ ވެރިޔެކޭ. ވަގުންގެ ޓެގު އަޅުވާ މިހާރު އެ ހުކުމްކުރަނީ ޖަލަށް. 33 އަހަރުން ގައުމަށް ނުގެނެވުނު ތަރައްގީ ހަމަ އެންމެ5އަހަރުން ގައުމަށް ގެނެސް ރައްޔިތުން ހަމަޖެހިގެން އޭރު އުޅެމުން ދިޔައީ. 30 ބިލިއަން ފެންފޮދަކާ ނުލާ ދިރުވާލާ ފާޅުގަ ވައްކަންކުރީމަވެސް މިހާރު ވައްކަމަކަށް ނުވޭ. މުޅި އިގްތިސޯދާއި ގައުމުގެ މިނިވަންކަން ރޭޕިސްތާނަށްދީ، ގައުމުގަ އޮތް އިސްލާމްދީން ފޮހެލުމުގެ މަސައްކަތް ހަލުވި ދުވެލީގަ މިހާރު ފެށިގެން މިދަނީ. ރަސޫލާ ދުއާ ދެންނެވިފަދަ ވެރިޔާ ހުންނެވީ ބައްރުތަކުގަ ސެލްފީ ނަންގަވަން. ދެން ހުރި ބޯ ގޯސް ސޮރު ރައްޔިތު މީހާއާއި ހިތާއި ހިތް ގުޅުވައިގެން ސީދާ ލާދީނިއްޔަތު ފެތުރުމުގަ ބިޒީވެފަ. އެމްޑީޕީއަށް ތާއިދުކުރާ މީހުން ހަމަ ގަމާރީތަ؟ އެއްވެސް ނަތީއްޖާއެއް ނުފެންނަ ވެރިކަމަކީތޯ ޑިމޮކްރަސީއަކީ؟ ތިޔަ ބުނާ ޑިމޮކްރަސީއަކީ އިސްލާމްދީނަށް ފުރައްސާރަކުރުން ކަމުގައިވާނަމަ ތިކަހަލަ ތާކުން ތާކު ނުޖެހޭ އެެއްޗެއް މިގައުމަށް ބޭނުމެއްނޫން. ޔާ ﷲ، މި ލާދީނީ ސަރުކާރު ބަލިކޮށް ނިކަމެތިކުރައްވައިފާނދޭވެ. މިބައިމީހުން ފަޟީހަތްކޮށް ނެތިކުރައްވައިފާނދޭވެ. އާމީން.\nއޮކްޓޯބަރ 28, 2019 06:56\nވިޓްނެސް ޕްރޮޓެކްޝަންގެ ދަށުން ފޮރުވެނީ ލާދީނީ މީހުން\nއެމީހުންގެ ހައްޤު އޮތީވެސް. ފުރާނަ އަށް ނުރައްކަލީވެސް ދޯ. މުސްލިމަކަށް ވެއްޖެއްޔާ ބުނާ ކޮންްމެ އެއްޗެއް ވަނީ ހޭޓް ސްޕީޗަށް. ލާދީނީ މީހުންނަށް ރާއްޖެއިން މިނިވަންކަމާ ރައްޔިތަކަށްވެވެން އޮތީ މިމީހުން ބޭނުންވާގޮތުގައި.\nކީއްތަވާނީ ނަރަކައިން ތިމީހުން ސަލާމަތްކުރަން އުޅުނިއްޔާ ތިހާ ހެޔޮއެދި ލޯބިވަންޏާ.\nއޮކްޓޯބަރ 28, 2019 07:04\nމި ލާދީނީ ސަރުކާރުގެ ބޮޑުން ކަންތަށް ކުރާ ގޮތުން އެމް ޑީ ޕީ ގަ އުޅޭ މުސްލިމުނަށްވެސް ހުތުރު. ދުވަހަކުވެސް ދެން ނުދޭނަން ވޯޓެއް. މި ވެރިކަން ވެއްޓެންދެން ނޫނީ ދައުރު ހަމަވަންދެން ކަލޭމެނަށް ތި ހަޑި ހޭވޭނީ. ނަމަ ނަމަ ވޯޓު ހޯދަން ނާންނާތި ދެން.\nއޮކްޓޯބަރ 28, 2019 08:58\nރުސްތުމް ކިޔާ ތިނަދޫ ސޮރެއް\nއޮކްޓޯބަރ 28, 2019 13:05\nޖަރުމަނަށް ނައްޓާލީތަ؟މި ސަރުކާރުން ޟަހިންދާވެސް ފުރުވާލީ؟\nނޮވެމްބަރު 25, 2019 19:54\nކޮން ފޮރުވުމެއް ފޮރުވާކަށް.... ލާދީނީ ބައިގަނޑު އަށް އަދަބުދީ.....


އެޑްމިން – Page 287 – Liyuntheringe Gulhun\nVisitors online  140:users  0guests  94bots  46The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n13 ޖޫން 2012އެހެނިހެންއެޑްމިން\nއިތުރު މައުލޫމާތު: 7774062، 7785619 މި2ނަންބަރުން……. ފެންނަ ރަނގަޅުކަންތައް ފާހަގަކޮށްގެން ގޯސްކަންތައް އިޞްލާޙު ކުރަމާތޯއެވެ!\n13 ޖޫން 2012ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 3149\nއާދަމް ޝަރީފް ، ރޯޒީ، ށ.ފުނަދޫ ފުނަދޫ ސްކޫލުގެ ބައިތަކުގެ މެދުގައި ބޭއްވުނު 10 ވަނަ ފުޓްބޯޅަ މުބާރާތް ހިނގަމުން ދިޔަ ދުވަސްވަރެވެ. ރަށުގައި ދުންފަތުގެ އިސްތިޢުމާލު ކުރާމީހުންގެ މަޢުލޫމާތު ހޯދުމަށް ކުރި ސާވޭއެއްގެ ހަވާސާއިން އެ މުބާރާތުގައި ފާހަގަ ކޮށްލެވުނު ކުޅުންތެރިއަކާއި ވާހަކަ ދައްކާލުމުގެ ފުރުޞަތު ލިބިގެން ފުރަތަމަވެސް ފެށީ ފުޓުބޯޅައިގެ ވާހަކައިންނެވެ.\nކުރަފި ބޮލަކަށް 300 ރުފިޔާ\n13 ޖޫން 20121 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 6828\nޙަސަން ޝާކިރު މުޙައްމަދު އާންމު ގޮތެއްގައި ފައިސާ ޢަދަދުތައް ކަނޑައެޅެނީ މަޝްހޫރު މީސްމީހުންގެތެރެއިން ކޮންމެވެސް ސަބަބަކާހުރެ، ހިފައި ހައްޔަރުކުރަން ބޭނުންވެފައިވާ މީހަކު ނުފެނިގެން އޭނާ ހޯދުމަށްޓަކައެވެ. ދިރިހުއްޓައި ނުގެނެވިއްޖެނަމަ ބޯކަނޑައިލައިގެން ނަމަވެސް ގެނެސް ދިނުމަށެވެ. އެފަދަ ބޯބޮލަށް ހުށަހެޅޭ ފައިސާގެ އަދަދުތައް ވެސް ހުންނަނީ މިލިޔަނުން ގުނައިލެވޭ މިންވަރުތަކުގައެވެ.\n13 ޖޫން 20123 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 5713\nމަދަރުސާއެއްގައި ކިޔަވަމުން ދިޔަ ދަރިވަރުންކޮޅެކެވެ. މައިދާނީ ދަތުރެއްގައި ކުޅިއެއްގެ ކައިރިއަށް ދިޔަ އެވެ. ކުޅީގެ ވެށިން ފެންނަ ތަކެތީގެ އުޅުން ބުޅުން ދެނެގަތުމަށެވެ. އެވެށީގެ ދިރުމާއި ހިރުން އޮޅުން ފިލުވުމަށެވެ. އެތާނގެ ސަގާފަތާއި ގޮތާ ފޮތާއި ހަމަ ނަހަމަ އުނގެނުމަށެވެ. ރޭ ބްރެޑްބަރީ އަވަހާރަވެއްޖެ\n12 ޖޫން 2012ޚަބަރާއި މަޢުލޫމާތު, ޚަބަރުއެޑްމިން\nކިޔާފައިވާ ޢަދަދު: 8026\nބައިނަލްއަޤުވާމީ އަދަބީ މުރާސިލު\nޢިލްމީ ޚިޔާލުގެ ރޮނގުން ވާހަކަ ލިޔުމުގެ އެއް އެދުރު، އެމެރިކާގެ ރޭ ބްރެޑްބަރީ އަވަހާރަވެއްޖެއެވެ. (Ray D Bradbury (22/8/1920-5/6/2012 މި ޖޫން މަހުގެ5ވަނަ ދުވަހު ނިޔާވި އިރު އުމުރަކީ 91 އަހަރެވެ. ވަޒީފާގެ ފުރުޞަތު\n11 ޖޫން 2012އެހެނިހެންއެޑްމިން\nޝަރުޠު: މައިކްރޯ ސޮފްޓް ވޯޑާއި އެކްސެލް ގައި ތާނައިން މަސައްކަތްކުރާން އެނގުން އަދި ކޮންޕިޔުޓަރުން ތާނައިން ސިޓީ ޓައިޕްކުރާން އެނގުން އަދި ފައިސާގެ ހިސާބުތައް ބެލެހެއްޓުމުގެ ތަޖުރިބާ ލިބިފައިވުން\nއިތުރު މައުލޫމާތު: 7774062، 7785619 މި2ނަންބަރުން……. ވަކިވާކަށް ބޭނުމެއް ނޫނެވެ.\n11 ޖޫން 2012ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 3116\nއާދަމް ޝަރީފު މުޙައްމަދު، ރޯޒީ، ށ. ފުނަދޫ\nއަހަންނަކީ ފުނަދޫގެ ފެހި ޖައްވަށް ފިނިކަމާއި ހިތްފަސޭހަކަން ގެނެސް ދިނުމަށް މަސައްކަތް ކުރާ ގަސް ތަކުގެ ތެރެއިން ގަހެކެވެ.އެފަދަ ގަސް ތަކުގެ ތެރެއިންވެސް ޤަދަރު ކުރެވޭ ގަހެކެވެ. ފާއިތުވެ ދިޔަ ދުވަސް ތަކުގައި މިބިމުގައި ފައި ހަރުކޮށްގެން ހުރީ އަހަރެންގެ ސަބަބުން މި ރަށުގައި ދިރިއުޅޭ މީހުންނަށް ހިތްފަސޭހަ ކަމާއި ހިޔާދިނުމަށެވެ.\nކިޔާފައިވާ ޢަދަދު: 234\nލިޔުންތެރީންގެ ގުޅުމުގެ މެންބަރުންނަށް ބާއްވާ ޚާއްޞަ ގުންޒަރު ބައްދަލުވުމެއް\n14 ޖޫން 2012 (ހުކުރުވިލޭރޭ) ބުރާސްފަތި ދުވަހުގެ ރޭ 21:00 ން 22:30 އަށް\nމ. ލަކީ ސްޓާރ ގެ5ވަނަ ބުރީގެ “ހާމަ ފެންޑާ” ގައި · އުފާވެރި މާޙައުލެއްގައި، ހިތްހަމަޖެހޭ ޖައްވެއްގައި…\n· އަދަބީ ސައްލާގައި ހިތްގައިމު ވަގުތުތަކެއް\n· ދަޢުވަތު: މެންބަރުންނަށް ޢާއްމުކޮށް ހުޅުވައިލެވިފައި……\nވަޑައިގަންނަވާ! ފުރުޞަތު ދޫކޮށްނުލައްވާ!\nއިތުރު މަޢުލޫމާތު: 7781678 ، 7774062 މި2ނަންބަރުން….\n10 ޖޫން 2012ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5731\nބަނޫ އުމައްޔަތު ޚާންދާނުގެ މަޝްހޫރު ޚަލީފާ ހުޝާމު ބިން ޢަބްދުލްމަލިކު އެއްއަހަރަކު ޙައްޖުވެ ވަޑައިގަތުމަށްޓަކައި މައްކާއަށް ވަޑައިގެންފި އެވެ. ވަޑައިގެންފައި ސަރުކާރުގެ ބޮޑުންނަށް ވިދާޅުވި އެވެ. ކީރިތި ރަސޫލާ ލޯފުޅުން ދެކެވަޑައިގަތް ބޭކަލަކާ ނުވަތަ އެކަލޭގެފާނު ވާހަކަފުޅުދައްކަވައި ހެއްދެވިއިރު އެއަޑުފުޅު އެއްސެވި ބޭކަލަކާ އަހަރެން ވަރަށްބޮޑަށް ބައްދަލުކޮށްލާހިތްވެއްޖެ އެވެ.\nއިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ (6)\n9 ޖޫން 201212 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 7771\n(28 މެއި 2012 (ހޯމަ) ގުޅޭ)\n—————————————————————– މިސިލްސިލާއަށް ލިބުނު އެންމެބޮޑު ކުރިއެރުމަކީ މިބައިތައް ޕްރިންޓް މީޑިއާ މެދުވެރިކޮށް ފޮތެއްގެ ސިފައިގައި ނުނެރި އިލެކްޓްރޯނިކް މީޑިއާ މެދުވެރިކޮށް ނެރުނުކަމެވެ. އެހެންވުމުން މިބައިތަކަށް ބޭނުންވާ މުހިއްމު މަޢުލޫމާތާއި އިތުރު ހޯދުންތަކުގެ ވަނަވަރުތައް ލިބެމުންދާ ވަރަކުން ދައްޗެއް ނެތި މިބައިތަކުގައި އިތުރަށް ހިމަނަމުން ގެންދެވެއެވެ. ފޮތެއްގެ ސިފައިގައި ނެރުނުނަމަ އެކަމެއް ނުވީހެވެ. މިސިލްސިލާއަށް ކޮންމެހެން ބޭނުންވާނޭ ކަމަށް ހެޔޮއެދޭ ފަރާތްތަކުންނާއި މިޢާއިލާގެ ބައެއް ފަރާތްތަކުން ކޮމެންޓާއި އަދި ފޯނުން އަންގަވަމުން ގެންދަވާ ކަންކަމުގެ ރަނގަޅު ނުރަނގަޅު ބަލައި ސައިޓުގެ އެޑްމިންއާއި ގުޅިގެން އެކަންކަން މިހާރު ފެންނަން އެހުރި މި ސިލްސިލާގެ ބައިތަކުގައި ހިމަނަމުން (އަޕްޑޭޓް ކުރަމުން) ގެންދާ ވާހަކަ މަޢުލޫމާތަށްޓަކައި ދެންނެވީމެވެ. މިސިލްސިލާގެ ބައިތަކުގައި ހުރި ދަރިފަސްކޮޅުގެ ބައެއް ވަނަވަރުތަކަކީ ދިޔަމިގިލީ ދަރިކޮޅާއި އެނޫންވެސް ބައެއް ދަރިކޮޅުތަކާއި ގުޅުންހުރި ވަނަވަރުތަކެވެ.


Rasmaadhoo monitoring in nagaifi | Fainu Online\nއިބްރާހިމް ފަހީމް 17 ސެޕްޓެމްބަރު 2021, ހުކުރު, 17:48\nކޮވިޑް19 ގެ ކޭސްތަކެއް ފެނުމާއި ގުޅިގެން މޮނިޓަރިންގ އަށް ލާފައި އޮތުމަށްފަހު ރަސްމާދޫ މޮނިޓަރިންއިން ނަގައިފިއެވެ.\nކޮވިޑް19 ގެ ކޭސްއެއް ރަށުތެރެއިން ފެނި، ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އެރަށް މޮނިޓަރިންއަށް ލާފައިވަނީ މި ސެޕްޓެމްބަރު މަހުގެ4ވަނަ ދުވަހުއެވެ.\nއެރަށުން 02 ސެޕްޓެމްބަރުގައި ވަނީ ފުލޫ ސާމްޕަލްތަކެއް ނަގާފައެވެ. އޭގެ ތެރެއިން ސާމްޕަލެއް ޕޮޒިޓިވް ވެ އެރަށް މޮނިޓަރިންއަށް ލީނަމަވެސް އެރަށުގައި ބަލި ފެތުރެމުން މުދާކަމަށް އެޗްޕީއޭއިންވަނީ ނިންމާފައެވެ.\nކޮވިޑް19 ގައި ރަސްމާދޫ ވަނީ ދެފަހަރެއްގެމަތިން މޮނިޓަރިންއަށް ލާފައެވެ.


Gehlumuge Badhalugai 46,451 Rufiya Dhinumah City Council Ah Amurukoffi\nމާލޭ ސިޓީ ކައުންސިލްގެ މޭޔަރު ޑރ މުހައްމަދު މުއިއްޒު އާއި ޑެޕިއުޓީ މޭޔަރު އަހުމަދު ނަރީޝް\nގެއްލުމުގެ ބަދަލުގެ ގޮތުގައި 46،451 ރުފިޔާ ދޭން ސިޓީ ކައުންސިލަށް އަމުރުކޮށްފި\n23 ޖޫން 2022 - 12:06:09\nމާލޭ ސިޓީ ކައުންސިލުގައި ވަޒީފާއަދާކުރަމުންދިޔަ މީހަކު ގާނޫނާއި ހިލާފަށް ވަޒީފާއިން ވަކިކޮށްފައިވާތީ ގެއްލުމުގެ ބަދަލުގައި 46،451 ރުފިޔާ ދިނުމަށް ވަޒީފާއާބެހޭ ޓަރއިބިއުނަލް އިން މާލޭސިޓީ ކައުންސިލްގެ މައްޗަށް އަމުރުކޮށްފި އެވެ.\nމާލޭ ސިޓީ ކައުންސިލުން ގާނޫނާ ހިލާފަށް ވަޒީފާއިން ވަކިކޮށްފައިވަނީ އެކައުންސިލްގެ ސިސްޓަމް އެޑްމިނިސްޓްރޭޓާއެއްގެ ގޮތުގައި ވަޒީފާއަދާކުރަމުންދިޔަ އަބުދުﷲ މުއިއްޒު އަހުމަދު ކިޔާ މީހެކެވެ. މުއިއްޒު ވަޒީފާއިން ވަކިކޮށްފައިވަނީ އަނގަބަހުން ނެވެ.\nސިޓީ ކައުންސިލްގެ ކޮންޓްރެކްޓް ވަޒީފާއިން މުއިއްޒު ވަކިކޮށްފައިވަނީ 18 އޮކްޓޫބަރު 2021 ވަނަ ދުވަހުގަ އެވެ. ކޮންޓްރެކްޓުގެ މުއްދަތު ހަމަވާ ތާރީހަކީ 27 ޖެނުއަރީ 2022 ވަނަ ދުވަހުގެ ނިޔަލަށެވެ.\nޓްރައިބިއުނަލްގެ ހުކުމުގައި ބުނެފައިވަނީ ވަޒީފާއިން ވަކިކުރުމަށް އެއްވެސް އުސޫލެއް ނެތި އިންޒާރަކާއި ނުލައި ވަޒީފާއާ ގުޅުމެއްނެތް އެހެން ބައެއްގެ ތުހުމަތަކަށް މުއިއްޒު ވަޒީފާއިން ވަކިކޮށްފައިވަނީ ވަޒީފާއާބެހޭ ގާނޫނާއި ހިލާފަށް ކަމަށެވެ.\nހުކުމުގައި ބުނެފައިވަނީ ވަޒީފާ ވަޒީފާގެ މުއްދަތުގައި ބާކީ ހުރި ދުވަސްތަކުގައި އަލުން ވަޒީފާ ދިނުމަށާއި، އެއްވެސް ނޯޓިސް އަކާއި ނުލައި ކުއްލި ގޮތަކަށް ވަޒީފާއިން ވަކިކޮށްފައިވާތީ ގެއްލުމުގެ ބަދަލުގެ ގޮތުން ވަޒީފާ އަދާކުރަމުންދިޔަ ދުވަސްތަކުގައި ލިބުނު މުސާރަ އާއި އިތުރު ގަޑީގެ ފައިސާ އަދި އެހެނިހެން އިނާޔަތުގެ ގޮތުގައި 46،451، 21 ދުވަހުގެ ތެެރޭގައި ދިނުމަށް ސިޓީ ކައުންސިލުގެ މައްޗަށް އަމުރުކުރާ ކަމަށެވެ.\nމާލޭ ސިޓީ ކައުންސިލްޑރ. މުހައްމަދު މުއިއްޒުޑެޕިއުޓީ މޭޔަރު ނަރީޝްވަޒީފާއާއިބެހޭ ޓްރައިބިއުނަލް\n"ގޯއްޗަށް އެދޭ ފަރާތްތަކަށް އެހީތެރިކަން ފޯރުކޮށްދެއްވާ"\nމަޓޭ ރުޅި މަޑު! ޕާކިން ސިސްޓަމްތައް މިއީ ބޮޑު އިސްރާފެއް\nފަޅުމަތީ މަގުގައި ހުރި މުދާތައް ނަގަން އަންގައިފި\nކާނިވާ ސަރަހައްދުގައި ގާ އަތުރަން ފަށައިފި


އެއޯޓާ - ވިކިޕީޑިއާ\n1 ބެހިފައިވާ ބައިތައް\n1.1 މައްޗަށްއަރާ އެއޯޓާ\n1.2 އެއޯޓާގެ އަރޗް\n1.3 ތިރިއަށްފައިބާ އެއޯޓާ\n1.4 ތޮރަސިކް އެއޯޓާ\n1.5 އެބްޑަމިނަލް އެއޯޓާ\nބެހިފައިވާ ބައިތައް[އުނިއިތުރު ގެންނަވާ]\nމައްޗަށްއަރާ އެއޯޓާ : މިއީ އެއޯޓާ ގައި ހިތުން ނިކުމެފައިވާ ހިސާބުން ފެށިގެން އެއޯޓާގެ އަރޗް އާއި ދެމެދުގައިވާ ބަޔެވެ.\nއެއޯޓާގެ އަރޗް: މިއީ މައްޗަށްއަރާ އެއޯޓާ އާއި ތިރިއަށްފައިބާ އެއޯޓާ އާއި ދެމެދުގައިވާ އެއޯޓާގެ ބައެކެވެ. މިބައި އިންނަނީ ޔޫ އަކުރު އިދިކޮޅަށް ބެހެއްޓުމުން ހުންނަ ފަދަ ގޮތަކަށެވެ.\nތިރިއަށްފައިބާ އެއޯޓާ : މިއީ އެއޯޓާގެ އަރޗް ގެ ނިމޭ ހިސާބުން ފެށިގެން ގޮސް ކޮމަން އިލިއެކް އާޓަރީ ތަކަށް ކަފިވަންދެން އެއޯޓާގައި އިންނަ ބަޔެވެ.\nތޮރަސިކް އެއޯޓާ: މިއީ ތިރިއަށްފައިބާ އެއޯޓާ ގައި ޑައަފްރަމް އަށްވުރެ މަތީގައިވާ ބަޔެވެ. އެހެން ކަމުން މިބައި ހިމެނޭނީ މޭގެ ގުނަވަންތައް ހިމެނޭ ހިސާބުގައެވެ.\nއެބްޑަމިނަލް އެއޯޓާ: މިއީ ތިރިއަށްފައިބާ އެއޯޓާ ގައި ޑައަފްރަމް އަށްވުރެ ތިރީގައިވާ ބަޔެވެ. އެހެން ކަމުން މިބައި ހިމެނޭނީ ހަޖަމުކުރާ ނިޒާމް ގެ ގުނަވަންތައް ހިމެނޭ ހިސާބުގައެވެ.\nމައްޗަށްއަރާ އެއޯޓާ[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: މައްޗަށްއަރާ އެއޯޓާ\nމައްޗަށްއަރާ އެއޯޓާ ނުވަތަ (އިނގިރޭސި ބަހުން: Ascending aorta) އަކީ އެއޯޓާ ހިތުން ނިކުމެފައިވާ ހިސާބުން ފެށިގެން އެއޯޓާގެ އަރޗް އާއި ދެމެދުގައިވާ ބަޔެވެ. މިބައިގެ ދިގުމިނަކީ ގާތްގަނޑަކަށް5ސެންޓިމީޓަރު އެވެ. މިއީ އެއޯޓާ ބެހިފައިވާ މައިގަނޑު3ބައިން ފުރަތަމަ ބައޭ ވެސް ބުނެވިދާނެއެވެ. އެއޯޓާ ހިތުން ނިކުމެފައިވާ އިންނަނީ ހިތުގެ ވާތު ވެންޓްރިކަލް އިންނެވެ. މައްޗަށްއަރާ އެއޯޓާ އިން ކުރިފަޅައި ނިކުމެފައިވާ ދެ އާޓަރީ އަކީ ދެ ކޮރަނެރީ އާޓަރީ(Coronary artery) އެވެ. މިއީ ހިތުގެ ބައިތަކަށް ލޭ ފޯރުކޮށްދޭ މައިގަނޑު ދެ ލޭނާރެވެ.\nއެއޯޓާގެ އަރޗް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: އެއޯޓާގެ އަރޗް\nއެއޯޓާގެ އަރޗް ނުވަތަ (އިނގިރޭސި ބަހުން: Arch of aorta) އަކީ މިއީ މައްޗަށްއަރާ އެއޯޓާ އާއި ތިރިއަށްފައިބާ އެއޯޓާ އާއި ދެމެދުގައިވާ އެއޯޓާގެ ބައެކެވެ. މިބައި އިންނަނީ ޔޫ އަކުރު އިދިކޮޅަށް ބެހެއްޓުމުން ހުންނަ ފަދަ ގޮތަކަށެވެ. މާނައަކީ މެދަށް ގުދުކޮށް ދެކޮޅަށް ލެބިފައި އިންނަ ގޮތަށެވެ. އެހެން ގޮތަކަށް ބުނާނަމަ މިއީ އެއޯޓާ ބެހިފައިވާ މައިގަނޑު3ބައިން ދެވަނަ ބަޔޭވެސް ބުނެވިދާނެއެވެ. އެއޯޓާގެ އަރޗްގެ މަތީ ބޯޑަރުގެ ދިގުމިނުގައި 2.5 ސެންޓިމީޓަރު ވަރުހުރެއެވެ.\nތިރިއަށްފައިބާ އެއޯޓާ[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ތިރިއަށްފައިބާ އެއޯޓާ\nތިރިއަށްފައިބާ އެއޯޓާ ނުވަތަ (އިނގިރޭސި ބަހުން: Descending aorta) އަކީ މިއީ އެއޯޓާގެ އަރޗް ގެ ނިމޭ ހިސާބުން ފެށިގެން ގޮސް ކޮމަން އިލިއެކް އާޓަރީ ތަކަށް ކަފިވަންދެން އެއޯޓާގައި އިންނަ ބަޔެވެ. މިއީ އެއޯޓާ ބެހިފައިވާ މައިގަނޑު3ބައިން ފަހު ބަޔޭވެސް ބުނެވިދާނެއެވެ. މޭގެ ގުނަވަންތަކާއި، ހަޖަމުކުރާ ނިޒާމްގެ ގުނަވަންތައް ވަކިކޮށްދޭ ޑައަފްރަމްއަށް ރިޢާޔަތްކޮށް އެއޯޓާގެ މިބައި ދެބަޔަކަށް ބަހާލެވެއެވެ. މިބައިގައި ޑައަފްރަމް އަށްވުރެ މަތީގައިވާ ބަޔަށް ކިޔަނީ ތޮރަސިކް އެއޯޓާ އެވެ. ޑައަފްރަމް އަށްވުރެ ތިރީގައިވާ ބަޔަށް ކިޔަނީ އެބްޑަމިނަލް އެއޯޓާ އެވެ.\nތޮރަސިކް އެއޯޓާ[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ތޮރަސިކް އެއޯޓާ\nތޮރަސިކް އެއޯޓާ ނުވަތަ (އިނގިރޭސި ބަހުން: Thoracic aorta) އަކީ ތިރިއަށްފައިބާ އެއޯޓާ ގައި ޑައަފްރަމް އަށްވުރެ މަތީގައިވާ ބަޔެވެ. އެހެން ކަމުން މިބައި ހިމެނޭނީ މޭގެ ގުނަވަންތައް ހިމެނޭ ހިސާބުގައެވެ. މިބައި ފެށެނީ މޭމައްޗާ ދިމާލުން މައިބަދައިގައިވާ ކަށިކޮޅުތަކުގެ ތެރެއިން4ވަނަ ކަށިކޮޅުގެ ތިރީ ބޯޑަރާއި ހަމައިންނެވެ. ނިމެނޭ މޭމައްޗާ ދިމާލުން މައިބަދައިގައިވާ ކަށިކޮޅުތަކުގެ ތެރެއިން 12 ވަނަ ކަށިކޮޅާ ހިސާބުންނެވެ.\nއެބްޑަމިނަލް އެއޯޓާ[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: އެބްޑަމިނަލް އެއޯޓާ\nއެބްޑަމިނަލް އެއޯޓާ ނުވަތަ (އިނގިރޭސި ބަހުން: Abdominal aorta) އަކީ ތިރިއަށްފައިބާ އެއޯޓާ ގައި ޑައަފްރަމް އަށްވުރެ ތިރީގައިވާ ބަޔެވެ. އެހެން ކަމުން މިބައި ހިމެނޭނީ ހަޖަމުކުރާ ނިޒާމް ގެ ގުނަވަންތައް ހިމެނޭ ހިސާބުގައެވެ. މިބައި ފެށެނީ ތޮރަސިކް އެއޯޓާ ނިމޭ ހިސާބުންނެވެ. މާނައަކީ މޭމައްޗާ ދިމާލުން މައިބަދައިގައިވާ ކަށިކޮޅުތަކުގެ ތެރެއިން 12 ވަނަ ކަށިކޮޅާ ހިސާބުންނެވެ. އެބްޑަމިނަލް އެއޯޓާ ނިމޭ ހިސާބުން އިންނަނީ ކޮމަން އިލިއެކް އާޓަރީ(Common iliac artery) ތަކަށް ކަފިވެގެން ގޮސްފައެވެ.


ވީކެންޑް ވިތް ވަސީމް: އެމްއެސް ވީއޯޑީއަށް\nމީޑިއާނެޓުން “ވީކެންޑް ވިތް ވަސީމް” ޕްރިމިއާ ކުރަން ތައްޔާރުވެއްޖެ އެވެ.\n“ވީކެންޑް ވިތް ވަސީމް” މިމަހުގެ 12 ވަނަ ދުވަހު ޕްރިމިއާ ކުރާއިރު، ޝޯ ދައްކާނީ ކޮންމެ ހުކުރު ދުވަހަކު އެވެ. މި ޝޯ އެމް އެސް ވީއޯޑީ މެދުވެރިކޮށް ފޯން، ލެޕްޓޮޕް އަދި ޓެބްލެޓްގެ އިތުރުން މިހާރު އެންޑްރޮއިޑް ޓީވީ އަދި ސެމްސަންގް، އެލްޖީ ޓީވީން ވެސް ބަލައިލެވޭނެ އެވެ.\nމި ޝޯ އަކީ ރާއްޖޭގެ މަޝްހޫރު ޕްރެޒެންޓަރު މޫސާ ވަސީމް ހުށަހަޅައިދޭ ޝޯ އެކެވެ. ވީކެންޑް ވިތް ވަސީމަކީ ޓޯކްޝޯއެއް އަދި މި ޝޯގައި ގޭމްތަކެއް ކުރިއަށް ދާނެ އެވެ. އެކިކަހަލަ މައުލޫތަކަށް ގެސްޓުންނާއި އެކީ ވާހަކަދައްކާނެ އެވެ. ޝޯގައި ގޭމްތައް ކުރިއަށް ގެންދާނީ ދެ ސެގްމެންޓަކަށް ބަހާލައިގެންނެވެ. ބަލިވާ މީހަކަށް އަދަބު ވެސް ދޭނެ އެވެ.\nޝޯގައި އެކްޓަރުންނާއި، ކޮމެޑިއަނުން އަދި މިއުޒިޝަނުން ވެސް ބައިވެރިވާނެ އެވެ. އެގޮތުން ބައިވެރިވާ ބައެއް މެހެމާނުންގެ ތެރޭގައި ޝައްމު، ކާއްޓޭ، ސީޒަން އަދި އާޝާ ހިމެނެ އެވެ.\nއެމް އެސް ވީއޯޑީ އެންޑްރޮއިޑް ޓީވީ އަދި ސެމްސަންގް ނުވަތަ އެލްޖީ ޓީވީން ބަލައިލުމަށް އެޕްލިކޭޝަން ޓީވީއަށް ޑައުންލޯޑް ކުރުމަށްފަހު މި ލިންކް މެދުވެރިކޮށް ރަޖިސްޓްރީ ކޮށްލެވޭނެ އެވެ. މީޑިއާނެޓް މަލްޓި ސްކުރީން ފޯން، ލެޕްޓޮޕް ނުވަތަ ޓެބްލެޓަށް ޑައުންލޯޑް ކުރެވޭނެ އެވެ.\nމީޑިއާނެޓް ވެބްސައިޓަށް ޒިޔާރަތް ކޮށްގެން ނުވަތަ 0800 332 އަށް ގުޅައިގެން އިތުރު މައުލޫމާތު ލިބޭނެ އެވެ.


Vilimale Hospitalgai alun vaccine dheyn fashaifi – adduLIVE\nވިލިމާލެ ހޮސްޕިޓަލްގައި އަލުން ވެކްސިން ފަށައިފި\nJun 08, 2022, 10:04 އައިޝަތު އަޒުހާ\nމުއްދަތު ހަމަވެފައި ހުރި ވެކްސިންތަކެއް ތުއްތުކުދިންތަކަކަށް ދިން މައްސަލައެއް ފެންމަތިވެ މިދިޔަ މަހުގެ ތެރޭގައި ވެކްސިން ދިނުން މެދުކަނޑާލި ވިލިމާލެ ހޮސްޕިޓަލްގައި އަލުން ވެކްސިން ދޭން ފަށައިފި އެވެ.\nއައިޖީއެމްއެޗުން ނެރުނު ބަޔާނެއްގައި ބުނި އަލުން ވެކްސިން ޖަހަން ފެށީ ކުރިން ދިމާވި މައްސަލައާ ގުޅިގެން އަޅަން ޖެހޭ ފިޔަވަޅުތައް ދެން އެފަދަ ކަމެއް ތަކުރާރުނުވާނެ ގޮތަށް ކަންކަން އިންތިޒާކުރުމަށް ފަހު ކަމަށެވެ. އަދި މިއަދުން ފެށިގެން އަލުން ވެކްސިން ޖެހުން ކުރިއަށް ދާނީ ހެލްތު ޕްރޮޓެކްޝަން އޭޖެންސީ (އެޗްޕީއޭ) ގެ އިރުޝާދުތަކާ އެއްގޮތަށް ސީދާ އައިޖީއެމްއެޗްގެ ބެލުމުގެ ދަށުން ކަމަށް ބުންޏެވެ.\nމުއްދަތު ހަމަވެފައި ހުރި ވެކްސިންތަކެއް ޖެހި މައްސަލައަކާ ގުޅިގެން ވިލިމާލެ ހޮސްޕިޓަލުން ވެކްސިން ޖެހުން މެދުކެނޑީ މިދިޔަ މަހުގެ 29 ގަ އެވެ. އަދި އެކަމާ ގުޅިގެން އިހުމާލުވި މުވައްޒަފުންތަކެއް ސަސްޕެންޑް ވެސް ކޮށްފައިވެ އެވެ.\nވެކްސިން ޖެހުން މެދުކަނޑާލަން ޖެހުމުން އާންމުންނަށް ދިމާވި ދަތިތަކަށް އައިޖީއެމްއެޗުން މައާފަށް ވެސް އެދިފައިވެ އެވެ.


India sifainge adhadhu haama nukuran ninmee rangalhah: Information Commissioner | Mihaaru\nއިންޑިއާ ސިފައިންގެ އަދަދު ހާމަނުކުރަން ޑިފެންސުން ނިންމީ ރަނގަޅަށް: އިންފޮމޭޝަން ކޮމިޝަނަރު\nއިންޑިއާއިން ހަދިޔާކުރި ހެލްކޮޕްޓަރުން ބަލި މީހަކު މާލެ ގެންނަނީ -- ފޮޓޯ: އެމްއެންޑީއެފް\nރާއްޖޭގައި ތިބޭ އިންޑިއާ ސިފައިންގެ އަދަދު ހާމަ ނުކޮށްގެން ޑިފެންސް މިނިސްޓްރީއާ ދެކޮޅަށް އިންފޮމޭޝަން ކޮމިޝަނަރުގެ އޮފީހަށް ހުށަހެޅި މައްސަލަ، އެ މިނިސްޓްރީއާ އެއްކޮޅަށް އިއްޔެ ނިންމައިފި އެވެ.\nރާއްޖޭގައި ތިބޭ އިންޑިއާ ސިފައިންގެ މައުލޫމާތު ހޯދަން، މައުލޫމާތު ހޯދަން ޑިފެންސް މިނިސްޓްރީ އަށް ހުށަހަޅައި އެ މައުލޫމާތަކީ ގައުމީ ސަލާމަތާ ގުޅުން ހުރި މައުލޫމާތެއް ކަމަށް ނިންމައި ހާމަނުކުރަން ނިންމުމުން އިންފޮމޭޝަން ކޮމިޝަނަރުގެ އޮފީހަށް ހުށަހެޅީ އެވެ. އެކަމާ ގުޅިގެން ހަތަރު ބައްދަލުވުމެއް ބޭއްވުމަށްފަހު އިންފޮމޭޝަން ކޮމިޝަނަރު ހުސެއިން ފިޔާޒު މޫސާ މައްސަލަ ނިންމެވީ ޑިފެންސް މިނިސްޓްރީން މައުލޫމާތު ހާމަނުކުރަން ނިންމި ސަބަބު ރަނގަޅު ކަމަށެވެ.\nފިޔާޒު ވިދާޅުވީ، އިންޑިއާ ސިފައިންނާ ގުޅޭ މައުލޫމާތު ދެވެން ނެތީ ސިފައިންގެ ގާނޫނުގެ 24 ވަނަ މާއްދާ އާއި މައުލޫމާތު ހޯދައި ލިބިގަތުމުގެ ހައްގުގެ ގާނޫނުގެ 22 ވަނަ މާއްދާއަށް ބަލާއިރު، ހޯދަން އެދުނު މައުލޫމާތު ދީފިނަމަ ގައުމީ ސަލާމަތަށް ނުރައްކާވެދާނެ ކަމަށް ގަބޫލުކުރެވޭތީކަމަށް ޑިފެންސް މިނިސްޓްރީން ޖަވާބުދީފައިވާ ކަމަށެވެ.\nމައުލޫމާތު ހޯދައި ލިބިގަތުމުގެ ހައްގުގެ ގާނޫނުގެ2ވަނަ މާއްދާގެ ހ. ގައި ދައުލަތުގެ އިދާރާއެއްގައި ހުންނަ މައުލޫމާތު ހޯދައި ލިބިގަތުމަކީ އާއްމު ގޮތެއްގައި ހުޅުވާލާފައިވާ ހައްގެއް ކަމަށް ބަޔާންކޮށްފައިވުމާއެކު، ހަމަ މި މާއްދާގެ ށ. ގައި މައުލޫމާތު ހޯދައި ލިބިގަތުމުގެ ހައްގު ނުހިނގާނީ ގާނޫނުގައި ކަނޑައެޅިގެން ބުނެފައިވާ ހާލަތްތަކުގައި އެކަނިކަމަށް ބަޔާންކޮށްފައިވާ ކަމަށް ފިޔާޒު ވިދާޅުވި އެވެ. މައުލޫމާތު ހޯދައި ލިބިގަތުމަކީ އާއްމުކޮށް ހުޅުވާލެވިފައިވާ ހައްގަކަށް ވިޔަސް ގާނޫނުގައި ކަނޑައެޅިގެން ބަޔާންކޮށްފައި ހުރި ސަބަބުތަކުން ސަބަބެއް އޮތް ނަމަ، އެ މައުލޫމާތެއް ނުދީ ހިފެހެއްޓުމުގެ ހައްގު ދައުލަތުގެ އިދާރާއަށް ލިބިގެންވާ ކަމަށް ފިޔާޒު ވިދާޅުވި އެވެ.\nގާނޫނުގެ 61 ވަނަ މާއްދާގެ ހ، ގައި އިންފޮމޭޝަން ކޮމިޝަނަރަށް ހުށަހަޅާ ޝަކުވާއެއް ބެލުމަށްފަހު ނިންމިދާނެ ނިންމުންތައް ބަޔާންކޮށްފައިވާއިރު ވަކި މައުލޫމާތަކަށް އެދޭ މީހަކު، އެ މައުލޫމާތަކަށް އެދޭ ގޮތަށް، އެ މައުލޫމާތެއް ދޫކުރުމަށް އިންކާރުކުރުމުގެ ބާރު ނުވަތަ ނިންމާފައިވާ ގޮތް ރަނގަޅަށް ކަނޑައެޅުމުގެ ބާރު އިންފޮމޭޝަން ކޮމިޝަނަރަށް ދީފައިވާ ކަމަށް ވެސް ކޮމިޝަނަރު ވިދާޅުވި އެވެ.\nއިންޑިއާ ސިފައިންނާ ގުޅޭ މައުލޫމާތު ނުދޭން ނިންމީ ސިފައިންގެ ލަފާދޭ މަޖިލީހުގެ ލަފާގެ މަތިންކަމަށް ޑިފެންސް މިނިސްޓްރީން ވަނީ ތަކުރާރުކޮށް ބުނެފަ އެވެ.\nސިފައިންގެ އަދަދުގެ އިތުރުން ރާއްޖޭގައި ތިބި ބޭރުގެ ސިފައިންނަށް ކުރާ ހަރަދުގެ ތަފްސީލު ހިއްސާކޮށްދިނުމަށް ވެސް މައްސަލަ ހުށަހެޅި "ދިޔަރެސް" ނޫހުން އެދިފައިވިޔަސް އެ މައުލޫމާތުން ވެސް ނުސީދާ ގޮތެއްގައި ސިފައިންގެ އަދަދު ހާމަވާނެ ކަމަށާއި އެހެންވެ އެ މައުލޫމާތު ޑިފެންސް މިނިސްޓްރީން ނުދިނުމަށް ނިންމި ސަބަބަށް ވެސް ވަނީ ތާއީދުކޮށްފަ އެވެ. އެ އަދަދު ހާމަކުރުމަކީ ދެ ގައުމުގެ ގުޅުމަށް ބުރޫއަރާނެ ފަދަ ކަމެއްގެ ގޮތުގައި ޑިފެންސުން ވަނީ ފާހަގަކޮށްފަ އެވެ.\n"މިކަންކަމަށް ރިއާޔަތްްކޮށް މަތީގައި ބަޔާންކުރެވުނު ސަބަބުތައް އެގޮތަށް ހުރުމުން މިނިސްޓްރީ އޮފް ޑިފެންސްގެ މުރާޖައާ ކޮމިޓީން ނިންމާފައިވާ ނިންމުން ބަދަލުކުރަން ޖެހޭ ކަމަށް ނުފެންނާތީ އެ ނިންމުން ރަނގަޅުކަމަށް އަޅުގަނޑު ކަނޑައަޅައިފިން،" ފިޔާޒު ވިދާޅުވި އެވެ.\nއިންފޮމޭޝަން ކޮމިޝަނަރުގެ ނިންމުން ބަލައިނުގަންނަ ނަމަ އެކަން ހައި ކޯޓުގައި އިސްތިއުނާފުކުރުމުގެ ހައްގު ލިބޭނެ އެވެ.\nއިންޑިއާ އިން ހަދިޔާކޮށްފައިވާ ދެ ހެލިކޮޕްޓަރު ރާއްޖޭގައި އޮޕަރޭޓްކުރުމުގައި އިސްކޮށް އުޅެނީ އިންޑިއާ ސިފައިންނެވެ. ފުރަތަމަ ހެލިކޮޕްޓަރު ގެނައީ ކުރީގެ ރައީސް މުހައްމަދު ނަޝީދުގެ ވެރިކަމުގައި 2010 ގަ އެވެ. ސ. ގަން އެއާޕޯޓުގައި ބާއްވާފައި އޮންނަނީ އެ ހެލިކޮޕްޓަރެވެ. ފަހުން ހަދިޔާކުރި ހެލިކޮޕްޓަރު އޭޕްރީލް، 2011 ގައި ރާއްޖެ ގެނެސް، އޮޕަރޭޓް ކުރަނީ ލ. ކައްދޫ އެއާޕޯޓުގައި އިންޑިއާ ސަރުކާރުން ހަދައި ދީފައިވާ ހޭންގަރުގައި ބާއްވައިގެންނެވެ.\nރާއްޖެ-އިންޑިއާ އިންފޮމޭޝަން ކޮމިޝަނަރު ހުސައިން ފިޔާޒް މޫސާ (އިންފޮމޭޝަން ކޮމިޝަނަރު)\nރަގަޅު އަދަދުތައް އެނގޭކަމާމެދު ޝައްކު.\nޔާ ﷲ އަޅަމެންގެ ދީނާއި ގައުމު ސަލާމަތް ކޮށްދެއްވާންދޭވެ. މަކަރާ ހީލަތުން ބާރުތައް ހޯދައިގެން ތިބެ ގައުމުގައި ކާފަރުން އާބާދުކޮށް މިތަނަށް ހަދަން އުޅޭގޮތް މާތް ﷲ މޮޅަށް ދެނެވޮޑިގެން ވެއެވެ. ޔާ ﷲ އެފަދަ ފަރާތްތައް ނިކަމެތިކުރައްވާންދޭވެ. އިންޑިޔާގެ އަޅުވެތިކަމުން ސަލާމަތް ކުރައްވާންދޭވެ.\nބުނާތި އަޑުއިވޭ އިންޑިޔާ ސިފައިން ރާއްޖޭގައި ތިބެނީ އިންސާނީ ހިދުމަތްތަށް ދޭށޭ. މިސާލު ހެލިކޮޕްޓަރުގައި ބަލިމީހުން ގެންދާށޭ. ވީއިރު މިހާރު މިވަނީ ކިހިނެތްހެއްޔެވެ. މިލިޓަރީއޭ ޤައުމީ ސަލާމަތޭ މިކިޔަނީ ކީއްވެބާއެވެ. މިހާރު އަސްލަށްވެސް ބިރުގަނެފި. އަހަރެމެންނަށް އެނގޭ އަފްޤާނިސްތާންގައި ތިބި އެމެރިކާ ސިފައިންގެ އަދަދު. އެކަމު ރާއްޖޭގައި ތިބި އިންޑިޔާ ސިފައިންގެ އަދަދު ނުބުނެދޭ ޤައުމީ ސަލާމަތޭ ކިޔާފަ. ސާބަސް.\nރާއްޖެ ޓީވީ މީހެއް މި މަޤާމަށްލީ މިހެންވެގެން!\nއިންޑިއާ ސިފައިން ކައިރީ އަހާފަ އެމީހުން ބޭނުންވެގެން އަދަދު ނުބުނާނަމަ ތިކަން އެމީހުންނަށް އޯކޭވެދާނެ. އެކަމު އެމީހުންނަކީ އެމީހުންގެ ބާރު މިތަނުގަ އޮތް މިންވަރު ދައްކާ ހިތުން ހައްދުންނައްޓާފައި ތިބޭ ބައެއް. އެމީހުން ކައިރީ ނުއަހާ ތިހެން އަދަދުތައް ސިއްރުކުރާނަމަ އެމީހުން ކުޑަކޮށް މާޔޫސްވާނެ، ރާއްޖެ އެމީހުންގެ ބާރުގެ ދަށުގަ އޮތްވަރު ދައްކަން ދުނިޔެ ތެރޭގައި ފޮނިނުކެނޑޭތީ.\nތިޔަކަމެއް ދެން މާބޮޑު ކަމަކަށް ހަދައިގެން އުޅުމުގެ ބަދަލުގައި، އެމީހުން ތިބި ރަށްރަށަށް ގޮސްގެން އެ މައުލޫމާތު ހޯދިދާނެ! ނިކަން އިންވެސްޓިގޭޓިވް ޖަރނަލިޒަމެއް ހިންގާލަބަލަ! ނޫސްވެރިންވެސް މާގަޔަށްދުލީ!\nހެއްދެވިހާ ދޮގު ހެދުމަށްފަހު ވެރިކަމަށް އަރައިގެން ގައުމުގެ މިނިވަންކަމަށް ބުރޫ އަރާކަހަލަ ކަންކަންކޮށް ނުވިތާކަށް އިންޑިޔާގެ އިގުތިސާދީ އަޅަކަށް ވާ ގޮތަށް އެގައުމުން ގައުމުގެ މާލީ ނިޒާމަށް ނުތަކާވަރުގެ ބޮޑެތި ލޯނުތައް ނެގުމުގެ އިތުރުން، ޕާޓީގެ އެކްޓިވިސްޓް، މިހާރު ސ ކޯޓްގެ އެއް ފަޑިޔާރު އިއުލާނުކުރި ސަލާމަތީ ބާރުތައް ސްކޭލްޑައުން ކުރުމުގެ ސިލްސިލާގެ ދަށުން، ގައުމުގެ ގިނަ ރައްޔިތުންގެ ރައުޔާ ދެކޮޅަށް ތިމާ މީހުންގެ ވެރިކަން ދިފާޢު ވާނޭ ހިތާ އިންޑިޔާގެ މިލިޓަރީ މި ގައުމަށް އަރުވައިގެން ތިޔަތިބީ ހާދަހާ ޚަސީލަތް ނުބައިވީމައެވެ! ކިތަންމެ މޮޅު ތަދުބީރެއް ކުޅަޔަސް ޖައްލަ ރައްބީގެ ކުޅަދުންވަންތަ ވެރިކަން ހިތަށް ނާރަނީބާއެވެ؟\nފިޔާޒް އެއީ މިސަރުކާރުގެ ޕަޕެޓެއް.އެހެންވީމަ އޭނަ ނިންމާނީ ސަރުކާރާއެއްކޮޅަށް.\nެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެމީ މިކަން އެހެން ގަ އުމުތަކުގަ އި ވެސް ފެށިގެން އަންނަ ގޮތް. ދަނޑުބިންތަކާއި އެހެނިހެން ކަންކަން ރައްޔިތުންގެ އަތުން ބީވާން ފެށީމަ ހަތިޔާރު ނަގާ އެމީހުން. ދުވަސް ކޮޅަކުން ބުނެފާނެ އައްޑޫ މީހުންނަށް މަސްވެރިކަން ކުރެވޭނީ ހުވަދޫ ކަނޑުގައޭ. އައްޑޫ ކަނޑަކީ ބަންދު ކޮށްފައި އޮންނަ ކަނޑަކޭ. ް ް ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ\nމިހާރު އަހަރެެން އިތުރަށް ބިރުގަނެއްޖެ.. އިންޑިއާ މިގައުމުގެ ކަންކަމަށް ސަވާރުވެ އޮންނަށް ކަނޑައެޅިގެން ދެކޮޅު. އިންޑއާގެ މިލިޓަރީ ބޭސްއެއް މިގައުމުގައި ހިންގަނީތޯ؟ ހަނިމާދޫއަށް ކިހިނެތް ހަދަން ތޯ ތިއުޅެނީ


Majilis campaign Ghassan rasmeekoh fahtavaifi\nގައްސާން، ރައީސް މައުމޫންއާއެކު: ކެމްޕެއިން ވަނީ ފައްޓަވާފަ --\nކުރީގެ ރައީސް މައުމޫން އަބްދުލްގައްޔޫމްގެ ހަގު ދަރިކަލުން މުހައްމަދު ގައްސާން މައުމޫން އަންނަ ރައްޔިތުންގެ މަޖިލީހުގެ އިންތިހާބުގައި ވާދަކުރައްވާކަން ރަސްމީކޮށް އިއުލާން ކުރައްވައި ކެމްޕެއިން ފައްޓަވައިފި އެވެ. އޭނާ ވާދަ ކުރައްވަނީ ތ. ގުރައިދޫ ދާއިރާއަށެވެ.\nކުރީގެ ރައީސް އަބްދުﷲ ޔާމީން، ގައްސާނަށް ވަނީ ޕީޕީއެމްގެ ޓިކެޓް ދެއްވާފަ އެވެ. އެ ޓިކެޓް ދެއްވީ މީގެ ދުވަސްތަކެއް ކުރިންނެވެ. އޭރު ޕީއެންސީ ވެސް އުފައްދާފައެއް ނުވެ އެވެ.\nގައްސާން މިއަދު އެކަން އިއުލާން ކުރެއްވިއިރު އޭނާގެ ބައްޕާފުޅު، ކުރީގެ ރައީސް މައުމޫން އަބްދުލްގައްޔޫމް ވަނީ ގުރައިދޫ ދާއިރާއަށް އެމަނިކުފާނުގެ ތާއިދާއެކު އެހެން ކެންޑިޑޭޓެއް ނެރުމަށް ނިންމަވާފަ އެވެ. ރައީސް މައުމޫން މިއަދު ވަނީ ގުރައިދޫ ދާއިރާއަށް އެމަނިކުފާނުގެ ޓިކެޓްގައި ވާދަ ކުރައްވާ ކެންޑިޑޭޓަށް މަރުހަބާ ދަންނަވައި ކާމިޔާބަށް އެދިވަޑައިގެންފަ އެވެ.\nއެއަށްފަހު ގައްސާން ކެމްޕެއިން ފެއްޓެވުމުގެ ގޮތުން ނެރުއްވި ބަޔާނުގައި ވިދާޅުވީ، ގުރައިދޫ ދާއިރާގެ ތިން ރަށްކަމުގައިވާ ގުރައިދޫ، ދިޔަމިގިލި، ގާދިއްފުށީގެ ރައްޔިތުންގެ ގާތް މިތުރެއްގެ ގޮތުގައި އެ ތިން ރަށުގެ ރައްޔިތުންނަށް ހިދުމަތް ކޮށްދިނުމަށް ކަމަށެވެ. އަދި ތިން ރަށުގެ ތަރައްގީއާ އުފާފާގަތި ކަމަށް މަސައްކަތްކޮށްދިނުމުގެ އަޒުމުގަ ކަމަށެވެ.\n"އަޅުގަނޑުގެ އުންމީދަކީ، ގުރައިދޫ، ދިޔަމިގިލި، ގާދިއްފުށީގައި ހުރި މައްސަލަތަކާ އަދި ރައްޔިތުންގެ ކަންބޮޑުވުންތަކާ ވާދަކޮށް، މާތްﷲގެ ވާގިފުޅާއި ރައްޔިތުންގެ ތާއީދާއިއެކު މި އިންތިހާބު ކާމިޔާބުކޮށް، މި ތިން ރަށުގެ ލޮބުވެތި ރައްޔިތުންގެ އިތުބާރު ލޯބި އިތުރަށް ހޯދައި، ކާމިޔާބު މަސައްކަތްތަކެއް ކުރިއަށް މިއޮތް ފަސްއަހަރުގެ މެންބަރުކަމުގެ ދައުރުގައި ކޮށްދިނުން،" ޕީޕީއެމް ޓިކެޓްގައި ވާދަކުރައްވާ ގައްސާން ވިދާޅުވި އެވެ.\nގައްސާން ވަނީ އޭނާއަށް ތާއިދު ކުރާ ރައްޔިތުން އިންތިހާބުގައި ބައިވެރިވާ އެހެން އެއްވެސް ކެންޑިޑޭޓަކަށް އަދި އެ ކެންޑިޑޭޓެއްގެ ސިޔާސީ ފިކުރަށް ކުޑައިމީސްބަހެއް ރައްދު ނުކުރެއްވުމަށް އިލްތިމާސްކުރައްވާފަ އެވެ.\nމީގެކުރިން ވެސް ގުރައިދޫ ހިމެނޭ ދާއިރާއަށް ގައްސާން ވާދަ ކުރެއްވި އެވެ. އޭރު އޭނާއަށް ނާކާމިޔާބުވީ މިހާރުގެ ތިމަރަފުށީ ދާއިރާގެ މެންބަރު މުހައްމަދު މުސްތަފާއާ ވާދަކޮށް 26 ވޯޓުގެ ތަފާތުންނެވެ. އެހެންވެ، ގައްސާންއަކީ އެ ދާއިރާއާ ގާތް ބޭފުޅެކެވެ.\nޕީޕީއެމްގެ އެތެރޭގައި ޖެހުނު މައްސަލަގަނޑުގެ ތެރޭގައިވެސް އަދި މިހާތަނަށްވެސް ގައްސާނު ހުންނަވަނީ ކުރީގެ ރައީސް ޔާމީނާއި އެކުއެވެ. އެއާއެކު ރައީސް މައުމޫނާއި ގައްސާނުއާ އޮތް ގުޅުން ވަރަށް ބޮޑަށް ހީނަރުވެފައިވާކަމަށް ބެލެވުނެވެ. ޕީޕީއެމް އިން ބޭއްވި ބޮޑު ޖަލްސާއެއްގައި، ރައީސް ޔާމީން ވަނީ މަޖިލީހުގެ ގޮނޑިއެއް ގައްސާނަށް ކާމިޔާބު ކޮށްދެއްވާނެ ކަމަށް ވެސް ވިދާޅުވެފަ އެވެ.\nރައީސް މައުމޫން ހައްޔަރުކޮށް ޖަލަށްލީ އިރު ވެސް ގައްސާން ހުންނެވީ ރައީސް ޔާމީންގެ ސަރުކާރުގެ މަގާމުގަ އެވެ. އަދި ރައީސް ޔާމީންގެ ދިފާއުގައި ޕީއެސްއެމްއަށް އިންޓަވިއުއެއް ވެސް ދެއްވާފައިވެ އެވެ.\nބައްޕާފުޅުގެ އިތުރުން ބޭބޭފުޅު އަހުމަދު ފާރިސް މައުމޫނާއި ދައްތާފުޅު ޔުމްނާ މައުމޫންގެ ފިރިކަލުން މުހައްމަދު ނަދީމް ހައްޔަރުކުރުމުން ވެސް ގައްސާން އެއްޗެއް ވިދާޅުވެފައެއް ނުވެ އެވެ. ނަމަވެސް ރައީސް ޔާމީންއާއެކު ޕީޕީއެމްގެ ހަރަކާތްތަކުގައި އޭނާ ބައިވެރިވެވަޑައިގަންނަވަ އެވެ.\nރައީސް މައުމޫންގެ ތާއިދާއެކު ފާރިސް ވަނީ އަންނަ ރައްޔިތުންގެ މަޖިލީހަށް ވާދަ ކުރައްވަ އެވެ. އޭނާ ވާދަ ކުރައްވަނީ މައްޗަންގޯޅި އުތުރު ދާއިރާއަށެވެ. ރައީސް މައުމޫން އާ ސިޔާސީ ޕާޓީއެއް އުފެއްދެވުމުގެ މަސައްކަތް ފައްޓަވާފައިވާއިރު އެ މަސައްކަތުގައި ގައްސާން ނޫން އަނެއް ތިން ބޭފުޅުން ބައިވެރިވެވަޑައިގަންނަވަ އެވެ.\nރައީސް އަބްދުﷲ ޔާމީން ޕީޕީއެމް ރައީސް މައުމޫން އަބްދުލްގައްޔޫމް + ގައްސާން މައުމޫން އެމްއާރުއެމް\nއެމްއާރުއެމް އުފައްދައިގެން ޕީޕީއެމް ހީނަރެއް ނުވާނެ: ޣައްސާން\nވާދަވެރިން ރޫޅިއްޖެ، ދެމި އޮތީ އެމްޑީޕީ: ނަޝީދު


America ge fuluhun Ronaldo ge DNA hoadhany!\n5 މަސް,2ހަފްތާ, 10 ގަޑި, 45 މިނެޓް, 28 ސިކުންތު ކުރިން 1730އިދުހާމް ނައީމް\nރޭޕްގެ މައްސަލައެއްގައި ޑީއެންއޭ ދިނުމަށް އެމެރިކާގެ ފުލުހުން ކްރިސްޓިއާނޯ ރޮނާލްޑޯއަށް އަންގައިފިއެވެ.\nއެމެރިކާގެ ލަސްވޭގަސްގެ ފުލުހުން ނެރުނު ވޮރެންޓެއްގައި ބުނެފައިވަނީ ޔުވެންޓަސްގެ ފޮވާޑް ރޮނާލްޑޮގެ މައްޗަށް ރޭޕްގެ ތުހުމަތު ކޮށްފައިވާ ތަހުގީގަށް އޭނާގެ ޑީއެންއޭ ބޭނުންވާކަމަށެވެ. އެ ތުހުމަތަކީ 2009ވަނަ އަހަރު ލަސްވޭގަސްގެ ހޮޓަލެއްގެ ތެރޭގައި ކެތެރީން ނަމަކަށް ކިޔާ އަންހެނަކު ރޭޕްކޮށްފައިވާކަމަށްބުނެ އޭނާ ކޮށްފައިވާ ތުހުމަތެކެވެ.\nއެ މައްސަލަ ލަސްވޭގަސްގެ ފުލުހުން ތަޙުގީގުކުރަމުން އަންނައިރު ރޮނާލްޑޯ ވަނީ އެކި ފަހަރުމަތިން އެ ކަމަށް އިންކާރުކޮށްފައެވެ. ފުލުހުން ރޮނާލްޑޯގެ ޑީއެންއޭއަށް އެދުމުން އޭނާގެ ވަކީލު ޕީޓަރ ބުނެފައިވަނީ ފުލުހުންނަށް ޑީއެންއޭއަށް ނުއެދެވޭނެކަމަށެވެ.\nރޮނާލްޑޯގެ މައްޗަށް ކުރެވޭ އެ ތުހުމަތުގައި އޭނާގެ ޑީއެންއޭ ހޯދުމަށް މިހާރުވަނީ އިޓަލީގެ ކޯޓަށްވެސް ފޮނުވާފައެވެ. އެގޮތުން ލަސްވޭގަސްގެ ފުލުހުން ބުނެފައިވަނީ ޑީއެންއޭ ހޯދުމަށް ރަސްމީ ލިޔުމެއް ފޮނުވާފައިވާނެކަމަށެވެ. އަދި އެ މައްސަލައަކީ ތަހުގީގު ކުރަމުން އަންނަ މައްސަލައަކަށް ވުމުން އިތުރު މަޢުލުމާތު ދެވެން ނެތްކަމަށްވެސް ލާސްވޭގަސްގެ ފުލުހުން ވަނީ ބުނެފައެވެ.\nކްރިސްޓިއާނޯ ރޮނާލްޑޯ އެމެރިކާ\n9 ގަޑި ކުރިން 247 0\n10 ގަޑި ކުރިން 82 0


DHIVEHI STORIES | Mohamed Rasheed\nFiled under DHIVEHI STORIES …\nއޭނާގެ ޖަވާބަކީ އޭނާވެސް\nރަށުގެ ގިނަބަޔަކުވަނީ ތުނޑީކޮޅަށް އެއްވެފައެވެ. ރަށުގެ ބައްތެލި މާލެދާން ފުރަނީއެވެ. އެއްވެފައިވާ މީހުންގެ ތެރޭގައި ފައިއިދޭފުރައިން ފެށިގެން އުމުރުން ދުވަސްވީމީހުންވެސް ހިމެނެއެވެ. މާލެއަށް ފުރަން އައިސް ތިބި މީހުންގެ ތެރޭގައި އަހަރެންނާ އަހަރެންގެ އެކުވެރި ޝަރީފްވެސް ހިމެނެއެވެ. ބައްތެލީގެ ފަޅުވެރިން ފުރުމުގެ އެންމެ ފަހުގެ ތައްޔާރީތައްވަމުންދަނީއެވެ. އަހަރެން ރަށުގެ ޒުވާނުންގެ ގްރޫޕެއްގެ ތެރޭގައި ހުންނަތާ އިރުކޮޅެއްވެއްޖެއެވެ. އަދި އެއްލި ކަޅިއަކުން ޝަރީފް ރަށުގެ އެއްގަމާދިމާއަށް ބަލަމުންދާކަން ފާހަގަ ކުރެވުނެވެ. އަހަރެންނަށްވެސް ވަށައިގެން އެއްވެ ތިބި މީހުންގެ ތެރެއަށް … Continue reading →\nއެއަމާން ހަމަހިމޭން ވަގުތުކޮޅު\nއަބަދުވެސް ހެޔޮއެދޭ ޝިފާއެވެ. ދުނިޔޭގައި މީހަކަށް ލިބޭނެ އެންމެ އުފާވެރިކަމާއި ހެޔޮގޮތްތައް އަބަދުވެސް ޝިފާއަށް މިންވަރުކޮށްދެއްވުން އެދި މާތްﷲ ގެ ކިބަފުޅަށް ދުއާ ދަންނަވަމެވެ. ޝިފާއަހަރެންނާއި ވާހަކަދެއްކުމާއި އަހަރެންގެ ފޯނަށް ޖަވާބުދިނުން ހުއްޓާލިފަހުން އަހަރެން ޝިފާއަށް ކިތައް އެސްއެމްއެސް ފޮނުވިއްޖެހެއްޔެވެ. ޝިފާއެވެ. ބުނަންހެއްޔެވެ. އަހަރެން ވަރަށް އޯޅްޑް ފެޝަންވާނެއެވެ. އަދި އަހަރެން ނަކީ ޝިފާ އާއި އަޅާ ބަލާއިރު މެޗުއަރ މީހެކެވެ. އެކަމަކު އަހަރެން ޝިފާއަށް ވަރަށް ހެޔޮއެދެމެވެ. ޝިފާ އަހަރެންނާއި ގެންގުޅެމުން ދިޔަގާތް އެކުވެރި ގުޅުން … Continue reading →


GMIZL ge zimmaathah HDC aa havaalukoffi | Mihaaru\nޖީއެމްއައިޒެޑްއެލްގެ ޒިންމާތައް އެޗްޑީސީއާ ހަވާލުކޮށްފި\nގްރޭޓާ މާލެ ކުންފުނީގެ މެނޭޖިން ޑިރެކްޓަރު އިބްރާހިމް ރަޝީދު (މާމިގިލީ އިބޫ) ނޫސްވެރިންނާ ކުރިން ވާހަކަ ދައްކަވަނީ.---ފޮޓޯ:ނިޝާން އަލީ/ މިހާރު\nސިނާއީ ރަށް ތިލަފުށި ހިންގަމުން އައި ގްރޭޓާ މާލޭ އިންޑަސްޓްރިއަލް ޒޯން ލިމިޓެޑް (ޖީއެމްއައިޒެޑްއެލް) ގެ ޒިންމާތައް ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އާ ހަވާލުކޮށްފި އެވެ.\nޖީއެމްއައިޒެޑްއެލްގެ ހުރިހާ ޒިންމާއެއް، ހުޅުމާލެ ބަލަހައްޓާ ކުންފުންޏާ ހަވާލުކުރިއިރު، އެ ދެ ކުންފުނި އެއްކުރަން ސަރުކާރުން ވަނީ މިދިޔަ މަހު ނިންމައިފަ އެވެ. އެހެންވެ، ޖީއެމްއައިޒެޑްއެލްގެ ހިއްސާގެ ބައެއް އޭރު ވަނީ އެޗްޑީސީ އަށް ދީފަ އެވެ.\nޖީއެމްއައިޒެޑްއެލް އިން އިއްޔެ ނެރުނު އިއުލާނެއްގައި ބުނީ، ދެ ކުންފުނި އެއްކުރަން ސަރުކާރުން ނިންމާފައިވާ ކަމަށެވެ. އެހެންވެ، މި ބަދަލުގެ ފުރަތަމަ މަރުހަލާއެއްގެ ގޮތުން ޖީއެމްއައިޒެޑްއެލްގެ ހުރިހާ އެސެޓަކާއި ލައިބިލިޓީއަކާއި މުވައްޒަފުންނާއި ހުރިހާ އެއްބަސްވުންތަކުގެ އިތުރުން ކުންފުނީގެ މައްޗަށް އޮތް ހުރިހާ އިލްތިޒާމުތަކާއި ޒިންމާތައް އެޗްޑީސީއާ ހަވާލުކޮށްފައިވާ ކަމަށް އިއުލާނުގައި ބުންޏެވެ.\nސަރުކާރުން މިގޮތަށް ނިންމީ މާލީ ގޮތުންނާއި ހިންގުމުގައި ލިބޭ ފައިދާތަކަށް ބެލުމަށް ފަހު، ހުޅުމާލެ އާއި ތިލަފުށި އަދި ގުޅީފަޅު ހިމެނޭ ގޮތަށް ތަރައްގީ ކުރުމުގެ ހުރިހާ މަސައްކަތްތައް އެއް ކުންފުންޏެއްގެ ދަށުން ކުރިއަށް ގެންދިއުމުގެ ބޭނުމުގައި ކަމަށް ޖީއެމްއައިޒެޑްއެލް އިން ބުނެ އެވެ.\n“...ސަރުކާރުން އެކުލަވާލައްވާފައިވާ ސިޔާސަތުތަކާ އެއްގޮތަށް ހުޅުމާލެ، ގުޅިފަޅު އަދި ތިލަފުށި ތަރައްގީ ކުރުމުގެ މަސައްކަތްތައް އެޗްޑީސީ އިން ކުރިއަށް ގެންދާނީ ސަރުކާރުގެ މަޝްވަރާ އާއި ލަފާގެ މަތިންނެވެ.” ޖީއެމްއައިޒެޑްއެލްގެ އިއުލާނުގައި ވެ އެވެ.\nމި ނިންމުމާ ގުޅިގެން އެޗްޑީސީ އާއި ޖީއެމްއައިޒެޑްއެލް އިން އަންނަނީ ހަދާފައިވާ އެއްބަސްވުންތަކާއި ލިޔެކިޔުންތަކަށް ގެންނަންޖެހޭ ބަދަލުތައް ގެނައުމަށް މަޝްވަރާ ކުރަމުންނެވެ.\nއެޗްޑީސީ ގްރޭޓާ މާލެ އިންޑަސްޓްރިއަލް ޒޯން ލިމިޓެޑް ހުޅުމާލެ ތިލަފުށި\nއެޗްޑީސީގެ އެންމެހާ އެސެޓުތައްވެސް އެއްފުރާޅެއްގެ ދަށައްލާ މާލެ ގުޅިފަޅު ބްރިޖުގެ ލޯނައް އިންޑިޔާ ހިތްހަމަޖެހޭވަރަށް އެސެޓުތައް އެއްކޮށްލީ ދޮތަ؟ ދެން ލޯނު ނުދެއްކުނިއްޔާ މުޅި މާލެ އޭރިޔާގެ އެސެޓަކަށް ވާކަހަލަ ތަނެއްވިއްޔާ އޮންނާނީ އިންޑިޔާގެ ބާރުގެ ދަށުގަ. ސަރުކާރުން ރައްޔިތުންނަށް އޮޅުވާލާ ރަންޔިތުންގެ މުދާ ސަލާމަތް ނުވެވޭވަރުގެ ދަންތުރައެއްގަ ޖައްސަނީމި\nސިޔާސީ ވެރީންގެ ގޮތުގަ ގިނަ މަގާމް ތަކެއްގަ ޑިގްރީ އެއް ހާހިސާބުނެތް އަދި އޭލެވެލް ފެންވަރުނެތް މީހުން ގިނަ އެވެ. ފުރަތަމަ މަޖްލީހުން މަޖްލިހަށް އަދި ސިޔާސީ މަތީ މަގާމް ތަކަށް ކުރިމަތި ލެވޭ ފެންވަރެއް ގާނޫނަކުން ކަނޑައަޅަން ވީއެވެ. އެއަށްފަހު ކުންފުނި ތައް ހިނގައިގަންނާނެ އެވެ.\nދިވެހި ރާއްޖޭގެ ރައްޔިތުން ބަލަންތިބޭ، މި އަދު މި އުފަންވީ ދެވަނަ މިފްކޯ!\nނޫހެއް ކިޔަނީކީނޫން .... ހަބަރެއް އިވުންސް އަޑުއަހަނީކީނޫން... އެކަމު އެއްޗެއްބުނާއިރަށް އެއާވިއްދާ ޖަވާބުދޭންޖެހޭ.. އެޗްޑީސީ.. މިރަމްޒް ހައުސިން ޑިވަލޮޕްމަންޓް ކޯޕްރޭޝަނަށް ނަދަލުކޮށްފަ އޮންނަތާ ކިހާދުވަހެއް.. ރ ނަޝީދުގެ ވެރިކަމުން ފެށިގެން.. ނޫނީ ފިތުނަ އުފެއްދުން..\nމިއީ އަހަރުމެން ވޯޓް ދިން ގޮތާ ޚިލާފަށް ކުރިކަމެއް!\nރައްޔިތުންނަށް މިވާގޮތް އެނގޭތަ.؟ އިންޑިޔާގެ އެގްޒިމް ބޭންކުން 500 މިލިއަން ޑޮލަރުގެ ލޯނުދިނީ ހުޅުމާލެ، ގުޅީފަޅު، ތިލަފުށި މޯގޭޖްކޮށްގެން. އެހެންވީމާ މޯގޭޖްކުރަންވެގެން ދެ ކުންފުނި އެއްކޮށްލީ. އަދި ލޯނު ނުދެއްކިއްޖެނަމަ އެއީ އިންޑިޔާގެ ބިންތަކެއް. މިހާދަތި ދުވަސްވަރެއްގައި މިފަދަ ކަންކަން ކުރަން ހެޔޮނުވާނެ. ރާއްޖޭގެ އެންމެ އަގުބޮޑު އަދި އޭޝިޔާގައިވެސް އެންމެ އަގު ބޮޑު ބިންތައް މި މޯގޭޖްކުރީ ރައްޔިތުންނަށް އޮޅުވާލުމެއްގެތެރޭގައި. އިންޑިޔާއައުޓު\nކަލެއަށް ހާދަކަންކަން އިނގެޔޭ ދޯ ތީ އެތެރެ ކޮއިލުގެ ބޭފުޅެއްތޯ\nޒީރޯޓޮލަރަންސް ކޮބާ؟ އެމްޑީ މަޤާމުގަ އަދިވެސް، އެއީ އެމްޑީޕީގެ ސޮރަކަށްވާތީތޯ\nރަނގަޅުނިންމުމެއް.. ޙާއްސަޮށް އެމްޑީ ސުހެއިލްއާއި ސީއީއޯ ޖައިޝް އާއި ދެބޭފުޅުންނަކީ ތިދާއިރާ ކުރިއަރުވަން މިވަގުތު ލިބެންއޮތް އެންމެ ޤާބިލް ދެބޭފުޅުން.\nސުހައިލު އަކީ ފިނިހަކަ ސްޕީޑު ބޭފުޅެއް!\nދެންތިތަނުގެވެރިއަކަށް އަސްލަމް ހަމަޖައްސާއަވަހަށް.\nވީމާ ހުޅުމާލޭ ޑިވޮލޮޕްމެންޓް ކުންފުނި އެޗްޑީސީ ގެ ނަން ބަދަލު ކުރަން ޖެހޭނެ ތާއެވެ.\nއަމީރުގެ ދެފައި އޮޅިއްޖެ\nވީމާ ދެން އެޗްޑީސީ އަށް ކިޔަން ޖެހޭނީ ހުޅުމާލެ ވިލިމާލެ ގުޅިމާލެ ތިލަމާލެ ލިންގް އެންޑް ލޭންޑް އެންޑް ކުނި ކޮށި ޑިވޮލޮޕްމެންޓް ކުންފުނީ ތާއެވެ؟\nއެޗް ޑީ ސީ ހައުސިންގ ޑެވެލޮޕް މެންޓް ކޯޕަރޭޝަން


Koodi - Trailer | Vaahaka ކޫޑި – ޓްރެއިލަރ – Vaahaka\nކޫޑި - ޓްރެއިލަރ\nމި ސިލްސިލާ ވާހަކަ އަކީ ހަޤީޤީ ޙާދިސާތަކެއްގެ މައްޗަށް ބިނާކޮށް ލިޔެފައިވާ ހިޔާލީ ވާހަކައެކެވެ.\nއާޝިޔާއަކީ ކުޑައިރު ސުރެން މަދަރުސާގައި ކިޔެވުމަށް މޮޅު ކުއްޖެކެވެ. މަދަރުސާގަ ހިމެނޭ އިތުރު ހަރަކާތްތަކުން ރަން ވަނަތައް ހާސިލްކުރާ ދަރިވަރެއްވެސް މެއެވެ. މީގެ އިތުރުން އާޝިޔާއަކީ މުދައްރިސުންގެ ފަރާތުން ލޯބި ލިބެމުންދިޔަ ދަރިވަރެކެވެ. ގުރޭޑު5ގައި އާޝިޔާ އެންމެ ފުރަތަމަ ފިރިހެން ކުއްޖަކަށް ހިތް ޖެހުނެވެ. އޭނާއަށް ކިޔަނީ ޝާހިންއެވެ. އޭނާ ޝާހިން ކައިރީގައި ލޯބިވާާކަން ބުނެލިއެވެ. ނަމަވެސް އާޝިޔާއަކަށް ލޯބި މިއީ ކޮންޗެއްކަން ވެސް ނެންގުނެވެ. އާޝިޔާ ޤަބޫލުކުރާ ގޮތުގައި ލޯތްބަކީ ހިޔާލީ ފިލުމުތަކުން ދައްކާ މަންޒަރުތަކެވެ. އެހެނަސް މިއީ ހިޔާލީ ދިރިއުޅުމެއް ނޫނެވެ.\nޝާހިން ކައިރީ އާޝިޔާ ލޯބިވާކަން ބުނުމުން ޝާހިން އާޝިޔާ ބަދުނާމުކޮށްލުމުގެ ގޮތުން މުޅި މަދަރުސާއަށް އެވާހަކަ ފަތުރާލިއެވެ. އާޝިޔާ އިނީ ބިރުން ތުރު ތުރުއަޅައެވެ. އެދުވަހު މަދަރުސާ ދަރިވަރުން އާޝިޔާއާ ދިމާލަށް ކޫޑިއަށް ގޮވަމުން ދިޔައެވެ. އޭގެ ފަހުން އާޝިޔާއަށް ގަނާ ކުރުމުގެ އެތައް ހާދިސާއެއް ކުރިމަތިވަމުން ދިޔައެވެ. އެކަމުގެ ސަބަބުން އާޝިޔާގެ ކިޔެވުމަށް ހުރަސްއެޅި އާޝިޔާގެ ހިތްވަރު ދައްވަމުން ދިޔައެވެ. މިކަންތައް މުދައްރިސުންނަށް ފާހަގަވުމުން އެކަންތައް އާޝިޔާގެ މައިންބަފައިންނަށް ހިއްސާ ކުރިއެވެ. އާޝިޔާގެ މައިންބަފައިން ހުރީ ވަރަށް ކަންބޮޑު ވެފައެވެ. އާޝިޔާ މަދަރުސާއަށްދާ ކޮންމެ ދުވަހަކު އާޝިޔާއަށް މަަދަރުސާ ދަރިވަރުން ގަނާ ކުރެއެވެ. އެކަމުގެ ސަބަބުން އާޝިޔާއަށް މަދަރުސާދެކެ ނަފުރަތު ކުރެވެން ފެށުނެވެ. އާޝިޔާ ހިތަށް އެރިއެވެ. މިއީ ސަހަރޯއެވެ. އެކަމު މިއީ އާޝިޔާގެ ފެށުމެވެ.


Leena Premier Koffi, Mee Asarugadha Reethi Film eh - vNews.mv\n"ލީނާ" ޕްރިމިއާކޮށްފި، މިއީ އަސަރުގަދަ ރީތި ފިލްމެއް\nއަހުމަދު ހަމީދު އާދަމް 24 July 2019, 16:31\nކުޅަދާނަ ފިލްމީ ތަރި އަބްދުﷲ މުއާޒްގެ އަލަތު ޑައިރެކްޝަން ކަމަށްވާ "ލީނާ" ރޭ ވަނީ ޕްރިމިއާކޮށްފައެވެ. 2016ވަނަ އަހަރު ޑްރާމާ ސިލްސިލާއެއްގެ ގޮތުގައި ބެލުންތެރިންނަށް ގެނެސްދިނުމަށް މުއާ މަސައްކަތްކުރި "ލީނާ" ރޭ އޮލިންޕަހުގައި ދައްކާފައިވާއިރު، ފުރަތަމަ ޝޯ ބެލި ގިނަ ބެލުންތެރިން ވަނީ ފިލްމާއި މެދު ހިތްހަމަޖެހުން ފާޅުކޮށްފައެވެ.\nރާއްޖޭގައި ހިނގި މަރުގެ ހާދިސާއަކުން އިންސްޕަޔާވެގެން ތައްޔާރުކުރި "ލީނީ" ޕްރިމިއާކޮށްދެއްވީ ރައްޔިތުންގެ މަޖިލީހުގެ އިހަވަންދޫ ދާއިރާގެ ކުރީގެ މެންބަރު އަދި މުއާގެ އެންމެ ގާތް އެއް ރަޙުމަތްތެރިޔާ މުހައްމަދު އަބްދުﷲއެވެ.\n"ލީނާ" ޕްރިމިއާކުރުމުގެ ރަސްމިއްޔާތުގައި ވާހަކަދައްކަވަމުން މުއާ ބުނީ "ލީނާ"އަކީ އޭނާގެ ފުރަތަމަ ފިލްމު ނަމަވެސް، މިއީ ފިލްމީ ހަޔާތުގައިކުރެވުނު ވަރަށް ތަފާތު މަސައްކަތެއްކަމަށެވެ. އަދި ފިލްމާއިމެދު އޭނާގެ ފުރިހަމަ އިތުބާރު އެބައޮތްކަމަށެވެ.\nމީގެ އިތުރުން މުއާ ވަނީ "ލީނާ" ސްކްރީނަށް ގެނެސްދެވުނީ ވަރަށް ގިނަ ބައެއްގެ ބުރަ މަސައްކަތުންކަން ފާހަގަކޮށްފައެވެ. އެގޮތުން ފިލްމަށް އެކި ގޮތްގޮތުން އެހީތެރިކަން ފޯރުކޮށްދިން ހުރިހާ ފަރާތްތަކަށް މުއާ ވަނީ ޝުކުުރުއަދާކޮށްފައެވެ.\n"ވަކިން ޚާއްސަކޮށް އައްޒަގެ ނަން އަޅުގަނޑު ފާހަގަކޮށްލަން. ހަގީގަތުގައި ފިލްމަށް އެންމެ ބޮޑު އެހީތެރިކަމެއް ދިނީ އައްޒަ، އެއީ އެކްޓަރެއްގެ ހައިސިއްޔަތުން. އަޅުގަނޑު މިރޭ ބުނެލަން ބޭނުންވޭ ތިޔައީ (އައްޒައަކީ) ހަމަ ރަންމުތެކޭ." ލީނާގެ ލީޑް އެކްޓްރެސް އައްޒައަށް އިޝާރާތްކޮށް މުއާ ބުންޏެވެ.


Mi fenunee 13 million aai thin million ge thafaathu: Nizambe | Mihaaru\nމި ފެނުނީ 13 މިލިއަނާއި ތިން މިލިއަނުގެ ތަފާތު: ނިޒާމްބެ\n16 ޑިސެމްބަރ 2017 - 01:00 37 comments\nފެނިގެން މިދިޔައީ 13 މިލިއަނާއި ތިން މިލިއަނުގެ ތަފާތު ކަމަށް ޕްރެޒިޑެންޓްސް ކަޕް ފުޓްބޯޅަ މުބާރާތުގެ ފައިނަލުން މިރޭ ނިއު ރޭޑިއަންޓް އަތުން 3-0 އިން ބަލިވި ޓީސީ ސްޕޯޓްސް ކްލަބުގެ ކޯޗު މުހައްމަދު ނިޒާމް (ނިޒާމްބެ) ބުނެފި އެވެ.\nމިއީ ދެ އަހަރު ތެރޭ ޓީސީ ބަލިވި ހަތަރު ވަނަ ފައިނަލެވެ. އަދި މި ތިން އަހަރު ވެސް ދިވެހި ޕްރިމިއާ ލީގުގެ ތަށްޓަށް ވާދަކުރި ނަމަވެސް ދިޔައީ ދެ ވަނަ އަށެވެ. އެކަމާ މާޔޫސްވޭތޯ އެހުމުން ނިޒާމްބެ ބުނީ "މާޔޫސްވާން ހިތަކަށް ވެސް ނާރާ" ކަމަށެވެ.\n"މިއީ އާ ކްލަބެއް. ޅަ ކްލަބެއް. ތޭރަ މިލިއަނާއި ތިން މިލިއަނުގެ ތަފާތު ފެނިގެން މިދިޔައީ. މި ޓީމުން މިއަށް ވުރެ ބޮޑު މާޒީތަކެއް އޮތް ޓީމުތަކެއް ފަހަތަށް ޖައްސާލައި ދެ ވަނަ ހޯދުމަކީ އިސްދަށަށް ޖަހަން ޖެހޭ ކަމެއް ނޫން،" ނިޒާމްބެ ބުންޏެވެ.\nނިޒާމްބެ 13 މިލިއަނާއި ތިން މިލިއަން އެ އިޝާރާތްކުރީ ނިއު އާއި ޓީސީގެ ބަޖެޓަށްތޯ އެހުމުން އޭނާ ބުނީ އެކަން ދޫކޮށްލާނީ ނޫސްވެރިންނަށް ކަމަށެވެ. ޔަގީންވާ ގޮތުގައި ނިޒާމްބެ އެ ބުނީ ނިއު އިން މި އަހަރު 13 މިލިއަން ރުފިޔާގެ ބަޖެޓަކުން ޓީމު ހަދައިގެން ނުކުތް ކަމަށެވެ.\nނިޒާމްބެ ބުނީ މިރޭ ތަފާތު ބޮޑު ނަތީޖާއެއް ފެނިގެން ދިޔަ އެއް ސަބަބަކީ ކުޅުންތެރިންގެ ވަރުބަލިކަން ބޮޑުވުން ކަމަށެވެ. އޭނާ ބުނީ ސީޒަނުގެ ފަހުކޮޅު ޕްރެޝަރު ފަސް މެޗު މި ކުޅެން ޖެހުނީ 12 ދުވަހުގެ ތެރޭގައި ކަމަށާއި މި މެޗުގެ ކުރިން ނިއު އަށް ފަސް ދުވަސް އަރާމްކުރަން ލިބުނުއިރު ޓީސީ އަށް ލިބުނީ ދެ ދުވަސް ކަމަށެވެ. ނިއު އިން ފައިނަލުން ޖާގަ ހޯދީ ފުރަތަމަ ސެމީން ޓީސީ ބަލިކޮށްފަ އެވެ. އެހެންވެ ޓީސީ އަށް ޖެހުނީ ދެ ވަނަ ސެމީ ފައިނަލެއް ކުޅޭށެވެ. އޭގެ ސަބަބުން އެ ޓީމަށް އަރާމުކުރަން ލިބުނީ މަދު ވަގުތުކޮޅެކެވެ.\n"އަޅުގަނޑު އުފާކުރަން ކުޅުންތެރިން 70 މިނެޓާ ހަމަޔަށް ވެސް އެ ދެއްކި ކުޅުމަށް. ކޮންމެ ގޮތެއް ވިޔަސް ފުޓްބޯޅަ މެޗެއްގައި 11 ކުޅުންތެރިން ބަދަލެއް ނުކުރެވޭނެ،" ނިޒާމްބެ ބުންޏެވެ. "މިގޮތަށް އެހެން ޓީމެއް ކުޅެން އަރަން ޖެހިއްޖެއްޔާ ތަފާތު އެނގޭނީ."


Male' In Kulli Gothakah Meehaku Niyaavejje - Vaguthu\nމާލޭގައި އުމުރުން 31 އަހަރުގެ ފިރިހެނަކު ކުއްލި ގޮތަކަށް ނިޔާވެއްޖެއެވެ.\nއޭނާގެ ގާތް މީހަކު "ވަގުތު" އަށް މައުލޫމާތު ދެމުން ބުނީ އޭނާ ނިޔާވިކަން އެނގުނީ ރޭ ފަތިސް ނަމާދުގެ ވަގުތައް ނުހޭލައިގެން ބެލިއިރުއެވެ.\nއޭނާގެ ހަށިގަނޑު އައިޖީއެމްއެޗަށް ގެންގޮސް ކޮވިޑަށް ޓެސްޓް ކޮށްފައި ވެއެވެ. އޭނާގެ ޓެސްޓް ވަނީ ކޮވިޑަށް ނައްސި (ނެގެޓިވް) ވެފައެވެ.\nމިއަދު އަސްރު ނަމާދަށް ފަހު އޭނާގެ ހަށިގަނޑު ވަނީ ވަޅުލާފައެވެ.\nފުލުހުން ވިދާޅުވީ މާލޭ ގެއެއްގައި މީހަކު ނިޔާވެފައި އޮތް މައްސަަލައެއް ރޭ ފަތިހު ރިޕޯޓް ކޮށްފައިވާ ކަމަށެވެ. މި މައްސަލައާ ގުޅިގެން މިހާތަނަށް ތުހުމަތު ކުރެވޭ އެއްވެސް ކަމެއް ފާހަގަ ކުރެވިފައި ނުވާ ކަމަށް ފުލުހުން ވިދާޅުވެއެވެ. ނަމަވެސް މައްސަލަ އާއި ގުޅިގެން ބަލަން ޖެހޭ ކަންކަން ބަލަމުންދާކަމަށް ފުލުހުން ވިދާޅުވިއެވެ.\nރޭ ވެސް މާލޭގައި ވަނީ ކުއްލި ގޮތަކަށް މީހަކު ނިޔާވެފައެވެ. ރޭ ނިޔާވީ އައިޖީއެމްއެޗްގެ އެމަޖެންސީއަށް ގެންދިޔަ އުމުރުން 66 އަހަރުގެ މީހެކެވެ. އޭނާ ނިޔާވި ފަހުން ކޮވިޑަށް ޓެސްޓް ކުރިއިރު ކޮވިޑަށް ފައްސިވެފައި ވުމުން އޭނާ ނިޔާވީ ކޮވިޑް ޖެހިގެން ކަމަށް އެޗްޕީއޭ އިން ވަނީ ނިންމާފައެވެ.\nމާޗް 21, 2021 18:17\nމިގޮތައް މިވެރިކަމުގައި ގޮތްނޭގޭ ކިތައް މަރު ފެނިއްޖެ އަދިވެސް ރައީސް ޔާމީނު އޭ ބުމޭ މީހުން މަރާފައި، ފޮތިފޮތި ކޮއްކޮށައި މަގުތަކަށް އުކަނިއްޔޭ ކޮބާތޯ ލާރިގަޑު ބަޑުއަޅައިގެން ހަޒާނާ ހުސްކުރަމުން ދާ ރިއާސީ ކޮމިޝަން\nމާޗް 21, 2021 19:13\nކުއްލި މަރުތައް ޕޯސްޓްމޯޓަމް ނުހަދައި ވަޅުނުލެވޭ ގޮތް ހަދަން އެބަޖެހޭ.. މިހާރު މި ާގޮތަކީ ކުއްލި މަރެއްވެއްޖެއްޔާ ބަލަނީ އަވަހަށް ވަޅުލެވޭތޯ.. ވަޅުލާފަ މި ބުނަނީ ތަހުޤީޤުކުރަނީއޭ ކޯއްޗެއް ދެން ކުރަން އޮންނާނި؟؟\nމާޗް 21, 2021 19:58\nކޮންމެ ކަމެއް ސިޔާސީ ކަމަކަށް ނަހަދަ ބަލަ.ބޮޑު ބަލާއެއް. ޔާމީނު ބާއްވާ ޖަލުގާ\nމާޗް 21, 2021 18:25\nމަ ރުހޫމަށް ސުވަ ރުގޭގަ ދާޢިމީ ނިއުމަތް ލައްވާށި.\nމާޗް 21, 2021 18:49\nވިސްނާބަޔަކަށް އިބު ރަތެއް މިސަ ރުކާ ރު ވެ ރިކަމަށް އައީ ގޮތްނޭންގޭ މަ ރުތައްބަލާ އޭގެ ހަގީގަތް ހޯދަންވައުދުވެގެން. ދެވަނަކަމަކީ މިނިވަންކަން ހޯދަދިނުން އެކަންވެސް މިއޮތީ އުދިކޮޅަށް ޖެހިފަ މިޖެހެނީ މާސްކްއަޅާ އަގަބަންދުކޮށްގެން ގޭންނުނިކުމެތިބެން. ވިސްނާ ފިކު ރުކު ރޭ\nމާޗް 21, 2021 19:37\nﷲ އެންމެ މަތިވެރި ފަރާތަކީވެސް މާތްﷲ އަހަރެމެންނަކީ ހެޔޮގޮތް އިޚްތިޔާރުކޮށް ﷲ އަށް އީމާންވި މީހުންކަމުގައި ލައްވާނދޭއެވެ. އަހަރެމެންނަކީ ތައުބާވެ ޖެޔޮކަންތަށް ކުރުމުގައި އާޚިރަތަށް އިސްކަން ދޭ ބައެއްކަމުގައި ލައްވާދޭއެވެ.\nމާޗް 21, 2021 21:10\nވަކި އުމުރެއް ނެތް ކޮންމެ އުމުރެއްގެ މީހަކަުވެސް ކޮންމެ ވަގުތެއްގައި ވެސް ކުއްލިއަކަށް މަރުވެދާނެ ، އިންސާނާއި އެންމެ ގާތުގައިވާ އެކައްޗަކީ މަރު....\nމާޗް 21, 2021 21:41\nބަރާބަރަށް ނަމާދަށް ދާތަން ފެނޭ\nފާފަފުއްސަވާ ސުވަރުގެ ދެއްވާނދޭވެ އާމީން


Hafizunge Bageechain Rifdha Muhammadh Rasheedh | Dhiislam\nގއ ކަނޑުހުޅުދޫ ޝިމްލާ ޢަބްދުއްލަތީފާއި ނ ހެނބަދޫ މުޙައްމަދު ރަޝީދުގެ ހަތަރު ދަރިންގެ ތެރެއިން ދޮށީ ދަރިފުޅު ރިފްދާ މުޙައްމަދު ރަޝީދަކި މިހާރު މެލޭޝިއާގައި ހުންނަ އަލް މަދީނާ ޔުނިވަރސިޓީގައި އިސްލާމިކް ސައިންސް ގެ ދާއިރާއިން ބެޗްލަރޒް ޑިގްރީއަށް ކިޔަވަމުން އަންނަ ދަރިވަރެކެވެ. 21އަހަރުގެ މިޒުވާނާއަކީ 2014ވަނަ އަހަރު ހާފިޒްކަމުގެ ސަނަދު ހޯދައިފައިވާ، އަދި މުތަވާތިރް ދިހަ ރިވާޔަތުގެ ތެރެއިން އެއް ރިވާޔަތް ދަސްކޮށް އެރިވާޔަތުން އިޖާޒާ ހޯދައިފައިވާ ޒުވާނެކެވެ.\nއެންމެ ތުއްތު އިރުއްސުރެ ފެށިގެންވެސް ރިފްދާގެ މަންމައާއި ބައްޕަ ރިފްދާއަށް ޤުރުއާން ހިތުދަސް ކޮށްދޭން މަސައްކަތް ކޮށްދިން ކަމަށް ރިފްދާ ބުނެއެވެ. އެގޮތުން އެންމެ ފުރަތަމަ ޤުރުއާން މުބާރާތް ތަކުގައި ބައިވެރި ކުރުވާ މުބާރާތް ތަކަށް ދަސްކުރަންޖެހޭ މުޤައްރަރުތަށް ދަސްކުރުވައި މުބާރާތް ތަކަށް ތައްޔާރު ކޮށްދިން ކަމަށް ރިފްދާ ބުނެއެވެ.\nޕްރީސްކޫލްގައި ކިޔެވިއިރު މުބާރާތް ތަކަށް ޢަންމަ ފޮތް ހިތުދަސް ކުރިއެވެ. އެގޮތަށް މަޑު މަޑުން ސޫރަތަކަށް ފަހު ސޫރަތެއް ދަސްކުރަމުން ދިޔައެވެ. 2008ގައި ޤުރުއާން އާއި ބެހޭ މަރުކަޒުގައި ދަރިވަރެއްގެ ގޮތުގައި ރެޖިސްޓަރ ވެ ކިޔައިދެމުން 2010ވަނަ އަހަރު ކިޔައިދީ ނިންމާލިއެވެ.\nޤުރުއާން ހިތުދަސް ކުރުމަށް ޝައުޤުވެރިކަން އުފެދިގެން ދިޔައީ ރިފްދާގެ މައިންބަފައިން އެކަމަށް ދެއްވާ އަހައްމިޔަތުގެ ބޮޑުކަމުން ކަމަށް ރިފްދާބުނެއެވެ. އެގޮތުން އެންމެ ކުޑައިރުއްސުރެ ކީރިތި ޤުރުއާން ހިތުދަސްކުރުވުމަށް މައިންބަފައިން ވަރަށް ބޮޑަށް އިސްކަންދެއްވައިފައިވެއެވެ. އަދި ކީރިތި ޤުރުއާން ހިތުދަސް ކުރުމަކީ ކިހާ މާތް މަތިވެރި ކަމެއްކަން އެނގުނު ހިސާބުން ހާފިޒަކަށް ވުމަށް އިތުރު ހިތްވަރު ލިބި ޝައުޤުވެރިކަމެއް އުފެދިގެން ދިޔަ ކަމަށް ރިފްދާ ބުނެއެވެ.\nތުއްތު އިރުއްސުރެ ޤުރުއާން ހިތު ދަސް ކުރަމުން ދިޔުމުގެ ނަތީޖާ އަކީ ޤުރުއާނާ ބެހޭ މަރުކަޒަށް ޤުރުއާން ހިތުދަސްކުރާ ދަރިވަރެއްގެ ގޮތުގައި ގުޅުންތާ 2އަހަރާއި އެއްމަސް ދުވަސް ތެރޭގައި ހިފްޒުކޮށް ނިންމާލެވުމެވެ.\nރިފްދާ އަކީ ސްކޫލް ދައުރުގައި ކިޔެވުމުގެ އިތުރުން އިތުރު ހަރަކާތް ތަކުގައި ވެސް ޙަރަކާތް ތެރިކަމާއި އެކު ބައިވެރިވެފައިވާ ދަރިވަރެކެވެ. ރިފްދާ ބުނިގޮތުގައި ސްކޫލުގައި ބުރަކޮށް އުޅެމުން ހިތުދަސް ކުރަން ޖެހުމުން ދަތިތަކެއް ދިމާވެދާނެ ކަމަށް ހީކުރެވުނު ކަމަށެވެ. ނަމަވެސް ﷲގެ ރަޙްމަތުން ހިފްޒު ކުރަން ފެށުމުން ސްކޫލުގެ ކިޔެވުން ވެސް ފަސޭހަވެގެން ދިޔައެވެ. އަދި މައިން ބަފައިންނާއި މުދައްރިސުންގެ އެއްބާރުލުން އަބަދުވެސް ލިބެމުން ދިއުމުން ދަތިކަމެއް ކުރިމަތި ނުވެ ފަސޭހަ ކަމާއިއެކު ހިފްޒުކޮށް ނިންމާލެވުނެވެ.\n2017ވަނަ އަހަރު އަލްމަދްރަސަތުލް ޢަރަބިއްޔަތުލް އިސްލާމިއްޔާއިން ޝަހާދާ ޘާނަވިއްޔާ ޙާސިލް ކޮށްފައިވާއިރު ރިފްދާ 2017ވަނަ އަހަރު އެމަދްރަސާގެ ކެޕްޓަން ކަންވެސް ކޮށްފައިވެއެވެ. ތަޢުލީމީ ގޮތުން މަތީ ވަނަ ތަކެއް ޙާސިލް ކޮށްފައިވާ ރިފްދާ އަކީ އިތުރު ޙަރަކާތް ތަކުންވެސް ރަންވަނަތަށް ޙާސިލް ކުރި ދަރިވަރެކެވެ.\nހާފިޒަކަށް ވުމުގައި އެންމެ ބޮޑު އެހީތެރި ކަމެއް ލިބި އެންމެ ބޮޑަށް ހިތްވަރުދީފައިވަނީ މަންމަ އާއި ބައްޕަކަމަށް ރިފްދާ ބުނެއެވެ. އަބަދުވެސް ފަތިސްގަޑީގަޔާއި ދެނަމާދު ދޭތެރޭ ޤުރުއާން ކިޔެވުމަށް ބާރުއަޅުއްވާ ކަމަށާއި ހިތްވަރު އެލުވާ ނުލައި ދަސްކުރުން ކުރިއަށް ގެންދިއުމަށް ބުނެދެއެވެ. އަދި ކުލާހުގައި ބަރާބަރަށް ކޮންމެ ދުވަހަކު ފިލާވަޅު ކިޔައިދޭތީ މުދައްރިސުންވެސް އަބަދުވެސް ހިތްވަރު ދެއްވިކަމަށް ރިފްދާ ބުނެއެވެ.\nމުސްތަޤްބަލަށް ކުރާ އުންމީދު ތަކާއި ދެކޭ ހުވަފެންތަށްގުޅިފައިވަނީ މިދާއިރާއާއި ކަމަށް ރިފްދާ ބުނެއެވެ. އަދި ދިހަ ޤިރާއަތް ދަސްކޮށް އިޖާޒާ ހޯދުމަކީ ރިފްދާގެ ވަރަށް ބޮޑު އުންމިދެއް ކަމަށް ރިފްދާ ބުނެއެވެ. އަދި ތަޖްވީދް ޢިލްމާއި ޤިރާއަތް ތަކާއިބެހޭ ޢިލްމުގެ ފޮތްތަށް ދިވެހި ބަހަށް ތަރުޖަމާ ކުރުމަކީ ދެކޭ ހުވަފެނެއް ކަމަށް ރިފްދާ ބުނެއެވެ. އަދި ޤުރުއާނުގެ ޢިލްމުގެ ދާއިރާއިން މުޖުތަމަޢަށް ރިފްދާގެ ފަރާތުން ފައިދާތަކެއް ކޮށްދިނުމުގެ ތައުފީޤު ދެއެވުން އެދި އަބަދުވެސް ދުޢާ ކުރާކަމަށް ރިފްދާ ބުންޏެވެ.\nމުސްތަޤްބަލުގައި އަޅުގަނޑުމެންނަށް ރިފްދާ ފެނިގެންދާނީ މުފައްސިރެއްގެ ގޮތުގައެވެ. ތަފްސީރު ޢިލްމާއި އަދި ޤުރުއާނާއި ގުޅުންހުރި ޢިލްމުތަށް އުގެނި އެދާއިރާއިން މުޖުތަމަޢަށް ޚިދްމަތް ކޮށްދިނުމަކީ ރިފްދާ މުސްތަޤްބަލަށް ކުރާ އުންމީދެކެވެ.\nހާފިޒަކަށް ވެވުމަކީ ދީނީ ޢިލްމު އުގުނެމަށް ހުޅިވިގެން ދިޔަ ދޮރެއްކަމަށް ރިފްދާ ޤަބޫލު ކުރެއެވެ. އަދި ދީނީ ޢިލްމުގެ ފޮނިކަން ޙާސިލް ކުރެވޭނީ ﷲގެ ކަލާމް ފުޅު ދަސްކޮށް އެފޮތަށް އަޙުލު ވެރިވެގެން ކަމަށް ރިފްދާ ޤަބޫލު ކުރެއެވެ.\nޤުރުއާން ހިތުދަސް ކުރަން ބޭނުންވާ ކުދިންނަށް ރިފްދާ ބުނެލީ ވަރަށް އަގުހުރި ބަސްކޮޅެކެވެ. ޤުރުއާން ހިތުދަސް ކުރުމަކީ މަތިވެރި ނިޢުމަތެކެވެ. އަދި ﷲދެއްވާ މަތިވެރި ޝަރަފެކެވެ. އެކަލާންގެ ކަލާމްފުޅު ޙިމާޔަތް ކުރުމުގެ ޝަރަފް ލިބުމަކީ ދުނިޔެމަތީގައި އިންސާނަކަށް ލިބޭނެ އެންމެ ބޮޑު އެއް ޝަރަފެވެ. އެހެންވީމާ ދުނިޔެއާއި އާޚިރަތުގައި ލިބޭނެ ޘަވާބާއި މަތިވެރިކަން ހަނދާން ބަހައްޓަން ވާނެ ކަމަށެވެ. ހެޔޮ ނިޔަތާއި އެކު ހިތްވަރުކޮށްގެން ކުރާ ހިތުން ހިފްޒުކުރާށެވެ. އަދި އަބަދުވެސް މުރާޖަޢާ ކުރުން މަތީ ދެމި ހުންނަން ވާނެ އެވެ.\nއަޅުގަނޑުމެންގެ ދުޢާ އަކީ ރިފްދާ މުސްތަޤްބަލަށް ކުރާ އުންމީދުތަށް ޙާސިލް ވެގެން ދިއުމެވެ. އަދި ރިފްދާއަށް ކާމިޔާބާއި ފާގަތި ކަމަށް އެދެމެވެ.


Maabodah Reethivumun Furaana Nurahkalah Hushahelhihje - Vaguthu\nމާބޮޑަށް ރީތި ވުމުން ފުރާނަ ނުރައްކަލަށް ހުށަހެޅިއްޖެ\nމަރުގެ އިންޒާރުތައް ލިބެމުން އަންނަ ކަމަށާއި، ފުރާނަ ވަނީ ނުރައްކަލަށް ހުށަހެޅިފައި ކަމަށް އީރާންގެ ރީތީގެ ރާނީއެއް ކަމަށްވާ ބަހާރީ ޒަރީ ބުނެފިއެވެ.\nބަހާރީ ފިލިޕީންސްގެ އެއާޕޯޓެއްގައި ހުންނަތާ މިހާރު ދެހަފްތާ ވެއްޖެއެވެ. އޭނާ ދަނީ އޭނާ އަށް ހިމާޔަތް ދިނުމަށް ފިލިޕީންސް ސަރުކާރުގައި އެދެމުންނެވެ. ނަމަވެސް އޭނާ އަށް ހިމާޔަތް ދިނުމާއި މެދު ފިލިޕީންސް ސަރުކާރުން އަދި ގޮތެއް ނުނިންމައެވެ.\nބަހާރީ ފިލިޕީންސަށް ދިޔައީ ދުބާއީ މަގުން މިމަހުގެ 17 ވަނަ ދުވަހު އެވެ.\nފިލިޕީންސްގެ އިމިގްރޭޝަނުން ނެރެފައިވާ ބަޔާނެއްގައި ބުނީ ބަހާރީ ހައްޔަރު ކުރަން އިންޓަޕޯލް އިން މިހާރު ރެޑް ނޯޓިސް ވެސް ނެރެފައިވާ ކަމަށެވެ. ނަމަވެސް އޭނާ ހައްޔަރު ކުރަން އިންޓަޕޯލްގައި އެދިފައި ވަނީ ކޮން ގައުމަކުން ކަމެއް އެއްވެސް ފަރާތަކުން ހާމައެއް ނުކުރެއެވެ.\nބަހާރީ ބުނީ އޭނާ ހައްޔަރު ކުރަން މަސައްކަތް ކުރަމުން ދަނީ އީރާން ސަރުކާރުން ކަމަށާއި އޭނާ ހައްޔަރު ކުރުމަށްޓަކައި އޭނާގެ ބޮލުގައި އީރާން ސަރުކާރުން ދޮގު އިލްޒާމްތަކެއް އަޅުވާފައިވާ ކަމަށެވެ.\n"އަހަރެންނަށް މަރުގެ އިންޒާރުތައް ދެމުން އަންނަނީ ވެސް ސަރުކާރު އަޑީގައި އޮވެގެން. އަހަރެން އީރާނަށް ފޮނުވާލައިފިނަމަ ޖަލުގައި އަހަރެން މަރާލާނެ. އީރާން ސަރުކާރުން އަހަރެންގެ އަޑު ކަނޑުވާލަން އެންމެ ބޭނުންވާ އެއް ސަބަބަކީ އަހަރެން ފެޝަން ޝޯވ ތަކަށް އެރުން. ދެވަނަ ސަބަބަކީ އަހަރެން އީރާން ސަރުކާރުގެ ވެރިންނާއި ދެކޮޅު ވުން." ބަހާރީ ބުންޏެވެ.\nބަހާރީގެ ވާހަކަތަކާއި ގުޅިގެން އީރާން ސަރުކާރުން އަދި މިހާތަނަށް އެއްވެސް އެއްޗެއް ނުބުނެއެވެ.\nއޮކްޓޯބަރ 31, 2019 15:01\nމަންޖެ ފާރިސީންގެ އަތްދަށުވިއަޔާ ރަނގަޅީ


Maafaru "halaaku" kohlumaa gulhifai vany faisaage nufoozu! | Mihaaru\nމާފަރު "ހަލާކު" ކޮށްލުމާ ގުޅިފައިވަނީ ފައިސާގެ ނުފޫޒު!\n13 ޖެނުއަރީ 2020 - 11:47 45 comments\nމާފަރުގެ އެންވަޔަރްމެންޓް އިމްޕެކްޓް އެސެސްމެންޓް (އީއައިއޭ) ހެދުމަށް ފަހު އެންވަޔަރްމެންޓް ޕްރޮޓެކްޝަން އެޖެންސީ (އީޕީއޭ) އިން ވަނީ އެ އެއާޕޯޓްގެ ރަންވޭ ބޮޑުކުރަން ފަޅު ހިއްކުމުގެ ހުއްދަ ނުދޭން ނިންމައިފަ އެވެ. އީޕީއޭއިން އެގޮތަށް ނިންމީ މާފަރުގެ ތިމާވެއްޓަށް ލިބިދާނެ ގެއްލުންތަކަށް ބެލުމަށް ފަހު އެވެ.\nނަމަވެސް އެންވަޔަރްމެންޓް މިނިސްޓަރަށް ލިބިދޭ ބާރުގެ ދަށުން މިނިސްޓަރު ޑރ. ހުސެއިން ރަޝީދު ހަސަން ވަނީ އެ ޕްރޮޖެކްޓް ހިންގުމުގެ ހުއްދަ އިއްޔެ ދެއްވައިފަ އެވެ.\nMaafaru Airport ge runway bodukuran huddha dheefi\nާމާފަރު އެއާޕޯޓްގެ ރަންވޭ ބޮޑުކުރަން ހުއްދަ ދޭން ނިންމުން--\nމިއީ އީއައިއޭއަކަށް އަމަލު ނުކުރަން މި ސަރުކާރުން ނިންމި ފުރަތަމަ ފަހަރެވެ. ކުރީ ސަރުކާރުން އެގޮތަށް އަމަލު ކުރުމުން ފާޑުކިޔުއްވި ބޭފުޅުންގެ އަމަލްތައް ވެސް އެ މިސްރާބަށް ހުރުމުން، ތިމާވެށީގެ ހިމާޔަތްތެރިން ވަނީ ކަންބޮޑުވެފަ އެވެ.\nސޭވް މޯލްޑިވްސްގެ ހަރަކާތްތެރިއެއް ކަމަށް ވާ ހުމޭޒާ އަބްދުލް ގަފޫރު (ހުމޭ) ވިދާޅުވީ ރައީސް އިބްރާހިމް މުހައްމަދު ސޯލިހް ތިމާވެށި ހިމާޔަތުގައި ދައްކަވާ ވާހަކަފުޅާއި ސަރުކާރުން އަމަލުކުރާ ގޮތާ ދިމާނުވާ ކަމަށެވެ. މާފަރު އެއާޕޯޓްގެ މައްސަލައަކީ ހެއްކެއް ކަމަށް އޭނާ ވިދާޅުވި އެވެ.\n"އެއްބަޔަކު ނޫނެކޭ ބުނީމަ އަނެއް ބަޔަކު އެކަން މިކުރަނީ. އޭގެ ސަބަބުން ހުރިހާ ގެއްލުމެއް މިލިބެނީ ތިމާވެއްޓަށް. މާފަރު މީހުންނަށް ވެސް ނޭނގޭނެ ލިބޭނެ ގެއްލުން،" ހުމޭ ވިދާޅުވި އެވެ.\nފަޅު ހިއްކައިގެންނާއި ރަށުން ބައެއް ނަގައިގެން މާފަރުގެ ރަންވޭ ބޮޑުކުރަން ހުއްދަ ނުދޭން އީޕީއޭން ނިންމީ އީއައިއޭއިން ސީރިއަސް މައްސަލަތަކެއް ފާހަގަވުމުންނެވެ.\nރަންވޭ ބޮޑުކުރަން ބިން ހިއްކުމުން މާފަރަށް ލިބިދާނެ ގެއްލުންތައް:\n• ރަށް ވަށައިގެންވާ ފަރަށް ބޮޑެތި ގެއްލުންތަކެއް\n• 22،000 ގަސްގަހާ ގެއްސަން އަސަރު ކުރާނެ\n• ވެލާ ބިސް އަޅަން އަރާ ސަރަހައްދު ނެތިދާނެ\n• ރަށުގެ ފަޅު އެއްކޮށް ހިއްކުމުން އިއާދަ ނުކުރެވޭނެ ގެއްލުންތަކެއް\nމާފަރުގެ ރަންވޭ އަށް ވެލައެއް އަރައި ބިސް އެޅި މަންޒަރު ފެންނަ ފޮޓޯއެއް މިދިޔަ އަހަރުގެ އޭޕްރިލް މަހު ސޯޝަލް މީޑިއާގައި އާންމުވި އެވެ. އެ ވެލާ މޫދަށް ދޫކޮށްލި ނަމަވެސް އޭގެ ފަސް ދުވަސް ފަހުން ފެނުނީ މަރުވެފައި އޮއްވަ އެވެ.\nމި އަހަރު ވެސް ވަނީ މާފަރު އެއާޕޯޓް ސަރަހައްދަށް ވެލައެއް އެރި އެވެ.\n"ރާއްޖެއަށް މި ލިބޭ ގެއްލުންތައް މޮނީޓާއެއް ވެސް ނުކުރޭ. ކާކުތޯ ބަލަނީ އިހަށް ދުވަހު ކުރި ކަންތަކުން މިއަދުވި ގެއްލުން؟ ރަށު ރައްޔިތުންނަށް ދޯ ފެންނަނީ؟" ހުމޭ ވިދާޅުވި އެވެ.\nއޭނާ ވިދާޅުވި ގޮތުގައި މާފަރު އެއާޕޯޓް ކަންތަކުގައި އުޅެނީ ފައިސާގެ ނުފޫޒެވެ. މިނިސްޓަރު އިސްކަން ދެއްވަން ޖެހޭނީ ބޭރުގެ އިންވެސްޓަރުގެ މަސްލަހަތައްތޯ ނުވަތަ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) ގެ މަސްލަހަތަށްތޯ ނޫން ނަމަ ދިވެހި ރައްޔިތުންނަށްތޯ ސުވާލު އުފެދޭ ކަމަށް ވެސް އޭނާ ވިދާޅުވި އެވެ.\n"ރާއްޖޭގެ ތިމާވެށީގެ ކަންކަމުގައި ބަސް ބުނަން ތިބީ މުއައްސަސާތޯ ނޫނީ އިންވެސްޓް ކުރަން އަންނަ ވިޔަފާރިވެރިންތޯ ސުވާލު އުފެދޭ. ކެބިނެޓް މިނިސްޓަރުން ޖަވާބުދާރީ ވަނީ ބޭރުގެ އިންވެސްޓަރުންނަށްތޯ،؟ މަޓީއަށްތޯ؟ ނޫނީ ރައްޔިތުންނަށްތޯ ސުވާލު އުފެދޭ،" ހުމޭ ވިދާޅުވި އެވެ.\n"މިނިސްޓަރު ބޭރުގެ ފޯރަމްތަކަށް ވަޑައިގެން ދައްކަވާ ވާހަކަތަކާއި އަމަލު ކުރައްވާ ގޮތް ތަފާތު. ނަގާ ޑިޝިޝަންތައް ތަފާތު. މި ފެންނަނީ ވިޔަފާރީގެ ނުފޫޒް."\nތިމާވެށީގެ ހިމާޔަތުގައި މަސައްކަތްކުރާ ސަރުކާރުގެ އިދާރާ އީޕީއޭ މިނިވަން ކުރުމަކީ މި ސަރުކާރުގެ ވައުދެކެވެ. އަދި އީއައިއޭ ރިޕޯޓްތަކަށް ބެލުމެއް ނެތި ކުރީ ސަރުކާރުން އަމަލު ކުރި ގޮތަށް މި ސަރުކާރުން އަމަލު ނުކުރާނެ ކަމަށް ބުނެ ވައުދު ވެސް ވި އެވެ.\nހުމޭ ވިދާޅުވި ގޮތުގައި ރާއްޖޭގެ ތިމާވެއްޓާ މެދު އުފެދިފައި ހުރި ކަންބޮޑުވުންތައް ސީދާ ރައީސާ ވާނީ ހިއްސާކުރައްވައިފަ އެވެ. ނަމަވެސް ތިމާވެށީގެ ހިމާޔަތުގައި ސަރުކާރުން ކުރާ ކަންކަމަށް ބަދަލެއް އަންނަތައް ނުފެންނަ ކަމަށް ވިދާޅުވެ ކަންބޮޑުވުން ފާޅުކުރެއްވި އެވެ.\n"ދިވެހިންނަށް ރާއްޖޭގެ ރަށްތައް ސަލާމަތެއް ނުކޮށްދޭ،" ހުމޭ ވިދާޅުވި އެވެ.\nއިތުރު ލިޔުންތައް ތިމާވެށި އެންވަޔަރްމެންޓް މިނިސްޓްރީ ނ. މާފަރު މާފަރު އިންޓަނޭޝަނަލް އެއާޕޯޓް މިނިސްޓަރު ޑރ. ހުސެއިން ރަޝީދު ހަސަން


ޕްރައިވެޓް ކްލިނިކްތަކުގެ އަގުތައް ދަނީ ބޮޑުވަމުން، ކޮންޓްރޯލް ކުރެވޭނެ އުސޫލެއް ނެތް - އާސަންދަ ޕްރައިވެޓް ކްލިނިކްތަކުގެ އަގުތައް ދަނީ ބޮޑުވަމުން، ކޮންޓްރޯލް ކުރެވޭނެ އުސޫލެއް ނެތް - އާސަންދަ\nޕްރައިވެޓް ކްލިނިކްތަކުގެ އަގުތައް ދަނީ ބޮޑުވަމުން، ކޮންޓްރޯލް ކުރެވޭނެ އުސޫލެއް ނެތް - އާސަންދަ\nމަޖިލީހުގެ އިޖްތިމާޢީ ކޮމިޓީއަށް އާސަންދަ އަދި އެންސްޕާ ހާޒިރުކުރުން. - ފޮޓޯ:މަޖިލިސް\nދައުލަތުގެ ސިއްޙީ އިންޝުއަރެންސް ނިޒާމު، އާސަންދައަކީ ލުއިފަސޭހަ ގޮތެއްގައި ދިވެހި ރައްޔިތުންނަށް ބޭސްފަރުވާގެ ޚިދުމަތް ލިބޭނެ މަގުފަހިކޮށްދެއްވުމަށް ސަރުކާރުން ތަޢާރަފްކުރެއްވި ނިޒާމެކެވެ.\nއާސަންދަ ނިޒާމުގެތެރެއިން ބަލިމީހާގެ އަތުން ސީދާ ފައިސާއެއް ނުނަގައި ހިލޭ ޚިދުމަތް ލިބެމުން އަންނަނީ ހަމައެކަނި ސަރުކާރުން ހިންގަމުން އަންނަ ހޮސްޕިޓަލްތަކާއި ސިއްޙީ މަރުކަޒުތަކުގައެވެ. މާލޭގައި ހުންނަ ސަރުކާރުގެ ހޮސްޕިޓަލްތަކުން އެޕޮއިންޓްމަންޓް ހޯދުން ވެފައިވަނީ ވަރަށް ދަތި އުނދަގޫ ކަމަކަށެވެ. ޖެހެންޖެހެނީ ބޮޑެތި ކިއޫ ތަކުގައެވެ. މިއާ ގުޅިގެން ޚިދުމަތް އަވަހަށް ލިބިގަތުމަށް ދެން ދާންޖެހެނީ އަމިއްލަ ހޮސްޕިޓަލްތަކާއި ކްލިނިކްތަކަށެވެ.\nނަމަވެސް ކްލިނިކްތަކަކީ އާސަންދައިގެ ވަރަށް ކުޑަ އިންސައްތައެއް ލިބޭ ތަންތަނެވެ. 300-400 ރުފިޔާގެ އެޕޮއިންޓްމަންޓަށް އާސަންދަ ކަވަރޭޖް ލިބެނީ އެންމެ 100 ރުފިޔާއެވެ. އެހެންކަމުން ޖުމުލަ އަގުގެ ބޮޑުބަޔަށް އަތުން ހޭދަކުރަންޖެހެއެވެ. ޚިދުމަތް އަވަސް ކުރަން ބޭނުންވާ މީހުންނަށް ބޮޑުއަގުގައި ޚިދުމަތް ހޯދުން އޮތީ މަޖުބޫރުވެފައެވެ.\nމިއީ އާއްމުންގެ ބޮޑު ކަންބޮޑުވުމަކަށް ވެފައި ވާތީ، މަޖީލީހުގެ އިޖްތިމާޢީ ކޮމިޓީއަށް މި މައްސަލައާ ގުޅޭގޮތުންވަނީ އާސަންދައާއި އެންސްޕަރ ހާޒިރުކޮށްފައެވެ.\nއާސަންދަ ކުންފުނީގެ މެނޭޖިން ޑިރެކްޓަރ މަރިޔަމް ޝަފީގް ވިދާޅުވީ، އަދިވެސް އާސަންދަ ސްކީމަކީ އެންމެ ފުރިހަމަކޮށް އޮތް ސްކީމެއް ނޫންކަމަށެވެ. އަދި މިކަން އިސްލާޙުކުރުމުގައި ގޮންޖެހުންތައްވެސް ހުރިކަމަށް އޭނާ ވިދާޅުވިއެވެ. މަރިޔަމް ޝަފީޤް ވިދާޅުވީ އަމިއްލަ ހޮސްޕިޓަލްތަކުން ކުރާ ބޮޑެތި އޮޕަރޭޝަންތަކަށް، އާސަންދައިގެ ވީހާވެސް ބޮޑު ކަވަރޭޖެއް ހޯދައިދިނުމަށް 2019އިން ފެށިގެން އެހޮސްޕިޓަލްތަކާއެކު މުހިންމު މަސައްކަތްތަކެއް ފަށާފައިވާކަމަށެވެ.\nފ.އަތޮޅު ހޮސްޕިޓަލުގައި ކުރި އޮޕަރޭޝަނެއް - ފޮޓޯ: ފ.އަތޮޅު ހޮސްޕިޓަލް\nމަރިޔަމް ޝަފީޤް ވިދާޅުވީ ބައެއް ކަހަލަ ބަލިތަކުގެ ފަރުވާއަށް އާސަންދަ ކަވަރޭޖްގެ އަގުތައް ހެދުމުގައިވެސް ގޮންޖެހުންތައް ހުރިކަމަށެވެ. އެގޮތުން ނާރުގެ ބަލިތަކުގެ އޮޕަރޭޝަންތައްފަދަ، އަލަށް ރާއްޖެއަށް ތަޢާރަފްވަމުންދާ ފަރުވާތަކުގެ އަގު އަދިވެސް ނެހެދި ހުރިކަން އޭނާ ފާހަގަކުރެއްވިއެވެ. މިއީ ކަންބޮޑުވާ ކަމެއްކަމަށް އޭނާ ވިދާޅުވިއެވެ. މިފަދަ މަސައްކަތްތަކުގައި ކްލިނިކްތަކުގެ އެއްބާރުލުން ހޯދަމުން ތަކުރާރުކޮށް އެދެމުން އަންނަކަމަށް މަރިޔަމް ޝަފީޤް ވިދާޅުވިއެވެ.\nމަރިޔަމް ޝަފިޤް ވިދާޅުވީ އާސަންދައިގައި ހުރި މައްސަލަތައް ޙައްލުކުރުމަށް އެންސްޕާ އަދި ފިނޭންސް މިނިސްޓްރީއާއެކުވެސް މަޝްވަރާކުރަމުންދާކަމަށެވެ.


Dhuniyeygai varah madhun fehna kandoofa gahuge baavatheh HA. Kelaa in fenijje - AO News\nދުނިޔޭގައި ވަރަށް މަދުން ފެންނަ ކަނޑޫފާ ގަހުގެ ބާވަތެއް ހއ.ކެލާ އިން ފެނިއްޖެ\nދުނިޔޭގައި ވަރަށް މަދުން ހެދޭ އަދި ނެތިދިއުމުގެ ބިރު ހީވެފައިވާ ކަނޑޫފާގެ ބާވަތެއް ކަމަށްވާ ބުރުގެރިއާ ހެނެސީ (Brugueira hainesii) ހއ. ކެލާ އިން އަލަށް ފެނިއްޖެއެވެ.\nހިމާޔަތްކޮށްފައިވާ ސަހަރައްދުގެ ދިރުންތަކާއި ބެހޭ މައުލޫމާތު އެއްކުރުމަށް ޔޫ.އެސް.އޭ.އައި.ޑީގެ ހިލޭ އެހީގެ ދަށުން ދިވެހި ސަރުކާރުން ހިންގާ ޕްރޮޖެކްޓެއް ކަމަށްވާ “ރީޖެނެރޭޓް” ޕްރޮޖެކްޓްގެ ތެރެއިން އިންޓަރނޭޝަނަލް ޔޫނިއަން ފޯރ ކޮންޒަރވޭޝަން އޮފް ނޭޗަރ، އައި.ޔޫ.ސީ.އެން މޯލްޑިވްސް އާއި ގުޅިގެން ކުރިޔަށް ގެންދިޔަ އިކޮލޮޖިކަލް ސާރވޭގައި މި ބާވަތުގެ ގަސް ފެނިފައިވަނީ ހއ. ކެލާގެ ކުޅީ ސަރަހައްދުން މިއަހަރުގެ މާރޗު މަހުގައެވެ. މި ސާވޭ ކުރިއަށް ގެންގޮސްފައިވަނީ މިނިސްޓްރީ އޮފް އެންވަޔަރަންމަންޓް، އެންވަޔަރަންމަންޓަލް ޕްރޮޓެކްޝަން އޭޖެންސީ އަދި އައިޔޫސީއެން ބައިވެރިވެގެންނެވެ.\nއެންވަޔަރަންމަންޓް މިނިސްޓްރީ އިން ހާމަކުރި ގޮތުގައި ކެލާގައި ކުރެވުނު ސާވޭއިން މިބާވަތުގެ4ގަހެއް ހުރިކަންވަނީ ފާހަގަ ކުރެވިފައެވެ. މިގަސް އައިޑެންޑިފައި ކޮށްދެއްވީ ގަހުގެ މައުލޫމާތު ފޯރުކޮށްދިނުމުން އައިޔޫސީއެން މެންގްރޫވް ސްޕެޝަލިސްޓް ގްރޫޕް އަދި އެމްއެސްޖީ ރެޑް ލިސްޓް ކޯރޑިނޭޓަރ ޑރ. ޔޮންގ ކަމަށްވެސް އެ މިނިސްޓްރީ އިން ވަނީ ހާމަކޮށްފައެވެ.\nމިސާރވޭއާއި ގުޅޭ ރިޕޯޓް މިނިސްޓްރީ އޮފް އެންވަޔަރަންމަންޓް، އީޕީއޭ އަދި އައިޔޫސީއެން ގުޅިގެން ތައްޔާރުކޮށްފައިވާއިރު ދިވެހިރާއްޖޭގެ ކަނޑޫފާތަކުން ވަނީ މީގެ ކުރިން 14 ބާވަތެއްގެ ކަނޑޫފާ ގަސް ރެކޯޑް ކުރެވިފައެވެ. މި ފެނުނު އާ ބާވަތާއެކު މުޅިއެކު 15 ބާވަތުގެ ކަނޑޫފާ ގަސް މިހާރު ދިވެހިރާއްޖެ އިން ފެނިފައިވާއިރު މިބާވަތުގެ ގަހަށް ކިޔާނެ ދިވެހި ނަމެއް ހޯދުމަށް މިނިސްޓްރީ އާއި ކަމާއި ގުޅޭ ފަރާތްތަކާއެކު މިހާރު އަންނަނީ މަޝްވާރާކުރަމުންނެވެ.\nކަނޑޫ އާއިލާއަށް ނިސްބަތްވާ މިގަހުގައި އަޅާ މޭވާ ވައްތަރީ ބޮޑަވަތްކާއެވެ. ނަމަވެސް މިމޭވާ ބޮޑަވަކިއަށްވުރެ ކުރުވެފައި ފަލައެވެ. ހެނެސީ ގަހަކީ ކަނޑޫފަލަށް ނިސްބަތްވާ ގަސްތަކުގެ ތެރެއިން ނެތިދާނެކަމުގެ ބިރު ހީވެފައިވާ ދެބާވަތުގެ ތެރެއިން އެއް ބާވަތެވެ. މި ބާވަތުގެ ގަހަކީ އައިޔޫސީއެން ރެޑް ލިސްޓްގައި ނެތިދާނެ ކަމުގެ ބިރު އެންމެ ބޮޑަށް ހީވެފައިވާ ކެޓެގަރީ ލިސްޓްގައި ހިމެނޭ ބާވަތެކެވެ. މި ބާވަތުގެ ކަނޑޫފަލަކީ އޮސްޓްރޭލިއާ، ޕަޕުއާ ނިއު ގިނީ، އިންޑޮނޭޝިއާ، މެލޭ ޕެނިންސުލާ، ތައިލެންޑް އަދި މިޔަންމާރުން ފެނިފައިވާ ބާވަތެކެވެ. 2010އަކާ ހިސާބަށް ކުރެވުނު ސަރވޭއިން ދައްކާ ގޮތުގައި ދުނިޔޭގައި ހުރީ މިބާވަތުގެ ބޮޑުވެފައިވާ 200 ގަހެވެ. އަދި އޭގެ އާބާދީ ދަނީ މަދުވަމުންނެވެ.\nމިބާވަތް މިހާތަނަށް ކެލާއިން ރެކޯޑް ކުރެވިފައިވީނަމަވެސް ރާއްޖޭގެ އެހެން ކުޅިފާތަކުންވެސް ފެނުންވެސް އެކަށީގެންވާ ކަމަށް އެންވަޔަރަންމަންޓް މިނިސްޓްރީއިން ވަނީ ހާމަކޮށްފައެވެ. ހއ. ކެލާއިން މި ބާވަތް ފެނުމަކީ އެރަށަށް ލިބޭ އިތުރު ޚާއްސަ ސިފައެކެވެ.\nހއ. ކެލާބުރުގެރިއާ ހެނެސީކަނޑޫފާއެންވަޔަރަންމަންޓް މިނިސްޓްރީ\nކެލާގައި ޓޫރިސްޓް ހޮޓަލެއް ތަރައްޤީކޮށް ހިންގާނެ ފަރާތެއް ހޯދަނީ


Mansha2(Episode 30) - TrendingRED\n9 ނޮވެންބަރ 2017 - 09:00\n"ކޯއްޗެކޭ ކިޔާކަށް ކަލޭތީ މާތާހިރު މީހެއްނު... ކަލޭ ގެއަށްގޮސް ޝާކިރަށް ހުރިހާ ވާހަކައެއް ކިޔައިދިނަސް މަށަށް ވަރިހަމަ.. ހަމަ ކިޔަންވީ... ކަލޭގެ ދަރިއަށް ކަލޭ ހެދި ފަންޑިތަ އެނގުނީމަ ޝާކިރު އެންމެ ރުޅި އަންނާނީ ކަލޭ ދެކެ.. އަޅެ ގަޓެއް ހުރިއްޔާ ފުއްޕާފަ ދޭބަލަ..." ޟިރާރު އެނދުމަތިން ތެދުވެ ގަމީހާ ފަޓުލޫނު ހިފައިގެން އެ ގިފްޓިގެއިން އޭނާ ނުކުތެވެ. ލަތީފާއަށް ހައިރާންކަމެއް ލިބުނީ ހެއްދެވިގޮތަށް ހުރެ ޟިރާރު ބޭރަށް ނުކުތުމުންނެވެ. ޟިރާރުގެ ގައިގާ ހުރި ލޭތަކާ އެކީ އޭނާ އެދިޔައީ ކޮންތާކަށް ހެއްޔެވެ. އޭނާ ދިޔަ ދިމާއެއް ބަލަން ލަތީފާ ވަގުވަގަށް ބޭރަށް ބޯދިއްކޮށްލިއެވެ.\nމަޑުހިނގުމެއްގައި ގޮސް ޟިރާރު މޫދަށް އެރުނެވެ. ހަމަ އެއާ އެކު ހޭޅިފަށުގައި ހުރި ގަސްތަކުގައި ޖައްސާފައިވާ ވާތައް އުދުއްސައިގެން ދިޔަތަން ފެނުމުން ލަތީފާގެ ހިތަށް ބިރުވެރިކަން ވެރިވެގެން ދިޔައެވެ.\nކައިގެން ހޫދު ގެއަށް ވަދެ އެނދުގައި ޖައްސާލައިގެން އޮތީ ސީލިންގަށް ބަލާށެވެ. ރާއިދުގެ މަންމަގެ ނަން އަދިވެސް އޭނާގެ ސިކުނޑީގައި ދައުރުވަމުން ދިޔައެވެ. އެކި ހިޔާލުތަކަށް ގެއްލިފައި އޮއްވާ ހޫދުގެ ސިކުނޑިއަށް އައީ އޭނާއަށް ކުރިން ދުވަހަކު ކިއިފައިވާ ޖުމްލަތަކެކެވެ.\n"އަފްނާން ކިޔަވާ ހިތެއް ނުވޭ... ސްކޫލަށް ދާކަށް ބޭނުމެއް ނުވޭ.... ބައްޕަ އަފްނާނަށް ވަރަށް ރަނގަޅު... މަންމަ މަސައްކަތް ކުރަނީ އަފްނާން ކޮންރޯލް ކުރަން އައި ޖަސްޓް ހޭޓް އިޓް...."\nހޫދުގެ ސިކުނޑީގައި އެ ބަސްތައް ތަކުރާރުވާން ފެށުމުން އެނދުގައި އޮވެ ބޯ ހިއްލާލާފައި ޑްރެސިންގް ޓެބަލްއާ ދިމާއަށް އޭނާ ބަލާލިއެވެ. މަންޝާގެ ކޮޓަރި ތެރެއިން ހޫދު ނަގައިގެން އައި އެ ޑައިރީގައި އަފްނާންގެ ނަން އައިސްފައިވެއެވެ. އެހެންކަމުން ހޫދު އަވަހަށް ގޮސް ޑައިރީ ނަގައިގެން ކިޔަން ފެށިއެވެ.\nއަފްނާންގެ ވާހަކަތައް ކިޔަމުން ދިޔަ ވަރަކަށް ހޫދުގެ ވިސްނުމަށް އެތައްކަމެއް ވަންނަމުން ދިޔައެވެ. ބައެއް ގަނޑުތަކުގައި ހުރި ބައިތައް ކިޔަމުން ގޮސް ހޫދަށް އެ ބައިތައް ކިޔަން އުނދަގޫވުމުން ދެތިން ގަނޑު އުކާލާފަ އަނެއްބައި ކިއުމަށް އަވަސްވެގަތެވެ.\nރާއިދްއާއި އޭނާގެ ބައްޕައަށް ކާން ހެދުމަށްފަހު އަފްނާން ސިޓިންގް ރޫމުގައި މަޑުކޮށްލީ އެ ދެބަފައިން ކާން އަންނާނެ އިރެއްގެ އިންތިޒާރުގައެވެ. ޓީވީން ދައްކަމުންދިޔަ ޕްރޮގްރާމަކަށް ގެއްލިފައި ތިބި ދެބަފައިން އަދި ކާނީ ފަހުންކަމަށް ބުނުމުން އަފްނާން ކޮޓަރިއާ ދިމާއަށް ދާން ހިނގައިގަތެވެ.\nމޫނު ބުރުގާ ނަގަމުން އަފްނާން ކޮޓަރިއަށް ވަދެ ފޯނު ނަގައިގެން އޭގައިވާ ފޮޓޯތައް ބަލަން ގެލެރީ ބައި ހުޅުވާލިއެވެ. އޭނާގެ މަންމައާ މާމަމެންނާ އެކީ ނަގާފައިވާ ފޮޓޯތައް ފެނުމުން އަފްނާނުގެ ލޮލުން ކަރުނަ ނީރާލިއެވެ. އެފޮޓޯތައް ބަލަމުން ގޮސް އޭނާއަށް އޭނާގެ ބައްޕަ، ހަސަނުގެ ފޮޓޯ ފެނުމާ އެކީ ދެލޯ މަރާލިއެވެ. ބައްޕަގެ ފާފަތައް ފުއްސަވާ ދެއްވާތޯ ހިތާހިތުން ދުއާ ކުރުމަށްފަހު އެނދުގައި އޮށޯވެ ނިތްކުރިމަތީ އަތް ބާއްވާލިއެވެ.\nއޭނާގެ އެ އާއިލާއާ ދުރަށް ދާން ޖެހުނީ އޭނާއަށމި ދިރިއުޅުން ހިޔާރުކުރަން މަޖުބޫރު ވީމައެވެ. ލައިގެން ހުރި ހެދުމުގެ އަތުކުރި އަރުވާލަމުން އަފްނާނުގެ އަތުގެ ކުޑަހުޅާ ދިމާއަށް ބަލާލިއެވެ. އޭނާގެ އަތުގައި ފާހަގަވާނެހެން ފާޅުކޮށް ފެންނަން ހުރި ބޮޑު ލަކުނުގެ މަތީގައި އޭނާގެ އަތުގެ އިނގިލިތައް ހާކާލިއެވެ. އެ ލަކުނު ފެންނަ ކޮންމެ ފަހަރަކު މާޒީގެ އެހިތި ތަޖްރިބާ އޭނާގެ ލޯ މައްޗަށް އައިސް ހުއްޓޭ ކަހަލައެވެ. ދިރިއުޅުން މަތިން ފޫހިވެ މަރުވާން ހިތަށް އެރި ދުވަސްތައް ހަނދާންވެއެވެ.\nއެއީ މީގެ ވިހިއަހަރު ކުރިއެވެ.\nއަފްނާންގެ ފޯނުން އެއްކަލަ ގޮތް ނޭނގޭ ނަންބަރަށް ގުޅާލިއެވެ. އެކޮޅުން ފޯނު ނެގީ އެތައް އިރެއް ވީފަހުންނެވެ. "ކޮބާ... ކަލޭ އަހަރެންނަށް ފޮނުވަން ބުނި މެސެޖް އަދިވެސް ނުލިބޭ... އަހަރެން ބުނިން ދޯ އަވަސް ކުރާށޭ.... އައިޑޯންޓް ހޭވް ޓައިމް..." ވައިއަޑުން އަފްނާން ވާހަކަ ދެއްކި ކަމުގައި ވީނަމަވެސް އޭނާ ހުރީ ރުޅިއައިސްފައިކަން އޭނާގެ ވާހަކަ ދެއްކުމުގެ ރާގު ގަނޑުން އެނގެއެވެ.\nފޯނު ކަނޑާލުމަށްފަހު ސޯފާ މައްޗަށް ފޯނު ހޫރާލިއެވެ. އަދި އަމިއްލަ އިސްތަށިގަނޑުގެ ތެރެއަށް އަތް ކޮށްޕާލަމުން ބާރުކޮށްލިއެވެ. އަފްނާން ވަނީ ގޮތް ހުސްވެފައެވެ. އޭނާ ހަދާންވީގޮތެއް ޚުދު އޭނާއަކަށްވެސް ނުވިސްނުނެވެ. ބައްޕަގެ މަރުގެ ސަބަބަކީ އަފްނާން ކަމަށް އޭނާ ކުށްވެރިކުރާ ކޮންމެ ފަހަރަކު އަމިއްލައަށް މަރުވާން ހިތަށް އަރައެވެ. ރިމޯޓް ނަގާ ޓީވީ ނިއްވާލުމަށްފަހު ފޯނު ހިފައިގެން ކޮޓަރިއާ ދިމާއަށް އަފްނާން މިސްރާބު ޖެހިއެވެ. ކޮޓަރިއަށް ވަނުމަށްފަހު މޭޒު ކައިރީ އިށީނެވެ.\nފޮތަކާ ގަލަމަކާ ނަގައިގެން އިން އިރު އޭނާ ދިޔައީ އެކި ޒާތްޒާތުގެ އެއްޗެހި އެ ގަނޑުގައި ލިޔެ ކުރަހަމުންނެވެ. ބައެއް އަކުރުތައް މަތިމަތިން ލިޔެ ދެލީގެ ކުލަ ފަވަމުންނެވެ. އެ ގަނޑުގައި ވަނީ ހިތްތަކެއް ކުރަހާފައެވެ. ދަން ޖެހިފައިވާ މީހަކުވެސް ކުރަހާފައެވެ. އިނގިރޭސި އަކުރުތަކުން ލިޔެފައިވާ ލިޔުމުގައި ވަނީ 'އައި ކާންޓް ޓޭކް ދިސް އެނީމޯ.. ފޮގިވްމީ... އައިވޮނަ ޑައި..' (ދެން ކެތެއް ނުކުރެވޭނެ.. އަހަންނަށް މައާފްކުރޭ.. އަހަަރެން ބޭނުމީ މަރުވާން...) މިހެންނެވެ. މޭޒުމަތީ ބޯ އަޅައިގެން ރޯލަ ރޯލަ އަފްނާން އޮތީ ގޮތްހުސްވެފައެވެ. އެވަގުތު އަފްނާނުގެ ލޮލުގައި އަޅައިގަތީ މޭޒުގެ އެއްފަރާތެއްގައި އޮތް ކަތުރެވެ.\nކަތުރު ނެގުމަށްފަހު ގޮނޑިން ތެދުވެ އަލަމާރީގައިވާ ލޯގަނޑު ކުރިމައްޗަށް ހުއްޓުނެވެ. އަފްނާންގެ ދިގު އިސްތަށިގަނޑު ކޮނޑާ ހަމައަށް ކޮށާލީ އެއްވެސް ތަރުތީބެއް ނެތް ގޮތަކަށެވެ. ލޯގަނޑު ކުރިމަތީހުރެ އަމިއްލަ ސިފައަށް ބަލާލިއެވެ. އޭނާއަށް ފެންނަނީ މުޑުދާރު މީހެކެވެ. ދެލޮލުން ފައިބަމުން ދިޔަ ކަރުނަތައް ފޮހެމުން އަފްނާން ލޮލުގައި އަނދުން އަޅާލިއެވެ. އޭނާގެ ސިފަ ބަދަލުކުރަން އުޅޭ ކަހަލައެވެ. އެވަރަކުން އަފްނާން ހިތްހަމަޖެހޭ ގޮތެއް ނުވިއެވެ. އަތުން ޖަހާ މޭޒުމަތީ ހުރި ފޮތްތަކާ ގަލަން އަޅާފަހުރި ތަށިތައް ބުރުވާލިއެވެ. އަދި ކަކޫޖަހާ ތިރިވެ މޫނު ނިވާކޮށްލަމުން އިސްޖާހާލީ ރޮމުންނެވެ. އޭނާ ބިރު ގަންނަނީ މަންމައަށް ފޯނު ލިބިއްޖިއްޔާ ވާނެ ގޮތެއް ނެނގޭތީއެވެ. އަފްނާނު އޭނާގެ ބައްޕައަށް ފޮނުވި މެސެޖް މަންމައަށް ފެނިއްޖިއްޔާ ޒިންދަގީގައި ހަކުރުލާނެކަން އެނާއަށް އެނގެއެވެ.\nމޫނުމަތިން ދެއަތް ނަގަމުން އަފްނާން ދެލޯ ފޮހެލަމުން ނޭފަތް ދަމާލިއެވެ. އެވަގުތު ބިންމަތީގައި ވެއްޓިފައިވާ ގަނޑުތަކަށް އޭނާ ބަލާލިއެވެ. މުޅި ކޮޓަރި ތެރޭގައިވަނީ ފޮތްކާއި ގަނޑުތަކެވެ. އެތަނުން އޭނާގެ ލޮލުގައި އަޅައިގަތީ ބިންމަތީގަވާ ފޮތްތައް ކައިރީ އޮތް ކަޓަރެވެ. ކަޓަރު ނަގާ އެއް އަތުން އޭގެ ތިލަ ހުޅުވާލިއެވެ. އަނެއް އަތް މުށްބާރުކޮށްލަމުން ކުރިއަށް ދިއްކޮށްލި އިރު ކަޓަރުގެ ތިލަ އަތާ ގާތްކޮށްލިއެވެ. އަފްނާންގެ އަތް ތުރުތުރު އަޅަމުން ދިޔައެވެ.\nއެތިލަ އަތުގެ ކުޑަހުޅު ކައިރީ ޖައްސާލުމަށްފަހު ހުރަހަށް ދަމާލިއިރު އަތުން ލޭފޭދިގެން ދިޔައެވެ. އަތް ތިލައިން ފައިބަމުން ދިޔަ ލޭތަކަށް ބަލަން ހުރެ އަނެއްކާވެސް ކަޓަރުގެ ތިލަ އަތުގެ މެދެއްހާ ހިސާބުގައި ޖައްސާ ފިއްތާލިއެވެ. އަފްނާންގެ އަތަށް ބާރުލަމުން ދިޔައީ އަތުގައި ހުރި ނާރުތައް ބުރިކޮށްލާނަމޭ ހިތާއެވެ. ދެލޯ މަރާލީ އެންމެ ފަހުގެ ނޭވާ ދޫކޮށްލަން އަޒުމް ކަނޑައަޅައިގެންނެވެ. ކަޓަރު ހިފަހައްޓައިގެން ހުރި އަތް ތުރުތުރު އަޅަމުން ދިޔައެވެ. އޭނާގެ އަތަށް މާ ބޮޑު ހަރަކާތެއް ނެގެނެވެނީސް އިވުނީ މޭޒުމަތީ އޮތް އަފްނާންގެ ފޯނު ރިންގްވާން ފެށިއަޑެވެ. ކަޓަރު އަތުން ދޫކޮށްލުމުން ބިންމައްޗަށް އޭތި ވެއްޓުނުކަންވެސް އަފްނާނަށް ނޭނގޭ ކަހަލައެވެ. ދަގައްފާނަށް ދަގަނޑު ދަމާ ފަދަ ބާރަކުން އޭނާ ގޮސް ހުއްޓުނީ ފޯނު އޮތް މޭޒު ކައިރިއަށެވެ.\nއެ ގުޅަނީ ތަންކޮޅެއް ކުރިންވެސް އަފްނާން ވާހަކަ ދެއްކި މީހާއެވެ. ފޯނު ނަގާ އަފްނާން ކަންފަތުގައި ފޯނު ޖަހާލީ ގަބުވެފައި ހުރި މީހަކު ފަދައިންނެވެ. އޭރުވެސް އަފްނާންގެ އަތުން ހިފެހެއްޓުމެއް ނެތި ލޭތައް ފައިބަމުންދިޔައެވެ. "އަފޫ... ކީއްކުރަނީ؟.. ކޮންތާކު ތިހުރީ..." އެމީހަކު އަފްނާންއާ މުހާތަބުކޮށް ވާހަކަ ދެއްކިއިރު އޭނާ ހުރި ކަމަކާއި ހާސްވެ ކަންބޮޑުވެފައިކަން އެނގުނެވެ.\n"އަހަރެން އަހަރެންގެ ހާލާއެކީ ދޫކޮށްލާ... މީހުންގެ މަލާމާތް ލިބުން ނޫންކަމެއް ނުވާނެ... އަހަރެންގެ މަންމަ އަހަރެން ދެކެ އެހާ ރުޅިއާދޭ.. އަދި އަހަރެން ހުރި ހާލަތު މަންމައަށް އެނގިއްޖިއްޔާ އަހަރެންނަށް މަންމަ ދުވަހަކުވެސް މައާފެއް ނުކުރާނެ... ތީނައަށް އެނގޭތަ އަހަރެން ބަނޑުވެސް ބޮޑު.. މިހާލުގަ އަހަރެން ކިހިނެއް އުޅޭނީ... އަހަރެން ބޭނުމީ މަރުވާން..." ރޮމުން ދިޔަ އަފްނާނުގެ ދުލުން ނުކުންނަމުން ދިޔައީ އޭނާގެ ހިތުގެ އުދާސްތަކެވެ.\n"އޭ ހުއްޓާލަބަލަ.. އަހަރެން ތިޔަށް ވުރެއް މޮޅު ގޮތެއް އެބައޮތޭ ބުނެފިއްޔާ އަހަރެން ބުނާ ކަމެއް ކޮށްފާނަންތަ؟..." އެ ޒުވާނާގެ އަޑުގައި ހުރި އަބުއިކަން ދެނެގަންނަން މަސައްކަތް ކުރަމުން ދިޔަ އަފްނާނަށް އޭނާ އެބުނަން އުޅެނީ ކިހާވަރެއްގެ ކަމެއް ބާވައޭ ހިތަށް އެރިއެވެ.\nއަފްނާންގެ ޅަ ސިކުނޑިއަށް ވިސްނުނު ގޮތް އޭނާ ހާމަކުރީ ދެއަތަށް ބޯހޫރުވަމުންނެވެ. "ނޫން... އަހަރެން އެބޯޝަންއެއް ނުހަދާނަން... އެއީ މިކަމަށް އޮތް ހައްލެއް ނޫން.. އަހަރެން ބޭނުމެއް ނޫން ދެން އިތުރު ފާފައެއް ކުރާކަށް... އަހަރެންގެ މިހާލަށް އަހަރެން ދޫކޮށްލާ.. އަހަރެން ބޭނުމީ މަރުވާން..."\n"ސާބަސް.. އަހަރެން ނޫޅެން އަފްނާން ލައްވާ އެބޯޝަންއެއް ހަދުވާކަށް... މަރުވުމަކީ ބޮޑު ފާފައެއް ނޫންތަ؟... އަހަރެން ދައްކާ ވާހަކަ ކަނުލާ އަޑުއަހާ... އަހަރެންނަކީ ދަރިން ނުލިބޭ މީހެއް... އެހެންވެ އަހަރެން ބޭނުމީ އަފްނާން ވިހައި ގަދަވުމުން އަފްނާނާ ކައިވެނި ކުރަން.. އަހަރެންގެ އަމިއްލަ ދަރިއެއް ފަދައިން ތި ކުއްޖާ ބަލައިދޭނަން... އަފްނާން މިކަމަށް ވިސްނާފަ އަހަންނަށް ޖަވާބެއްދީ... ބޭނުމިއްޔާ އަފްނާންގެ އާއިލާއަށް ނުފެންނަ ހިސާބަކަށް އަފްނާން ގޮވައިގެން އަހަރެން ހިނގައިދާނަން... ރަނގަޅު ޞާލިހް މީހަކަށް އަފްނާން ހަދަން އަހަންނަށް ކުރެވެން އޮތް ހުރިހާ މަސައްކަތެއް ކުރާނަން... މީ އަހަރެން މާތްﷲ އަށްޓަކައި ކޮށްދޭކަމެއް... އަހަރެންގެ ހަޔާތަށް ބައިވެރިއަކު ގެނެވެން ނެތީ އަހަރެނގެ ހުރި ނުކުޅެދުންތެރިކަމުން... އެކަމކު މިކަން ކުރާނީ އަފްނާން މިކަމާ ރުހެންޏާ.." އެޒުވާނާގެ އެދެމުން ދިޔަ ކަންތަކަށް އަފްނާން ވިސްނާލަން ބޭނުންވިއެވެ.\nދުނިޔެމަތީގައި އެހާ މާތްމީހުންވެސް އުޅޭ ހެއްޔެވެ. އޭނާގެ މުޑުދާރު އަމަލުތައް އެނގިހުރެ އޭނާ ބަލައިގަންނަން އެ ޒުވާނާ އެހުރީ ތައްޔާރަށެވެ. ފޯނު ކަނޑާލުމަށްފަހު އަފްނާންގެ އަތުގައި ބެންޑޭޖް އަޅާ ލޭ މަނާކުރަން ބާރު ބާރަށް އައްސާލިއެވެ. އެނދުގައި ހަމަޖެހިގެން އިށީނދެގެން އިނދެ އެ ޒުވާނާ ދެއްކި ވާހަކަތަކާއި ދޭތެރޭ ވިސްނާލިއެވެ. ތައުބާވެ ރަނގަޅު މީހަކަށް ވާން އަފްނާން ބޭނުމެވެ. އެފަދަ ހެޔޮލަފާ ދަރިއަކަށް ވެވުނު ދުވަހަކުން އޭނާގެ މަންމަ ގާތަށް އަންނަން އަޒުމް ކަނޑައެޅިއެވެ.\nސިއްސައިގެން ގޮސް ހެދުމުގެ އަތުކުރި ތިރިކޮށްލަމުން ދޮރާ ދިމާއަށް އަފްނާން ބަލާލީ އެ ކޮޓަރި ތެރެއަށް މީހަކު ވަތްކަމުގެ އިހްސާސް ވުމުންނެވެ. ދޮރުމަތީ ހުއްޓިގެން ހުރި ރާއިދު ފެނުމުން އަފްނާންގެ މޫނުމައްޗަށް ހިނިތުންވުމެއް ވެރިކުރުވަމުން ތެދުވެ މޫނުމަތީ އަތްހާކާލިއެވެ.\n"މަންމާ... ބަލީތަ؟..." އަފްނާންގެ ރަތްވެފައިވާ ދެލޮލާއި މޫނަށް ބަލާލަމުން ރާއިދު ވާހަކަ ދެއްކީ ވަރަށް ދެރަވެފައި ހުރެއެވެ. އަފްނާނުގެ މަގަތުގައި ރާއިދް އިށީނުމުން އަފްނާން އިސްޖަހާލީ އޭނާގެ ދަރިފުޅަށް އެމޫނުމަތިން ކަމެއް ފާހަގަ ވެދާނެތީއެވެ.\n"ކޮބާ ބައްޕަ؟.. ކައިފިންތަ؟..." މައުލޫ ބަދަލުކޮށްލަން އަފްނާން ސުވާލުކުރީ ރޭގަނޑުގެ ކެއުމާއި ބެހޭގޮތުންނެވެ.\n"އާން ކައިގެން މިއައީ... ބައްޕަ ނުކުމެއްޖެ ބޭރު ޖޯލިފައްޗަށް... މަންމާ.. އަޅުގަނޑު އެބަ އަންނަން ބޭރަށް ގޮސްލާފަ... އެންމެ ރަނގަޅުތަ؟.." ރާއިދަކީ ބޭރަށް ދަންޏާ އެނާގެ މަންމަ ގާތުން ހުއްދަ ހޯދާފަ ނޫނީ ދާ ކުއްޖެއްނޫނެވެ. އަފްނާންމެން ދެމަފިރިންނަށް ރާއިދަށް ދެވިފައިވާ ތަރުބިއްޔަތުގެ ފުރިހަމަ ނަތީޖާ މިއަދު ފެންނަމުން މިދަނީ އެ ކުއްޖާގެ ކިބައިގައި ހަރުލާފައިވާ ރީވެތި އަޚްލާގުންނެވެ.\n"އެހާ ލަސްނުކޮށް އަންނައްޗޭ!..." އެހެންޏާ ރާއިދު ދަނީ ކޮންތާކަށްތޯ ސުވާލުކުރާ އަފްނާނަށް އިތުރު ސުވާލެއް ކުރާނެ ހިތްވަރެއް ނުލިބުނެވެ. ރާއިދުގެ ބުރަކަށީގައި އަފްނާނު ފިރުމާލުމުން އޭނާ އެކޮޓަރިން ނުކުމެގެން ދިޔައެވެ. އެނދުން ތެދުވަމުން ގޮނޑިމަތީ އަޅުވާލި ބުރުގާ ނަގާ ބޮލަށް މަހާލަމުން އަފްނާނު ބޭރަށް ނުކުތީ ކާމޭޒުމަތީ ހުރި ތަށިތައް ނަގާށެވެ.\nރޭގަނޑުގެ ކެއުމަށްފަހު މަޖުދީ ބޭރު ޖޯއްޔަށް ނުކުމެ ޖައްސާލީ ދުފާތަބަށް އުނގަށް ލައިގެންނެވެ. ތަބަކުތެރޭގައި ހުނިފުޅި ނެތުމުން މަޖުދީ އަޑުބާރުކޮށް އަފަނާނަށް ގޮވާލިއެވެ. "އަފްނާން... ގެނެސްދީބަލަ ހުނި ފުޅި..." މޫނު ނިވާކުރާ ފޮތިކޮޅު ތިރިކޮށްލަމުން އަފްނާން ބޭރަށްނުކުމެ މަގާ ދިމާއަށް ބަލާލިއެވެ. ހުނި ފުޅި މަޖުދީ އަތަށް ދިއްކޮށްލުމުން އެފުޅީގައި މަޖުދީ ހިފަމުން އަފްނާންގެ މޫނަށް ބަލާލިއެވެ.\n"އާދެބަލަ މިތާ އިށީންނަން... ކޮން ކަމަކާ ތި ވިސްނަނީ... ފަހަކަށް އައިސް އަފްނާން މާ މަޑުން ހުންނާތީ.. ކަމަކާ ހިތްހަމަ ނުޖެހިފަތަ؟.." މަޖްދީގެ ސުވާލަށް ޖަވާބު ދިނުމުގެ ކުރިން އަފްނާން ދެއަތަށް ބޯ ހޫރާލިއެވެ. "މިރޭ ކެމްޕޭންކުރާ ތަނަށް ނުދަނީތަ؟..." އަފްނާންގެ ވާހަކަ ދެއްކުމުގައި ވަނީ މަޑުމައިތިރި ކަމެވެ.\n"އާން. ދުފާލައިގެން އެދިމާއަށް ދާން މިދަނީ... މިރޭ އެކަމަކު އެހާ ލަހެއް ނުވާނަން... އިނގޭ... ކޮބާތަ ރާއިދު.. މަ އެސޮރަށް ގުޅާފަ ބުނާނަން ލަސްނުކޮށް ގެއަށް އަންނާށޭ..." ޖޯލިން ތެދުވެ މަޖުދީ ގެއިން ބޭރަށް ނުކުންނަން ދަމުން ވާހަކަ ދެއްކީ ފަސްއެނބުރެއް ބެލުމެއް ނެތިއެވެ. މަޖުދީ ގޮސް ލޮލުކޮޅަށް ގެއްލެން ދެން އެދިމާއަށް ބަލަން އަފްނާން ހުރުމަށްފަހު ދުފާތަބަށް ހިފައިގެން ގޭތެރެއަށް ވަންނަން އޭނާ މިސްރާބު ޖެހިއެވެ.\nތެޅެމުން ފޮޅެމުން ލަތީފާ ގެއަށް އައިސް ވަނެވެ. ގޭތެރޭގައި ޝާކިރު ނެތްކަން އެނގުމުން އަވަހަށް ތުވާލި ހިފައިގެން އޭނާ މިސްރާބު ޖެހީ ގިފިއްޔާ ދިމާއަށެވެ. ގިފިއްޔަށް ވަންނަން އުޅުނު ލަތީފާގެ ފިޔަވަޅު މަޑުޖެހުނީ ގޭތެރެއިން އޭނާއަށް ސީމާ ފެނުނުބާއޭ ހިތަށް އެރުމުންނެވެ. އެނބުރި ގޭތެރެ ބަލާލަން ދާން ހިތަށް އެރި ނަމަވެސް ލަތީފާ ހުރީ އެއަށްވުރެއް ގައިން ތާހިރުވާން ބޭނުންވެފައެވެ. އެހަންކަމުން ގިފިއްޔަށް ވަދެ ބޮކި ދިއްލާލީ ދޮރުގެ ތަންޑު އެޅުވުމަށްފަހުއެވެ. ލައިގެން ހުރި ދިގުހެދުން ބޭލުމަށްފަހު ވަޅުމަތީ އަޅުވާލިއެވެ. ދާނި ނަގާ ވަޅުތެރެއަށް ކޮށްޕާލުމަށްފަހު ފެންދާންޏެއް ނަގާ ބޮލަށް އޮއްސާލިއެވެ.\nހަށިގަނޑަށް ފިނިކަމާއި އަރާމްކަމެއް ލިބުނު ނަމަވެސް ލަތީފާގެ ސިކުނޑިއަށް އުނދަގޫ ކުރަމުން ދިޔައީ ޟިރާރުގެ އަމަލުތަކެވެ. އޭނާ ކިޔައިދިން ވާހަކަތެކެވެ. ސީމާ ރަނގަޅު ނުވާ ކަމާއި ލަތީފާގެ ސިއްރު ފަޅާ އަރާފާނެތީއެވެ. އެދުވަހަކުން ޝާކިރު އޭނާ މަރާނެއެވެ.\nފެންވަރައިގެން ގިފިލިން ނުކުމެ ލަތީފާ ގޭތެރެއަށް ވަނުމަށް އަވަސްވެގަތެވެ. ގޭތެރެއަށް ވަންނަން ދިޔަ މަގުމަތީ ބަދިގެ ފަރާތުގައި މީހަކު އުޅޭތޯ ޔަގީންކުރަން އެފަރާތަށް ލަތީފާ ބޯދިއްކޮށްލިއެވެ. "ދަރިފުޅާ ސީމާ... ހިނގާ ކާން... ކާން ހަދަންތަ... މަންމަ މި ދަނީ ބަދިގެ ފަރާތަށް އަވަހަށް ނުކުމޭ... ކައިގެން ދެން ނިދާނީ..." ގޭތެރެއަށް ވަންނަމުން ލަތީފާ ގޮވާލިއެވެ.\nއިސްތަށިގަނޑުގައި އޮޅާފައިވާ ތުވާލި ނައްޓާލަމުން އިސްތަށިގަނޑު ނިއުޅުވާލިއެވެ. ހަށިގަނޑު ގުދުކޮށްލާފަ އިސްތަށިގަނޑު ތިރިއަށް ވައްޓާލަމުން ދެބުރަކަށް ތަޅުވާލީ އިސްތަށިގަނޑުގައިވާ ފެންތައް ފޮޅާލާށެވެ. އަތުން އިސްތަށިގަނޑު އެއްކޮށްލާ ހުޅިއެއް ޖަހާލަމުން ކޮނޑެއްގައި އަޅުވާފައިވާ ބުރުގާ ނަގާ ބޮލަށް މަހާލުމަށްފަހު ގެއިން ބޭރަށް ނުކުންނަން ލަތީފާ ހިނގައިގަތެވެ.\n"ސީމާ... ދެން އަވަހަށް އާދޭ ކާން ދާން... ރޭގަވެސް ނުކައިއޮވެ ނިދީ.. ނުކައި އުޅެ އުޅެ މީހާ ހިކިގެންގޮސް ސިފަ ގެއްލިފަ ތިހުރީ... ނުކައި ނިދައިގެން ނުވާނެ..." ބަދިގެއަށް ގޮސް ތެލިތަކުގެ މަތި ނަގާ ބަލާލި އިރު އޭގައި ހުރީ މަދު ބަތްކޮޅެކެވެ. ސީމާއަށް ވާނެވަރަށް ބަތްކޮޅެއް ތައްޓަށް އެޅުމަށްފަހު ޖެހިގެން ހުރިގެއަށް ލައިގެން ކާއެތިކޮޅެއް ލިބޭތޯ ބަލަން ބޯ ތައްޓެއް ހިފައިގެން ބޭރަށް ނުކުންނަން ލަތީފާ އަވަސްވެގަތެވެ.\nޝާޔާގެ ހުން މަޑުވެ އެ ކުއްޖާ މުޅިން ހަމައަކަށް އެޅިއްޖެއެވެ. ނަމަވެސް ފަހަކަށް އައިސް އެކަނި ހުންނަން އޭނާ ބޭނުންނުވާކަން ފާހަގަ ވެއެވެ. ފާހާނާއަށް ވަނަސް ޝީން ގާތުގައި ކޮޓަރިން ނުދާށޭ ބުނެއެވެ. ފާހާނާ ދޮރު ލައްޕާކަށްވެސް އޭނާ ބޭނުމެއް ނުވެއެވެ.\n"ދޮންތި އެބަ އަންނަން ފެންފުޅިއެއް ހިފައިގެން..." ފޯނުގެ ސްކްރީނަށް ބަލަން ހުރެ ޝީން މިހެން ބުނީ އެކޮޓަރިން ނުކުންނަށް ދޮރާ ދިމާއަށް ހިނގައިގަންނަމުންނެވެ.\nފާހާނާ ތަށިމަތީ ހީސްލާން އިން ޝާޔާއަށް ޝޮކެއް ލިބުނު ކަހަލައެވެ. އަވަސްއަވަހަށް ފާހާނާ ތަށިމަތިން ފޭބުމަށްފަހު ހީސްދޮވެ ޖަންގިޔާ އަރުވަމުން އޭނާ ފާހާނާއިން ނުކުމެ ކޮޓަރި ތެރެއަށް ބަލާލިއެވެ. "ދޮންތީ...." ޝީން ބޭރަށް ނުކުތީކަން އެނގުމުން ޝާޔާއަށް ރޮވޭ ގޮތް ވިއެވެ. ދުވެފައި ކަހަލަ ގޮތަކަށް ޝާޔާ ކޮޓަރިން ނުކުންނަށް ދުއްވައިގަތެވެ. ދޮރު ހުޅުވުމަށްފަހު ބޭރަށް ނުކުންނަމުން އޭނާ ވަގުވަގަށް ކޮޓަރި ތެރެއަށް ކަޅިއެއް އެއްލީ އެތާ މީހަކު އުޅޭ ހެން ހީވުމުންނެވެ.\nދޮރުމަތީ މަޑުކޮށްގެން ހުރި ޝާޔާގެ ކަޅި އަމާޒުވެފައިވަނީ ކޮޓަރިއާ ދިމާއަށެވެ. ބަދިގެއިން ނުކުތް ޝީންއަށް ޝާޔާ ހުއްޓުން އަރާފައި ހުރިތަން ފެނުމުން ޝާޔާއަށް ގޮވާލިއެވެ. ޝީންއާ ކައިރިއަށް ގޮސް ޝީންގެ އުނަގަނޑުގައި ދެއަތް ވަށާލާ ބާރުކޮށްލަމުން ޝާޔާ ބޮޑާހާކަން ފެށިއެވެ. "ދޮންތި ކައިރީ ކޮއްކޮ ބުނީމެއްނު ކޮއްކޮ އެކަނި ބަހައްޓާފަ ނުދާށޭ..."\nޝާޔާ ގައިގަ ފިރުމާލަމުން ޝީން ކޮޓަރިއަށް ވަންނަމުން އޭނާ ރުއްސޭތޯ ވާހަކަ ދެއްކިއެވެ. "ދޮންތި ދިޔައީ ފެންފޮދެއް ބަލައޭ... އެހާ ލަހެއްވެސް ނުވެއެއްނު... ކީއްވެތަ ކޮއްކޮ އެހާ ބިރުން ތި އުޅެނީ... ބުނެބަލަ... ދޮންތި ނުލާހިކު ބާރުގަދަވާނެ... ކާކު ކޮއްކޮއަށް އުނދަގޫ ކުރަނީ..."\nއެނދުމަތީ ޝާޔާ ބައިންދަމުން ޝާޔާގެ މަގަތުގައި ޝީން އިށީނދެ ވާހަކަ ދެއްކީ އެ ތުއްތު ކުއްޖާއަށް ވަމުންދާގޮތް ހޯދުމުގެ ބޭނުމުގައެވެ. ޝަހާދަތް އިނގިލި ތުންފަތްމަތީ ހުރަސްކޮށްލަމުން ޝާޔާ ދެލޯ ބޮޑުކޮށްލަމުން ވަށައިގެން ހޯދާލިއެވެ. "ޝްޝްޝްޝް... އެވާހަކަ ނުދައްކާށޯ ބުނީ... އެވާހަކަ ކޮއްކޮ ދައްކައިފިއްޔާ ބައުކަލޯ ބުނީ މަންމި ގެންދާނަމޯ..."\nޝާޔާ އެބުނި އެއްޗެއް ޝީންއަށް ދެނެގަންނަން ނޭގުނަސް އެކަމަކީ ނައުރީންއާ ގުޅުންހުރި ކަމަކާއި ވައްތަރުވިއެވެ. ކޮންމެ ރެއަކު ދަންވަރު ނައުރީން ބޭރަށް ދިއުމާއި. ފަތިސްވުމުގެ ކުރިން ގެއަށް އަންނައިރު ނައުރީން ހުންނަ ގޮތް ފެންނަ މީހަކު މޮޔަވާނެއެވެ. ދުވާލުދާ ހަތަރުދަމު ކޮޓަރީގަ އެކަނިމާ އެކަނި އޮތުމާ، ބޭރަށް ނުނިކުމެ މީހުންނާ އެކަހެރިކޮށް އުޅެމުން ދިއުން އެއީ ފަހަކަށް އައިސް ނައުރީންގެ ފަރާތުން ޝީންއަށް ފާހަގަވަމުން އަންނަ ކަންތައްތަކެކެވެ.\n"އެހެންތަ! އެހެންވީ އިރު ހިނގާ ކުރުސި ކިޔައިގެން ނިދަން ދޯ... މާދަމާ ޤުރުއާން ކްލާހަށްވެސް ދާން ވާނެއްނު.... އިނގޭތަ.. ކޮންމެ ދުވަހަކު ޤުރުއާން ކިޔަވާ ނަމާދުކުރާ ކުދިންނަށް އެއްވެސް ދެރަކަމެއް ނުވާނެ.. ބިރުގަންނަ ކަންތައްތަކެއްވެސް ނުވާނެ... މިހާރުވެސް މާލަސްވެއްޖެ... އަވަހަށް ނިދާފަ ފަތިހު ހޭލައިގެން ދޮންތިއާ އެކީ ނަމާދުކުރާނީ.. ހޭލެވޭނީ އަވަހަށް ނިދީމައެއްނު ދޯ... އާދޭ އޮށޯންނަން..." ބާލީސް ރީތިކޮށްލަމުން ޝީން އެދުނު ކަންތަކާ އެއްބަސްވަމުން ޝާޔާ މަޑުމަޑުން އޮށޯވެ ކުރުސި ކިޔަން ފެށިއެވެ. ޝާޔާއަށް ނިދެންދެން ޝާޔާގެ ގާތުގައި އޮށޯވެގެން އޮތް ޝީންގެ ސިކުނޑިއަށް އުނދަގޫކުރަމުން ދިޔައީ އެ ތުއްތު ކުއްޖާ ދެއްކި ވާހަކަތަކެވެ.\nކިޔުންތެރިއެއް |9ނޮވެންބަރ 2017 - 09:05\nތަންކޮޅެއް ދިގުކޮށް. ޕްލީޒް\nއިނާ |9ނޮވެންބަރ 2017 - 10:46\nޝާޒް....ތަންކޮޅެއް ދިގުކޮށް ގެނެސްދީބަލަ...ކިޔާހިތުންްް\nކަމަނަ | 13 ނޮވެންބަރ 2017 - 10:56\nކޮބާ ަތަ އަނެއް ޕާޓް


BREAKING: Dhuvaalakah 30 aai 50 aa dhemedhuge adhadhakah positive meehun fenumakee madhu adhadheh: Dr. Afzal - One Online\n29 އޭޕްރީލް 2020، މާލެ، ކޮވިޑް 19 އަށް ޓެސްޓުކުރަން ސާމްޕަލް ނެގުމަށްޓަކައި، އެޗްޕީއޭގެ ހާއްސަ ޓީމެއް ޕީޕީއީ އަޅައިގެން ހަރަކާތްތެރިވަނީ --- ވަން ފޮޓޯ: މުހައްމަދު ހައްޔާން\nދުވާލަކަށް 30 އާއި 50 އާ ދެމެދުގެ އަދަދަކަށް ޕޮޒިޓިވް މީހުން ފެނުމަކީ މަދު އަދަދެއް: ޑރ. އަފްޒަލް\nދުވާލަކަށް 30 އާއި 50 އާ ދެމެދުގެ އަދަދަކަށް ޕޮޒިޓިވް މީހުން ފެނުމަކީ މަދު އަދަދެއް ކަމަށް ޑރ. އިބްރާހިމް އަފްޒަލް ވިދާޅުވެއްޖެއެވެ.\nނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ)ގައި މިރޭ ބޭއްވި ނޫސްވެރިންގެ ބައްދަލުވުމުގައި ޑރ. އަފްޒަލް ވިދާޅުވީ، ދުވާލަކަށް 30 ނުވަތަ 50 ޕޮޒިޓިވް ކޭސް ފެނުމަކީ އާބާދީއަށް ބަލާއިރު ދަށް އަދަދެއް ކަމަށާއި ނަމަވެސް އެންމެން ވެސް އެދޭނީ ކޭހެއް ނުފެނުން ނުވަތަ ފަހަކަށް ވުރެ މައްޗަށް ނުދިޔުން ކަމަށެވެ.\n"މިފަދަ ބަލިތަކުގައި އަބަދުވެސް އިންނާނެ ބޭސްލައިނެއް. ވަރަށް ލަފާކުރެވޭ ބޭސްލައިން އުޅޭނީ ގާތްގަނޑަކަށް 30 އާއި 50 އާއި ދޭތެރޭގައި ކަމަށް. އެއީ މިފަދަ އެހެން ބަލިތަކަށް ބަލާއިރު ވެސް ބޭސްލައިން އުޅެނީ މިހާވަރަށް،" އަފްޒަލް ވިދާޅުވިއެވެ.\nޑރ. އަފްޒަލް ވިދާޅުވީ، ގައުމެއްގެ ތެރޭގައި ފެތުރުފައި ހުންނަ ބަލިތަކުގައި ކޮންމެވެސް ވަރެއްގެ ބޭސްލައިނެއް ހުންނާނެ ކަމަށެވެ. އެގޮތުން ޕޮޒިޓިވް ކޭސްތައް ފެންނަ ނިސްބަތް ވަކި ވަރެއްގައި ހިފެހެއްޓިފައި ހުންނަނަމަ، އެ ގައުމެއްގެ ބޭސްލައިނަކީ އެއީ ކަމަށް ބެލެވިދާނެ ކަމަށްވެސް އަފްޒަލް ވިދާޅުވިއެވެ. ނަމަވެސް ކޮވިޑުގެ ބޭސްލައިން ނިންމުމަށް އަދި އަވަސް ކަމަށް ވިދާޅުވިއެވެ.\nރާއްޖެއިން މިއަދު އެކަނިވެސް 58 ޕޮޒިޓިވް ކޭސް ފެނިފައިވާ އިރު، ބަލި ޖެހުނު މީހުންގެ ޖުމްލަ މިހާރު ވަނީ 1274 އަށް އަރައިފައެވެ. 109 މީހަކު މިބަލިން ރަނގަޅުވެފައިވާ އިރު، ހަތަރު މީހަކު ވަނީ މަރުވެފައެވެ. މަރުވި މީހުންގެ ތެރޭގައި ހިމެނެނީ އުމުރުން ދުވަސްވީ ތިން ދިވެހިންނާއި ބަންގްލަދޭޝް މީހެކެވެ.\nގުޅޭ ޓެގު ކޮވިޑް 19 އެންއީއޯސީ


Kuda dhuvaskolhegge thereyga Raees Yameen ge sarukaaru vattaalan vanee raavaafa: BBC | Mihaaru\nރައީސް ޔާމީނާއި ނަޝީދު ސަލާމްކުރައްވަނީ: ނަޝީދު އިސް ދައުރެއް އަދާކުރައްވާ އިދިކޮޅު އިއްތިހާދުން ގެންދަނީ ރައީސް ޔާމީންގެ ސަރުކާރު ވައްޓާލައި އިންތިގާލީ ވެރިކަމެއް ގާއިމުކުރަން މަސައްކަތް ކުރަމުން.-- ފޮޓޯ: ސޯޝަލް މީޑިއާ\nކުޑަ ދުވަސްކޮޅެއްގެ ތެރޭގައި ރައީސް ޔާމީންގެ ސަރުކާރު ވައްޓާލަން ވަނީ ރާވާފައި: ބީބީސީ\n25 އޯގަސްޓް 2016 - 11:25 116 comments\nކުރިއަށް އޮތް ހަފުތާތަކުގެ ތެރޭގައި ދިވެހި ސަރުކާރު ވައްޓާލަން ރާވާފައިވާ ކަމަށް ބީބީސީން މިއަދު ބުނެފި އެވެ.\nބީބީސީގައި މިއަދު ޝާއިއުކުރި ރިޕޯޓެއްގައި، އިތުބާރު ހުރި ފަރާތްތަކާ ހަވާލާ ދީ ބުނި ގޮތުގައި، ރައީސް އަބްދުﷲ ޔާމީން ވެރިކަމުން ދުރުކުރުމުގެ "ފިޔަވަޅުތައް" ވަރަށް އަވަހަށް އަޅަން ވަނީ ރާވާފަ އެވެ. ކުރިއަށް އޮތް ހަފުތާތަކުގެ ތެރޭގައި އެކަން ފެންނާނެ ކަމަށާއި އެކަމަކު މި ރޭވުމުގެ މާ ބޮޑު ތަފްސީލެއް އަދި ލިބިފައި ނުވާ ކަމަށް އެ ރިޕޯޓުގައި ބުންޏެވެ.\n"މިއީ ގާނޫނީ ހަމަތަކުގެ މަތިން ސަރުކާރު ބަދަލުކުރުމުގެ މަސައްކަތެއް ކަމަށް [އިތުބާރު ހުރި] ފަރާތްތަކުން ބުނޭ،" ބީބީސީ ޓީވީން ވެސް ދެެއްކި ރިޕޯޓުގައިވެ އެވެ.\nރާއްޖޭން ބޭރުގައި ހަރަކާތްތެރިވާ ބައެއް ފަރާތްތަކުން ސަރުކާރު ވައްޓާލަން ރާވަމުން ދާކަން އެނގިފައިވާ ކަމަށް ރައީސް އޮފީހުގެ އިންޓަނޭޝަނަލް ސްޕޯކްސްޕާސަން އިބްރާހިމް ހުސެން ޝިހާބު ބީބީސީ އަށާއި ފަހުން "މިހާރު" އަށް ވެސް ވިދާޅުވި އެވެ. އެކަމަކު، މި ސަރުކާރުން ވެރިކަމަށް އައީ މިނިވަން، އިންސާފުވެރި ކަމަށް އެންމެން ބަލައިގެންފައިވާ އިންތިހާބެއް ކާމިޔާބުކޮށްގެން ކަމަށާއި އެހެންވެ ސަރުކާރު ވައްޓާލުމަކީ ބައިނަލްއަގުވާމީ އުސޫލުތަކާއި މިންގަނޑުތަކާ ހިލާފު ކަމެއް ކަމަށް އޭނާ ވިދާޅުވި އެވެ.\nރާއްޖެއާ ބެހޭ ގޮތުން ބީބީސީގައި ޖެހި ރިިޕޯޓް\n"ހުރިހާ ޑިމޮކްރެސީތަކެއްގައި ވެސް ދެން ވެރިކަމަށް ވަޑައިގަންނަވާނެ ބޭފުޅަކު ކަނޑައަޅާނީ ރައްޔިތުން، އިންތިހާބަކުން،" ޝިހާބު ވިދާޅުވި އެވެ.\nބީބީސީގެ ރިޕޯޓުގައި ދެން ބޮޑަށް ހިމަނާފައި ވަނީ ސަރުކާރަށް އަމާޒުވެފައިވާ ފާޑުކިޔުންތަކެވެ. އޭގެ ތެރޭގައި ހިޔާލު ފާޅުކުރުން ހުއްޓުވުމަށާއި އެއްވެ އުޅުން ހަނިކުރަން ހެދި ގާނޫނުތަކުގެ އިތުުރުން ނޫސްތަކާއި ނޫސްވެރިންނަށް ކުރިމަތިވަމުން އަންނަ ގޮންޖެހުންތައް ހިމެނެ އެވެ. އަދި ޑިމޮކްރެސީ އާއި އިންސާނީ ހައްގުތަކުގެ ހާލަތު ވަރަށް ބޮޑަށް ގޯސްވެފައިވާކަން ވެސް ފާހަގަކޮށްފައިވެ އެވެ.\nމަދު ދުވަސްކޮޅެއްގެ ތެރޭގައި ސަރުކާރު ވައްޓާލަން ރާވާފައިވާ ކަމަށް ބީބީސީން ބުނި އިރު، އަމިއްލަ އަށް އަރުވާލެއްވިގެން އިނގިރޭސިވިލާތުގައި ދިރިއުޅުއްވާ އިދިކޮޅު ލީޑަރުން ވަނީ އެއްގަލަކަށް އަރުއްވައި އިދިކޮޅު އިއްތިހާދެއް އުފައްދަވާފަ އެވެ.\nސަރުކާރު ވައްޓާލައި އިންތިގާލީ ވެރިކަމެއް ގާއިމްކުރަން އުފެއްދި އެ އިއްތިހާދުގެ ބައެއް ލީޑަރުން ވަނީ އަވަށްޓެރި ސްރީ ލަންކާ އަށް އިއްޔެ ވަޑައިގެންފަ އެވެ. އޭގެ ތެރޭގައި ކުރީގެ ރައީސް މުހައްމަދު ނަޝީދާއި އިއްތިހާދުގެ ލީޑަރު، ކުރީގެ ނައިބު ރައީސް މުހައްމަދު ޖަމީލު ވެސް ހިމެނިވަޑައިގަންނަވަ އެވެ. އެނގިފައިވާ ގޮތުގައި އެ ބޭފުޅުން ލަންކާ އަށް ވަޑައިގަތީ "ރާއްޖެއާ ގުޅޭ މުހިއްމު ބައްދަލުވުންތަކެއްގައި ބައިވެރިވެވަޑައިގަތުމަށެ"ވެ.\nއިދިކޮޅު ފަރާތްތަކުން ހިންގާ ހަރަކާތްތަކުގެ އިތުރަށް، ވެރިކަން ކުރާ ޕީޕީއެމްގެ ތެރޭގައި ވެސް ވަނީ ބައިބައިވުން އުފެދިފަ އެވެ. އެ ގޮތުން، ރައީސް އަބްދުﷲ ޔާމީނާއި އެ މަނިކުފާނުގެ ބޭބޭފުޅު، ކުރީގެ ރައީސް މައުމޫން އަބްދުލްގައްޔޫމާ ދެމެދު ވަނީ ވަރަށް ބޮޑު ކޯޅުންގަނޑެއް އުފެދިފަ އެވެ. އެ ކޯޅުމާ އެކު، ވެރިކަން ކުރާ ޕީޕީއެމްގެ ތެރޭގައި ދެ ބޭފުޅުންގެ ފެކްޝަން އުފެދި، މައުމޫނަށް ތާއީދުކުރައްވާ ބޭފުޅުން ގެންދަވަނީ ފާޅުގައި ސަރުކާރާ ދެކޮޅަށް މަސައްކަތް ކުރައްވަމުންނެވެ.\nމީގެ އިތުރުން، ދިވެހި ސަރުކާރުގެ ތެރޭގައި ހުރި ހިޔާނާތާއި ވައްކަމުގެ އިތުރުން ނާޖާއިޒު ގޮތުގައި ބާރުގެ ބޭނުން ކުރާކަން ހާމަވާ ގޮތަށް އަލް ޖަޒީރާއިން ވަނީ ތަހުގީގީ ރިޕޯޓެއް ތައްޔާރުކޮށްފަ އެވެ. މި ރިޕޯޓު މި މަހުގެ 30 ގައި އިނގިރޭސިވިލާތުގައި ޕްރިމިއާ ކުރަން ވަނީ ހަމަޖައްސާފަ އެވެ.\nއިތުރު ލިޔުންތައް ދިވެހި ސަރުކާރު އިދިކޮޅު ފަރާތްތައް ރައީސް އަބްދުﷲ ޔާމީން މޯލްޑިވްސް ޔުނައިޓެޑް އޮޕޮޒިޝަން